title: রাশিদুন খিলাফত

text: হার্ভার্ড বিশ্ববিদ্যালয়ের আইনের অধ্যাপক নোয়াহ ফেল্ডমেনের মতে, উনিশ শতকে উসমানীয় সাম্রাজ্য কর্তৃক শরিয়া আইনের সংকলনের মাধ্যমে একসময়কার আইনের শাসন সমুন্নত রাখা পন্ডিত ও আইনবিদদের প্রতিস্থাপন ঘটে।


title: রাশিদুন খিলাফত

text: রাশিদুন খিলাফতের সময় খলিফা উমর ও উসমান কর্তৃক স্থাপিত বৈপ্লবিক অর্থনৈতিক ব্যবস্থার কারণে সাধারণ মানুষের অর্থনৈতিক অবস্থার প্রভূত উন্নতি সাধিত হয়। সর্বপ্রথম উমর এসব সংস্কারকে শক্ত ভিত্তির উপর দাড় করান, তারপর তার উত্তরসুরি উসমান যিনি নিজেও একজন দক্ষ ব্যবসায়ী ছিলেন, এর আরো সংস্কার সাধন করেন। উসমানের শাসনকালে জনগণ সমৃদ্ধশালী জীবন লাভ করে।


title: রাশিদুন খিলাফত

text: বাইতুল মাল (শাব্দিক অর্থ, সম্পদের ঘর) ছিল রাষ্ট্রের রাজস্ব ও অন্যান্য অর্থনৈতিক ব্যাপারে দায়িত্বপালনকারী বিভাগ। মুহাম্মদ (সা) এর সময় কোনো স্থায়ী বাইতুল মাল বা কোষাগার ছিল না। সংগৃহিত রাজস্ব সরাসরি বন্টন করে দেয়া হত। বেতন দেয়ার ব্যবস্থা এবং রাষ্ট্রীয় কোনো খরচ ছিল না। ফলে কোষাগারের প্রয়োজনীয়তা অনুভূত হয়নি।


title: রাশিদুন খিলাফত

text: আবু বকর অর্থ সংরক্ষণের জন্য স্থান নির্দিষ্ট করেন। যেহেতু সকল অর্থ সরাসরি বন্টন হয়ে যেত তাই কোষাগার সাধারণত তালাবদ্ধ থাকত। আবু বকরের মৃত্যুর সময় কোষাগারে শুধু এক দিরহাম ছিল।


title: রাশিদুন খিলাফত

text: উমরের খিলাফতকালে পরিস্থিতির পরিবর্তন হয়। বিজয় অভিযানে সংগৃহিত অর্থ বিশাল পরিমাণে আসতে থাকে। তিনি সেনাবাহিনীতে লড়াই করতে সক্ষমদের জন্য বেতনের ব্যবস্থা করেন। বাহরাইনের গভর্নর আবু হুরায়রা পাঁচ লক্ষ্য দিরহামের রাজস্ব পাঠান। উমর তার পরামর্শ সভার সাথে আলোচনার বসেন। উসমান পরামর্শ দেন যাতে ভবিষ্যতের জন্য অর্থ জমা রাখা হয়। ওয়ালিদ বিন হিশাম মত প্রকাশ করেন যাতে বাইজেন্টাইনদের মত কোষাগার প্রতিষ্ঠা করা হয় ও হিসাব সংরক্ষণ করা হয়।


title: রাশিদুন খিলাফত

text: আলোচনার পর উমর মদিনায় একটি কেন্দ্রীয় কোষাগার স্থাপনের সিদ্ধান্ত নেন। আবদুল্লাহ বিন আরকামকে কোষাগারের অফিসার নিয়োগ দেয়া হয়। আবদুর রহমান বিন আউফ ও মুইকিব তার সহকারী হিসেবে দায়িত্ব পালন করেন। পৃথক একটি হিসাব বিভাগও চালু করা করা হয়। এটি সমস্ত খরচের হিসাব রাখত। পরবর্তীতে প্রদেশগুলোতে প্রাদেশিক কোষাগার স্থাপন করা হয়। স্থানীয় খরচ মেটানোর পর প্রাদেশিক কোষাগারগুলোর উদ্বৃত্ত অর্থ মদিনার কেন্দ্রীয় কোষাগারে পাঠাতে হত। ইয়াকুবির মতে কেন্দ্রীয় কোষাগারের আওতায় বেতন ও অন্যান্য ভাতা ছিল ৩০ মিলিয়ন দিরহামের বেশি।


title: রাশিদুন খিলাফত

text: কোষাগারের অর্থ রক্ষার জন্য বাইতুল মাল নামক পৃথক ভবন তৈরী করা হয়। বড় শহরগুলোতে ৪০০ জন রক্ষী এর পাহারায় নিয়োজিত থাকত।


title: রাশিদুন খিলাফত

text: অধিকাংশ ঐতিহাসিক দলিল অনুযায়ী রাশিদুন খলিফাদের মধ্যে উসমান প্রথম মুদ্রা চালু করেন। কিছু সূত্র মতে উমর একাজ প্রথম শুরু করেন। পারস্য জয়ের সময় অধিকৃত অঞ্চলে তিন ধরনের মুদ্রা চালু ছিল, আট দাং এর বাগলি, চার দাং এর তাবারি ও তিন দাং এর মাগরিবি। উমর (কিছু সূত্র মতে উসমান) ছয় দাং এর দিরহাম চালু করেন।


title: রাশিদুন খিলাফত

text: সামাজিক কল্যাণ ও পেনসন দেয়ার ব্যবস্থা উমরের সময় শুরু হয়। সংগৃহিত কর থেকে দরিদ্র, বৃদ্ধ, এতিম, বিধবা ও অক্ষমদের আয়ের ব্যবস্থা করা হত। আল-গাজ্জালির মতে বিপর্যয় বা মহামারির সময় সরকারকে প্রত্যেক অঞ্চলে খাদ্য সরবরাহ করতে হবে। এসব নীতির কারণে খিলাফতকে প্রথমদিককার কল্যাণ রাষ্ট্র ধরা হয়।


title: রাশিদুন খিলাফত

text: রাষ্ট্রের অর্থনৈতিক উৎস নিম্নরূপ:


title: রাশিদুন খিলাফত

text: মুসলিমদের উপর যাকাত বাধ্যতামূলক ছিল। একটি নির্দিষ্ট পরিমাণ (নিসাব) সম্পদ হলে তার ২.৫% যাকাত হিসেবে নেয়া হত এবং দরিদ্রদের দেয়া হত। মৌলিক বাসস্থান, পরিবহন এগুলোকে নিসাব হিসেবে ধরা হত না। যাকাত ইসলামের অন্যতম স্তম্ভ।


title: রাশিদুন খিলাফত

text: জিজিয়া কর সক্ষম অমুসলিম পুরুষদের উপর ধার্য করা হত। মুসলিমদের ন্যায় যাকাতের পরিবর্তে তারা জিজিয়া দিত। তবে দাস, নারী, শিশু, পুরোহিত, বৃদ্ধ, অসুস্থ, নির্জনবাসী ও দরিদ্রদের উপর ধার্য করা হত না। উল্লেখ্য যে অক্ষম অমুসলিমদের রাষ্ট্রের পক্ষ থেকে প্রয়োজনের সময় ভাতা দেয়া হত। এরূপ ভাতা রাষ্ট্রীয় কল্যাণমূলক কাজের সর্বাপেক্ষা পুরনো নমুনা।


title: রাশিদুন খিলাফত

text: ফায় হচ্ছে রাষ্ট্রীয় ভূমি থেকে প্রাপ্ত আয়। এটি কৃষিজমি, তৃণভূমি, প্রাকৃতিক সম্পদ আছে এমন হতে পারে।


title: রাশিদুন খিলাফত

text: গনিমত বা খুমুস হল যুদ্ধলব্ধ সম্পদ। এর এক পঞ্চমাংশ রাষ্ট্রীয় কোষাগারে জমা হত এবং বাকি চার পঞ্চমাংশ সৈনিকদের মাঝে বন্টন করে দেয়া হত।


title: রাশিদুন খিলাফত

text: খারাজ হল কৃষিজমির উপর ধার্যকৃত কর।৭ম শতাব্দীতে মুসলিম বিজয় অভিযানের সময় খারাজ সাধারণত অধিকৃত প্রদেশের জমির উপর আরোপ করা হত এবং ভূতপূর্ব বাইজেন্টাইন ও সাসানীয় সাম্রাজ্যের কর্মকর্তারা তা সংগ্রহ করত। ব্যাপকভাবে বলা যায়, অমুসলিম প্রজাদের উপর ধার্য করকে খারাজ বলা হত। এ সময় খারাজ জিজিয়ার সমার্থক ধরা হত। মুসলিম ভূমি মালিকদের উশর নামক কর দিতে হত।


title: রাশিদুন খিলাফত

text: ভূমির উৎপাদনের উপর ১০% উশর ধার্য করা হত। সেসাথে যেসব রাষ্ট্র মুসলিমদের উপর নিজেদের পণ্যের ব্যাপারে কর ধার্য করত তাদের পণ্যের উপরও কার্যকর হত। মুসলিম ব্যবসায়ীরা প্রবাসে ব্যবসার জন্য গেলে সেখানে তাদের ১০% কর দিতে হত। উমর প্রথম উশর ধার্য করেন।


title: রাশিদুন খিলাফত

text: ইয়ারমুকের যুদ্ধ ও কাদিসিয়ার যুদ্ধের পর মুসলিমরা অধিক পরিমাণে সম্পদ অর্জন করে। কোষাগার সম্পদে পূর্ণ হয়ে উঠে ফলে উমর এ ব্যাপারে সিদ্ধান্ত নিতে মনস্থ করেন। কিছু ব্যক্তি মত দেয় যাতে জনসাধারণের জন্য ব্যবহারের উদ্দেশ্যে যাতে এ সম্পদ কোষাগারে জমা রাখা হয়। মুসলিমদের মধ্যে এ দৃষ্টিভঙ্গি সাধারণভাবে গ্রহণযোগ্য হয়নি। সিদ্ধান্ত হয় যে এক বছরের অর্জিত সম্পদ বণ্টন করে দেয়া হবে।


title: রাশিদুন খিলাফত

text: পরবর্তী প্রশ্ন দাঁড়ায় যে কিভাবে তা বন্টন করা হবে। একটি মত উঠে আসে যে বন্টন জরুরি ভিতিতে দেয়া হবে এবং সবাইওকে সমানভাবে দিতে হবে। এর বিপক্ষে মত দেয়া হয় যে এ পরিমাণ সম্পদ বণ্টন করে দেয়া হলে জনগণ অতিরিক্ত ধনী হয়ে উঠবে। তাই জরুরি বন্টনের পরিবর্তে ভাতা বরাদ্দের পরিমাণ ঠিক করা হয় এবং অর্জিত সম্পদের পরিমাণ যাই হোক না কেন পরিমাণ ঠিক রাখার সিদ্ধান্ত নেয়া হয়।


title: রাশিদুন খিলাফত

text: বন্টনের নিয়ম নিয়ে দুটি মতের সৃষ্টি হয়। কেউ কেউ বলে যে সকল মুসলিম সমান অংশ পাওয়া উচিত। উমর এ মত গ্রহণ করেননি। প্রত্যেককে ইসলামের প্রতি তার অবদানের ভিত্তিতে বন্টন করার নীতি তিনি গ্রহণ করেন।


title: রাশিদুন খিলাফত

text: এরপর প্রশ্ন আসে কিসের ভিত্তিতে কোনো ব্যক্তিকে মাপা হবে। পরামর্শ দেয়া হয় যে খলিফাকে সর্বোচ্চ পরিমাণ বরাদ্দ দিয়ে শুরু করা হবে। উমর এ মত প্রত্যাখ্যান করেন এবং মুহাম্মদ (সা) এর গোত্রকে দিয়ে শুরু করেন।


title: রাশিদুন খিলাফত

text: মুহাম্মদ (সা) এর নিকটজনদের তালিকা তৈরীর জন্য উমর কমিটি গঠন করেন। এই কমিটি গোত্র অনুযায়ী তালিকা তৈরি করে। বনি হাশিমকে প্রথম গোত্র হিসেবে ধরা হয়। এরপর আবু বকরের গোত্রকে দ্বিতীয় ও উমরের গোত্রকে তৃতীয় হিসেবে ধরা হয়।


title: রাশিদুন খিলাফত

text: চূড়ান্ত স্কেলে উমর কর্তৃক বরাদ্দকৃত পরিমাণ ছিল:


title: রাশিদুন খিলাফত

text: এর আওতায় উমরের পুত্র আবদুল্লাহ ইবনে উমর ৩০০০ দিরহাম পান। অন্যদিকে উসামা ইবনে জাইদ পান ৪,০০০ দিরহাম।


title: রাশিদুন খিলাফত

text: সাধারণ মুসলিম নাগরিকরা ২,০০০ থেকে ২,৫০০ দিরহামের মধ্যে পেত। নিয়মিত বার্ষিক বরাদ্দ শুধু শহরে বসবাসকারীদের দেয়া হত কারণ তারা রাষ্ট্রের অর্থনৈতিক মেরুদন্ডের ভূমিকা পালন করে। মরুভূমিতে বসবাসকারীরা রাষ্ট্রীয় কাজকর্ম থেকে দূরে থাকত এবং এর উন্নয়নে তাদের ভূমিকা ছিল না। খলিফা উসমান তার শাসনামলে ভাতা ২৫% বৃদ্ধি করেন।


title: রাশিদুন খিলাফত

text: এ অর্থনৈতিক পরিমাপ জনগণের জীবনমানের উন্নতির দিক নির্দেশ করে। বাণিজ্যের বৃদ্ধির সাথে সাথে ইসলামি সাম্রাজ্যের নাগরিকরা অধিক উন্নতি লাভ করে। ফলে তারা বাইতুল মালে অবদান রাখতে সক্ষম হয় এবং আরো অধিক রাজস্ব অর্জিত হয়।


title: রাশিদুন খিলাফত

text: মসজিদগুলো শুধু ধর্মীয় কাজে আবদ্ধ না থেকে লোকজনের সমাবেশের কেন্দ্র হিসেবে কাজ করত এবং লোকেরা এখানে সামাজিক, সাংস্কৃতিক বিষয়ে আলোচনা করত। উমরের খিলাফতকালে পূর্বে পারস্য থেকে পশ্চিমে মিশর পর্যন্ত চার হাজারের মত মসজিদ গড়ে উঠে। এ সময় মসজিদ আল-হারাম ও মসজিদে নববী সম্প্রসারণ করা হয়। পরবর্তীতে খলিফা উসমান মসজিদ সম্প্রসারণের পাশাপাশি এর সৌন্দর্যবর্ধন করেন।


title: রাশিদুন খিলাফত

text: উমরের খিলাফতকালে অনেক নতুন শহরের পত্তন হয়। এর মধ্যে আছে কুফা, বসরা, ফুসতাত। নগর পরিকল্পনার মূলনীতি অনুযায়ী এই শহরগুলোর পত্তন করা হয়। শহরের প্রত্যেকটি রাস্তা শহরের কেন্দ্রে অবস্থিত জামে মসজিদ অভিমুখী হত। সুবিধাজনক স্থানে বাজার স্থাপন করা হত। এ বাজারগুলো বাজার তদারকের জন্য নিযুক্ত অফিসারের আওতাধীন ছিল এবং তার কাজ ছিল বাজার সুষ্ঠভাবে পরিচালনা করা ও পণ্যের মান নিয়ন্ত্রণ করা। শহরগুলোকে বিভিন্ন কোয়ার্টারে ভাগ করা হত এবং প্রত্যেক কোয়ার্টার বিভিন্ন গোত্রের জন্য নির্দিষ্ট ছিল। খলিফা উমরে ধনী ও অভিজাতদের উপর বিলাসবহুল বাড়ি নির্মাণে নিষেধাজ্ঞা জারি করেন যাতে ইসলামে সব মানুষের সমতার নীতির প্রতিফলন হয়। পরবর্তীতে খলিফা উসমান এই নিষেধাজ্ঞা উঠিয়ে নেন কারণ এসময় সাধারণ মানুষের অর্থনৈতিক অবস্থা অনেক উন্নত হয়। দ্বিতল বিশিষ্ট বাড়ি নির্মাণের অনুমতি দেয়ার ফলে সাম্রাজ্যজুড়ে অসংখ্য সৌন্দর্যমন্ডিত দালান গড়ে উঠে। উসমান তার ব্যক্তিগত খরচে নিজের জন্য মদিনায় একটি বড় বাড়ি নির্মাণ করেন। এটি আল জাওয়ার নামে পরিচিত ছিল।


title: রাশিদুন খিলাফত

text: প্রশাসনিক কাজের জন্য অনেক দালান নির্মিত হয়। শহরের দারুল আমারাত নামক কোয়ার্টারে সরকারি অফিস ও অফিসারদের জন্য বাড়ি তৈরী করা হয়। দাপ্তরিক রেকর্ড সংরক্ষণের জন্য দিওয়ান নামক দালান নির্মাণ করা হয়। কোষাগারের জন্য নির্মাণ করা হয় বাইতুল মাল। শাস্তিপ্রাপ্ত ব্যক্তিদের আটক রাখার জন্য মুসলিম ইতিহাসে সর্বপ্রথম কারাগার নির্মাণ করা হয়। দূরবর্তী স্থান থেকে আগত ব্যবসায়ী ও বণিকদের জন্য বিশ্রামাগার স্থাপন করা হয়। জনসাধারণের ব্যবহারের জন্য রাস্তা ও সেতু নির্মাণ করা হয়। মদিনা থেকে মক্কার পথে আশ্রয়স্থল, কুয়া, খাবারের ঘর স্থাপন করা হয় যাতে হজ্জ করতে আসা ব্যক্তিদের যাত্রা সহজ হয়।


title: রাশিদুন খিলাফত

text: কৌশলগত গুরুত্বপূর্ণ স্থানে সেনানিবাস স্থাপন করা হয়। অশ্বারোহী বাহিনীর জন্য স্থায়ী আস্তাবলের ব্যবস্থা করা হত। এসব আস্তাবলে ৪,০০০ এর মত ঘোড়া রাখার ব্যবস্থা থাকত। বাইতুল মালের পশুর জন্য বিশেষ তৃণভূমি বরাদ্দ করা হত। সেচ ও পানীয় জলের জন্য খাল খনন করা হয়। বসরার গভর্নর আবু মুসা আল আশারির নামে নামকৃত আবু মুসা খাল ছিল নয় মাইল (১৪ কিমি) দীর্ঘ। এটি টাইগ্রিস থেকে বসরায় পানি নিয়ে আসত। মাকাল খাল নামক আরেকটি খাল টাইগ্রিস থেকে খনন করা হয়। আমিরুল মুমিনিন খাল নামক খালটি নীল নদকে লোহিত সাগরের সাথে সংযুক্ত করার জন্য খনন করা হয়। ৬৩৯ খ্রিষ্টাব্দের দুর্ভিক্ষে মিশর থেকে আরবে এই খাল দিয়েই খাদ্য নিয়ে আসা হয়, ফলে আরবের লাখ লাখ মানুষের জীবন রক্ষা পায়। কুফার গভর্নর সাদ ইবনে আবি ওয়াক্কাসের নামে খননকৃত সাদ ইবনে আবি ওয়াক্কাস খাল ইউফ্রেটিস থেকে আনবারে পানি সরবরাহ করত। মিশরের গভর্নর আমর ইবনুল আস খলিফা উমরের শাসনকালে ভূমধ্যসাগরের সাথে লোহিত সাগরের সংযোগের জন্য খাল খননের প্রস্তাব করেন। তবে অজ্ঞাত কারণে এই পরিকল্পনা বাস্তবায়ন করা যায়নি। ১২০০ বছর পর এরূপ খাল খনন করা হয় যা সুয়েজ খাল নামে পরিচিত। শুয়াইবা ছিল মক্কার বন্দর। এটি অপর্যাপ্ত ছিল বিধায় খলিফা উসমান নতুন সমুদ্র বন্দরের জন্য জেদ্দাকে বেছে নেন এবং এখানে নতুন বন্দর নির্মাণ করা হয়। তিনি শহরের পুলিশ বিভাগকেও সংস্কার করেন।


title: রাশিদুন খিলাফত

text: রাশিদুন সেনাবাহিনী ৭ম শতকে ইসলামি সশস্ত্র বাহিনীর প্রাথমিক অংশ ছিল। এর পাশাপাশি নৌবাহিনী কাজ করত। সেনাবাহিনীতে উচ্চমাত্রার শৃঙ্খলা, কৌশলগত দক্ষতা, সংগঠন বজায় রাখা হত। এ সময় রাশিদুন সেনাবাহিনী সমস্ত অঞ্চলের মধ্যে সর্বাপেক্ষা শক্তিশালী সেনাবাহিনী হিসেবে কার্যকর ছিল। রাশিদুন খিলাফতের সর্বোচ্চ সীমানায় পৌছানোর সময় এ বাহিনীতে সেনাসংখ্যা ছিল ১,০০,০০০।


title: রাশিদুন খিলাফত

text: সেনাবাহিনী প্রধান দুটি ভাগ, পদাতিক ও হালকা অশ্বারোহীতে বিভক্ত ছিল। প্রাচীন ইসলামি যুগের সেনা উপকরণের পুনর্নির্মাণ কষ্টসাধ্য। রোমান সেনাবাহিনী বা পরবর্তীকালীন মুসলিম সেনাবাহিনীর সাথে তুলনা করে এর ধারণা পাওয়া যায়। সৈনিকরা ইরাক থেকে আগত লোহা ও ব্রোঞ্জের নির্মিত শিরস্ত্রাণ ব্যবহার করত।


title: রাশিদুন খিলাফত

text: শরীর রক্ষার জন্য চেইনমেইল নামক ধাতব বর্ম ব্যবহার করা হত। আরো উল্লেখ পাওয়া যায় যে সৈনিকরা একটির উপর একটি করে দুটি বর্ম পরিধান করত যার মধ্যে ভেতরেরটা ছিল চামড়া বা ফেব্রিকের তৈরী। লড়াইয়ের সময় সুরক্ষার জন্য ঢাল ব্যবহার করা হত। সৈনিকরা সাধারণত তলোয়ারসজ্জিত থাকত। পাশাপাশি বর্শা ও ডেগার রাখা হত। উমর মুসলিম শাসকদের মধ্যে সর্বপ্রথম রাষ্ট্রের অঙ্গ হিসেবে সেনাবাহিনী প্রতিষ্ঠা করেন। ৬৩৭ খ্রিষ্টাব্দে এ সংস্কার সাধিত হয়। সূচনাপর্বে কুরাইশ ও আনসার দিয়ে শুরু করা হয় এবং পরবর্তীতে সমগ্র আরব ও মুসলিম অধিকৃত অঞ্চলে তা কার্যকর হয়।


title: রাশিদুন খিলাফত

text: যুদ্ধকৌশল হিসেবে শত্রুর প্রত্যেকটি দুর্বল দিক খতিয়ে দেখা হত। চলাচল সক্ষমতা ছিল রাশিদুন সেনাদের শক্তি। অশ্বারোহী বাহিনীতে ঘোড়া ও উট উভয় থাকত। উটগুলোকে মরুভূমির মধ্য দিয়ে পরিবহন ও খাদ্য হিসেবে ব্যবহারের জন্য নেয়া হত। খালিদ বিন ওয়ালিদের পারস্য সীমান্ত থেকে দামেস্কে যাত্রার সময় উটকে খাদ্য ও পরিবহন হিসেবে নেয়া হয়। অশ্বারোহী বাহিনী ছিল মূল হামলাকারী শক্তি এবং তা কৌশলগত চলাচলের জন্য রিজার্ভ হিসেবে কাজ করে। পদাতিক ও তীরন্দাজরা শত্রুসেনাদের সাথে লড়াইয়ে নিয়োজিত থাকত, এসময় শত্রুরা পুরোপুরি মাঠে নামার আগ পর্যন্ত অশ্বারোহীরা অপেক্ষা করত।


title: রাশিদুন খিলাফত

text: শত্রুসেনারা পুরোমাত্রায় মাঠে নেমে পড়লে অশ্বারোহীরা পার্শ্বভাগ থেকে আক্রমণ চালাত ও শত্রু শিবিরে হামলা করত। খালিদ বিন ওয়ালিদ ছিলেন বিদেশী ভূমি জয় ও দুটি শক্তিশালী সাম্রাজ্যকে হটিয়ে দেয়া রাশিদুন খিলাফতের প্রথম সেনাপতি। সাসানীয় সাম্রাজ্য (ইরাক ৬৩৩-৬৩৪) ও বাইজেন্টাইন সাম্রাজ্যের (সিরিয়া ৬৩৪-৬৩৮) বিরুদ্ধে অভিযানের সময় তিনি উচ্চমাত্রার কৌশল প্রণয়ন করেন যা দুই সাম্রাজ্যের বিরুদ্ধে কার্যকর বলে প্রমাণ হয়।


title: রাশিদুন খিলাফত

text: খলিফা আবু বকর অভিযান পরিচালনার স্থান এবং এজন্য প্রয়োজনীয় উপকরণ সেনাপতিদের দিয়ে দিতেন। এরপর অভিযান সফল করার জন্য সিদ্ধান্ত নেয়ার স্বাধীনতা সেনাপতিদের দেয়া হত। অন্যদিকে খলিফা উমর তার খিলাফতের সময় সেনাপতিদের নির্দেশনা দেয়ার নিয়ম চালু করেন এবং তারা কোথায় অবস্থান করবে, কখন পরবর্তী লক্ষ্যের দিকে অগ্রসর হবে, লড়াইয়ের সময় সেনাবাহিনীর ডান, বাম পার্শ্বের নেতৃত্ব কে দেবে তা ঠিক করে দিতেন। এর ফলে অভিযান তুলনামূলক মন্থর হলেও তা অভিযানকে সুসংগঠিত করে তোলে। খলিফা উসমান আবু বকরের নীতি অবলম্বন করে। তিনি সেনাপতিদের অভিযানের দায়িত্ব দিয়ে বাকি কাজ তাদের স্বাধীনভাবে করার অনুমতি দেন। খলিফা আলিও একই নীতি অবলম্বন করেন।


title: ১৯৩০-এর দশকের অসমীয়া চলচ্চিত্রের তালিকা

text: ১৯৩০-এর দশকে মুক্তিপ্রাপ্ত অসমীয়া চলচ্চিত্রের একটি তালিকা। মাত্র দুটি সিনেমা ওই দশকে মুক্তি দেয়া হয়। ১৯৩৫ সালের ১০ মার্চ তারিখে মুক্তি লাভ করে জ্যোতিপ্ৰসাদ আগরওয়ালা প্রযোজিত এবং পরিচালিত প্রথম অসমীয়া চলচ্চিত্র জয়মতী। 'চিত্ৰলেখা মুভিটোন' এর ব্যানারে এই চলচ্চিত্র নির্মিত হয়। দ্বিতীয় চলচ্চিত্র ইন্দ্ৰমালতী ১৯৩৭, ১৯৩৮ এ তৈরি করা হয় এবং ১৯৩৯ সালে তা মুক্তি লাভ করে।


title: পাইন প্রসেশনারী

text: পাইন প্রসেশনারি ("Thaumetopoea pityocampa") হল Thaumetopoeidae গোত্রের অন্তর্ভুক্ত মথ প্রজাতি। একে মাঝে মাঝে Traumatocampa গণের অন্তর্ভুক্ত করা হয়। এটি মধ্য এশিয়া, উত্তর আফ্রিকা ও দক্ষিণ ইউরোপের দেশগুলোতে অন্যতম বিধ্বংসী পোকা। শূককীটের বিষাক্ত আর কণ্টকময় আঁশ মানুষ ও অন্যান্য স্তন্যপায়িদের সাথে ক্ষতিকর বিক্রিয়া করে। প্রজাতিটি এর বিছাপোকা বা শূককীটের আচরণের জন্য প্রসিদ্ধ। নের্তৃস্থানীয় কীটবিজ্ঞানী জীন হেনরি ফেবার’র বর্ণনানুসারে, এসব শূককীট পাইন গাছের ডগায় তাবুর মতোন বাসা বানিয়ে শীতকাল অতিবাহিত করে, এবং বনের ভেতর দিয়ে নাক-থেকে-লেজ পর্যন্ত স্তম্ভাকারে মিছিল করে বেড়ায় আর ভীষণরকমের বিরক্তিকর আঁশ দিয়ে আত্মরক্ষা করে।


title: পাইন প্রসেশনারী

text: বৈশিষ্ট্যপূর্ণ নলাকার ডিমপুঞ্জ দৈর্ঘ্যে ৪ থেকে ৫ সেন্টিমিটার পর্যন্ত লম্বা হয়। এসব ডিমের স্তুপ স্ত্রীপোকাদের পায়ুস্তবকের শল্ক দিয়ে এমনভাবে আবৃত থাকে, দেখে মনে হয় পাইনের ডাল।


title: পাইন প্রসেশনারী

text: প্রাপ্তবয়স্ক পাইন প্রসেশনারির বাদামি চিহ্নযুক্ত ক্রিম রঙের অগ্রপদ, এবং সাদা রঙের পশ্চাৎপদ থাকে। স্ত্রী মথের পাখার দৈর্ঘ্য ৩৬ - ৪৯ মিলিমিটার এবং পুরুষ মথের পাখার দৈর্ঘ্য ৩১ - ৩৯ মিলিমিটার হয়। এর উড়ার সময়কাল মে থেকে জুলাই।


title: পাইন প্রসেশনারী

text: পিউপাকরণ মাটির ভেতরে ডিম্বাকৃতির, গৈরিক-সাদা রেশমী গুটির ভেতরে ঘটে থাকে। অবটেক্ট পিউপা দৈর্ঘ্যে ২০ মিলিমিটার, ডিম্বাকৃতির, এবং ধুসর বাদামী-হলুদ রঙের হয় যা পরে গাঢ় লালচে বাদামীতে পরিবর্তীত হয়।


title: পাইন প্রসেশনারী

text: শূককীট হল বনের একটি অন্যতম বালাই যারা দলবদ্ধভাবে পাইন অথবা মাঝে সাঝে সিডার বা লার্চ বৃক্ষে বড় “তাবুর” মাঝে বসবাস করে। রাত্রিবেলা একটি সাড়িতে মিছিল করে (এ থেকেই এদের নামকরণ হয়েছে) এরা বৃক্ষের পাতা ভক্ষণ করতে বের হয়। একটি বৃক্ষে একাধিক “তাবু” দেখতে পাওয়া যায়। পিউপাকরণের জন্য যখন তারা প্রস্তুত হয়, শূককীটগুলো তাদের আপন ঢংয়ে মাটিতে নেমে আসে এবং এককভাবে পিউপাকরণের জন্য মাটির পৃষ্ঠে অথবা অভ্যন্তরে ছড়িয়ে পড়ে।


title: পাইন প্রসেশনারী

text: শূককীটকে কখনোই খালি হাতে ধরা ঠিক নয়, কারণ তাদের দেহের পর্যাপ্ত চুল ত্বকের মাঝে ভীষণরকম বিরক্তিকর চুলকানির সৃষ্টি করতে পারে। ৫ম স্তরের শূককীট ভীত বা পিড়ীত হলে পশম নিক্ষেপ করে। হারপুনের মতোন পশম তখন ত্বকে গেঁথে যায় এবং এর আশেপাশে চুলকানিসৃষ্টিকারি প্রোটিন দিয়ে বিরক্তিকর জ্বলুনির সৃষ্টি করে। ব্যক্তি যদি এসব পশমের প্রতি অতিমাত্রায় সংবেদনশীল হন তবে পরবর্তীতে এলার্জি বিক্রিয়া হতে পারে।


title: পাইন প্রসেশনারী

text: পাইন প্রসেশনারির জীবন চক্র সাধারণত বার্ষিক হয়, কিন্তু অধিক উচ্চতায় অথবা উত্তর অক্ষাংশে পুরো পপুলেশনে বা এর কিছু অংশে এই চক্র ২ বছর পর্যন্ত বৃদ্ধি পেতে পারে। জীবন চক্রের দু’টি দশা রয়েছে। প্রাপ্তবয়স্ক, ডিম এবং শূককীট হল বায়বীয় এবং পিউপা হল ভূ-গর্ভস্থ। পাইন গাছে পোকার মত ডিম পাড়ে। ডিম ফোটার পর পাইনের সূচাকৃতির পাতা খেতে খেতে শূককীট পাঁচটি ইনস্টার বা দশার মধ্য দিয়ে যায়। তাদের বানানো সাদা পশমী বাসা তাদের নিজের জীবন ধারণের জন্য আদর্শ। মার্চের শেষের দিকে শূককীটরা বাসা ছেড়ে দেবার জন্য প্রস্তুত হয় এবং বৈশিষ্ট্যমন্ডিত উপায়ে মিছিল করতে করতে গাছ থেকে নেমে আসে। অতঃপর তারা মাটি খুঁড়ে অভ্যন্তরে প্রবেশ করে এবং পিউপায় বা মূককীটে পরিণত হয়। গ্রীষ্মের শেষের দিকে তারা আবির্ভুত হতে শুরু করে। গরম বসন্তে অধিক সংখ্যায় প্রাপ্তবয়স্ক পতঙ্গের আবির্ভাব পরিলক্ষিত হয়।


title: পাইন প্রসেশনারী

text: শূককীটরা অতিমাত্রায় দলবদ্ধ। প্রাথমিক অবস্থায় তারা যাযাবরের মতোন কয়েকটি নিডল বা পাতা ঘিরে পশম দিয়ে সুতা কেটে অনেকগুলো পাতলা আশ্রম তৈরী করে আবার ছেড়ে যায়, কিন্তু তৃতীয় ইনস্টার থেকে তারা স্থায়ী বাসা বানানো শুরু করে। শূককীটের যাতায়াতের জন্য নির্দিষ্ট কোনো মুক্ত পথ থাকে না। বরং আশ্রমগুলোর স্তরের মধ্য দিয়ে বল প্রয়োগ করে এরা ভিতরে ঢুকে আবার বাহির হয়। শুককীটেরা তাদের খাবারকে প্রক্রিয়াকরণের মাধ্যমে যে ফ্রাস উৎপন্ন করে তা আশ্রমের তলায় জমা হয়।


title: পাইন প্রসেশনারী

text: পুরো শীতকাল জুড়ে উপনিবেশগুলো সক্রিয় থাকে। অবলোহিত সক্রিয়তা পর্যবেক্ষণের সাহায্যে বার্সেলোনা এবং কাতালোনিয়ার পাশে পাহাড়ী অঞ্চলের পাইন বনের উপনিবেশগুলোর খোরাক সংগ্রহকালীন সক্রিয়তা পর্যবেক্ষণ করে দেখা গেছে, সূর্যাস্তের সাথে সাথে শূককীটরা বাসা ছেড়ে বেরিয়ে পড়ে এবং এবং আশ্রয়দানকারী বৃক্ষের দূরপ্রান্তে অবস্থিত খাদ্য সংগ্রহের স্থানে ভ্রমণ করে। সেখানে তারা সারারাত ধরে খাবার খায় এবং ভোরবেলা ঘরে ফিরে যায়। মধ্য শীতের পর্যবেক্ষণে দেখা গেছে, শূককীটরা শূন্যের কাছাকাছি তাপমাত্রার প্রবল শীত উপেক্ষা করে খাবার-দাবার সংগ্রহ করে এবং ধীরগতিতে হলেও চলাচল করে। স্থায়ী বাসাগুলো এরা এমন জায়গায় তৈরী করে যেখানে সূর্যের আলো সরাসরি পড়ে এবং সূর্যালোকিত দিনে এসব ঘরের তাপমাত্রা কক্ষ তাপমাত্রার উপরে বিরাজ করে। শূককীটরা দিনের বেলা আশ্রমে বিশ্রাম নেয় এবং সূর্যালোকের ফলে আশ্রমের উচ্চ তাপমাত্রা, সারারাত ধরে সংগৃহীত খাদ্য পরিপাকে সহায়তা করে। মার্চের আগেই শূককীটরা পঞ্চম ইনস্টারে চলে যায় এবং পূর্ণাঙ্গরূপে বেড়ে ওঠে। এ সময়ে তারা আশ্রম ছেড়ে দিয়ে একজনের মাথা আরেকজনের লেজকে অনুসরণ করে মিছিল শুরু করে এবং মাটির মধ্যে পিউপাকরণের স্থান খোঁজাখুঁজি করতে থাকে।


title: পাইন প্রসেশনারী

text: আশ্রয়দানকারী গাছের ডাল ধরে আগানোর সাথে সাথে শূককীটরা তাদের উদরের অগ্রভাগ থেকে এক ধরণের ফেরোমোন ছেড়ে দিয়ে চিহ্ন ধরে রাখে। যদিও তারা এছাড়াও রেশম নিঃসরণ করে এবং এই উপাদান দিয়ে চলার পথ চিহ্নিত করে রাখে, এটি মূলত পথ অনুসরণে তেমন কাজে আসে না। খুব সম্ভবত এই রেশম তাদেরকে গাছের পৃষ্ঠে আটকে থাকতে সহায়তা করে। শূককীটেরা পুরোনো পথের সাথে নতুন পথের পার্থক্য করতে পারে। অধিকসংখ্যক শূককীট যে পথ ধরে চলে অন্যান্যরা সাধারণত সে পথই অনুসরণ করে। পথচিহ্ন শূককীটদেরকে খাবার স্থানে একত্র হতে আবার খাবার শেষে বাসস্থানে ফিরে যেতে সহায়তা করে। যখন তারা গাছের শাখা-প্রশাখা ধরে চলে, তখন তারা মাথা এবং লেজ স্পর্শ করে একাকী অথবা ছোটো দলে ভ্রমন করে। একা হোক বা দলবেঁধে, পথ খুঁজে পেতে সবক্ষেত্রে তারা পথচিহ্নরেখার সহায়তা নেয়।


title: পাইন প্রসেশনারী

text: তৃতীয় এবং তার পরবর্তী ইনস্টারে পাইন প্রসেশনারীর শূককীট অধিক মাত্রায় চুলকানিময় হয়। পশমের সংস্পর্শে আসলে ত্বকে ফুসকুড়ি দেখা দেয় এবং চোখের জ্বালাপোড়া শুরু হয়। এছাড়াও অধিক সংবেদনশীল ব্যক্তি শূককীটের বা বিছাপোকার পশমের সাথে সংশ্লিষ্ট প্রোটিনের কারণে এ্যালার্জি আক্রান্ত হতে পারে।


title: পাইন প্রসেশনারী

text: পাইন প্রসেশনারী হল দক্ষিণ ইউরোপের সরলবর্গীয় বনের একটি অর্থনৈতিক বালাই। এটি শিকারী, পরজীবী, এবং ভাইরাসের দ্বারা কিছুটা নিয়ন্ত্রিত হয়। জীবন চক্রের নানান ধাপে এদের দ্বারা পাইন প্রসেশনারী আক্রান্ত হয়ে থাকেঃপাইন প্রসেশনারী নিয়ন্ত্রণের উপায়গুলোর মধ্যে রয়েছে "Bacillus thuringiensis" ব্যবহার করে জৈবিক নিয়ন্ত্রণ যা ডিম অথবা প্রথম ও দ্বিতীয় দশার শূককীটের উপর কার্যকরী। এছাড়াও রয়েছে "কীটনাশক", যেমন, ডাইফ্লুবেনজুরন, একটি পতঙ্গ বৃদ্ধি নিয়ন্ত্রক যা আকাশযান থেকে ছিটানোর মাধ্যমে কার্যকরী করা হয়। পোকার পর্যবেক্ষণের জন্য ফেরোমোন ফাঁদ ব্যবহৃত হয়। নিয়ন্ত্রণের পুরোনো পদ্ধতির মধ্যে রয়েছে তেলের মধ্যে কীটনাশক মিশিয়ে সরাসরি বাসার মধ্যে সেঁধিয়ে দেয়া, অথবা যন্ত্র দিয়ে বাসা অপসারন করা।


title: মেটে হুতোমপ্যাঁচা

text: মেটে হুতোমপ্যাঁচা (বৈজ্ঞানিক নাম: "Bubo coromandus") বা ভুমা প্যাঁচা (ইংরেজি নাম: ) Strigidae (স্ট্রিজিডি) গোত্র বা পরিবারের অন্তর্গত "Bubo" (বুবো) গণের অন্তর্গত বড় আকারের প্যাঁচা। মেটে হুতোমপ্যাঁচার বৈজ্ঞানিক নামের অর্থ "করোম্যান্ডলের হুতোমপ্যাঁচা" (লাতিন: "bubo" = হুতোমপ্যাঁচা, "coromandus" = করমন্ডল উপকূল)। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। সারা পৃথিবীতে এক বিশাল এলাকা জুড়ে এরা বিস্তৃত, প্রায় ১৪ লক্ষ ৩০ হাজার বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা ক্রমেই কমছে, কিন্তু এখনও আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটিকে সংরক্ষিত ঘোষণা করা হয় নি।


title: মেটে হুতোমপ্যাঁচা

text: মেটে হুতোমপ্যাঁচার উপপ্রজাতি দুইটি:মেটে হুতোমপ্যাঁচা কানঝুঁটিওয়ালা বড়সড় নিশাচর পাখি। এর দৈর্ঘ্য কমবেশি ৫৮ সেমি, ডানা ৪০ সেমি, ঠোঁট ৪.২ সেমি, লেজ ১১.৫ সেমি ও পা ৬.৮ সেমি। এর পিঠ ধূসরাভ-বাদামি। অতি সরু ছিটে দাগ ও বিচ্ছিন্ন কালচে বাদামি ছিটে দাগ দেখা যায়। দেহতল ধূসরাভ সাদা। সূক্ষ্ম আঁকাবাঁকা দাগ রয়েছে। কাঁধ ও ডানা বাদামি। ডানায় পীতাভ ও সাদাটে তিলা থাকে। লেজের পালকে আড়াআড়ি ডোরা রয়েছে। চোখ ফিকে হলুদ। ঠোঁট নীলচে-সাদা। আঙুল ফিকে বাদামি ও নখর কালচে বাদামি। স্ত্রী ও পুরুষ পাখির চেহারা অভিন্ন। ছানা সাদা কোমল পালকে ঢাকা তুলতুলে বলের মত দেখতে।


title: মেটে হুতোমপ্যাঁচা

text: মেটে হুতোমপ্যাঁচা পুরোন আমবাগান, তেঁতুলবন, বাগান ও ঘন বনের বসবাস করে। সাধারণত পানির ধারে এর বিচরণ বেশি। সচরাচর একা কিংবা জোড়ায় জোড়ায় থাকে। গাছে বসে ভূমিতে শিকার খোঁজে ও লম্বা নখর দিয়ে শিকার ধরে খায়। এর খাদ্যতালিকায় রয়েছে ছোট স্তন্যপায়ী, পাখি, সরীসৃপ, বড় পোকা, জলজ পোকা ইত্যাদি। রাতে, বিশেষ করে ভোর ও গোধূলিতে এবং মেঘাচ্ছন্ন দিনে কর্মতৎপর থাকে। দিনে ছায়াঘেরা গাছে ঘুমায় ও সূর্যাস্তের একঘণ্টা আগে জেগে ওঠে। সচরাচর গম্ভীর স্বরে ডাকে: "ও-ও-ও-ও-ও-ও-ওওওওউ"। শীতকালে ও বর্ষাকালে বেশি ডাকে। নভেম্বর-এপ্রিল মাসে পানির ধারে বড় গাছের কোটরে এরা বাসা করে। এছাড়া শকুন, চিল ও ঈগলের পুরোন বাসায় সবুজ পাতার আস্তরণ দিয়ে ডিম পাড়ে। ডিমগুলো সাদা, সংখ্যায় ২টি। ডিমের মাপ ৫.৯ × ৪.৮ সেমি।


title: মোবাইল গার্ড

text: মোবাইল গার্ড (আরবি: طليعة متحركة, "Tali'a mutaharikka") হল সিরিয়া বিজয়ের সময় খালিদ বিন ওয়ালিদের নেতৃত্বাধীন রাশিদুন সেনাবাহিনীর একটি এলিট অশ্বারোহী বাহিনী। এই বাহিনীকে যুদ্ধক্ষেত্রে প্রয়োজনমাফিক ব্যবহারের জন্য রিজার্ভ রাখা হত।


title: মোবাইল গার্ড

text: ৬৩৪ সালে আজনাদায়নের যুদ্ধে বিজয় অর্জিত হওয়ার পর খালিদ তার ইরাকি বাহিনী থেকে ৪,০০০ অশ্বারোহী নিয়ে একটি বাহিনী গঠন করেন। আজনাদায়নের পর এই বাহিনীতে ৮,০০০ জন সৈনিক ছিল। প্রাচীন ইতিহাসবিদরা এই বাহিনীকে "শানদানকারীদের বাহিনী" বলে উল্লেখ করেছেন। ভাল অনুবাদের জন্য ইংরেজিতে একে "মোবাইল গার্ড" বলা হয়। এই বাহিনীকে খালিদ তার নিজস্ব কমান্ডের আওতায় রাখেন।


title: মোবাইল গার্ড

text: লিখিত দলিত অনুসারে দামেস্ক অবরোধের সময় সর্বপ্রথম এই বাহিনীকে ব্যবহার করা হয়। ইয়ারমুকের যুদ্ধের সময় এদের সর্বোত্তম উপযোগীতা দৃশ্যমান হয়। এই যুদ্ধে খালিদ তার অশ্বারোহী বাহিনীর গুরুত্ব ও সামর্থ অনুধাবন করে যুদ্ধের চরম প্রতিকূল অবস্থা ঘুরিয়ে আনতে সমর্থ হন। সৈনিকদেরকে এক পাশ থেকে অন্য পাশ এভাবে বিভিন্ন দিকে চালনা করে তিনি বাইজেন্টাইনদের পরাজিত করতে সক্ষম হন। পরবর্তী বছরগুলোতে এই বাহিনীর দ্রুত আক্রমণ ক্ষমতাকে অগ্রভাগে ব্যবহার করা হত। এটি বিরোধীপক্ষকে দ্রুত ছত্রভঙ্গ করে দিতে পারত যা বাইজেন্টাইনদের পরাজিত করতে সহায়ক হয়। হাজিরের যুদ্ধে মোবাইল গার্ড বাহিনী বাইজেন্টাইনদের বিরুদ্ধে বিজয়ী হয় এবং এই যুদ্ধে বাইজেন্টাইনদের একজন সৈনিক জীবিত ছিল না। দ্রুত হামলা করার ক্ষমতার কারণে মুসলিমরা সহজে অল্প ক্ষয়ক্ষতির মাধ্যমে সিরিয়া জয় করতে সক্ষম হয়। এর মধ্যে লোহা সেতুর যুদ্ধ অন্যতম। এরপর এন্টিওকের আত্মসমর্পণ করে।


title: মোবাইল গার্ড

text: খালিদ বিন ওয়ালিদ মিলিটারি স্টাফদের সংগঠিত করেন। এর পথ ধরে পরবর্তীতে সামরিক ইতিহাসে জেনারেল স্টাফ প্রথা চালু হয়। মূলত গোয়েন্দা অফিসার হিসেবে কাজ করার জন্য তিনি তার লড়াই করা অঞ্চলগুলো যেমন আরব, ইরাক, সিরিয়া ও ফিলিস্তিন থেকে দক্ষ ও বুদ্ধিমান লোকদের সংগ্রহ করেন। তাদের কাজ ছিল তথ্য সংগ্রহ করা, গুপ্তচরদের সংগঠিত ও কাজ বণ্টন করে এবং খালিদকে হালনাগাদ অবস্থা সম্পর্কে অবহিত রাখা। এরা সেনা সদরদপ্তরের বদলে তার ব্যক্তিগত স্টাফ ছিলেন এবং তিনি যেখানেই যেতেন তার সাথে তারা থাকতেন। লেভান্ট বিজয়ের পর খলিফা উমর কর্তৃক পদচ্যুত হওয়ার আগ পর্যন্ত মোবাইল গার্ড বাহিনী প্রায় চার বছর (৬৩৪ - ৬৩৮) খালিদ বিন ওয়ালিদের অধীনে ছিল।


title: মোবাইল গার্ড

text: খালিদের পদচ্যুতির পর এই শক্তিশালী রেজিমেন্টের সমাপ্তি ঘটে। এই বাহিনীর অন্যতম দক্ষ কমান্ডার কাকা ইবনে আমরকে ৬৩৭ সালে কাদিসিয়ার যুদ্ধে পারস্য ফ্রন্টে সাহায্যের জন্য অতিরিক্ত সৈন্য সহকারে পাঠানো হয়। এই যুদ্ধে তিনি গুরুত্বপূর্ণ ভূমিকা পালন করেন। এই বাহিনীর একটি অংশকে পরবর্তীতে পারস্য অভিযানে পাঠানো হয়। অধিকাংশ সদস্য ৬৩৯ – ৬৪০ এর প্লেগে মারা যায়। এর ফলে সিরিয়ার প্রায় ২৫,০০০ মুসলিম প্রাণ হারায়। এর ফলে বহু অধীনস্থ কমান্ডার যেমন জিরার ইবনে আযওয়ার মৃত্যুবরণ করে। তারা মিসর বিজয়ের সময় আমর ইবনুল আসের বাহিনীর সাথে যোগ দেন। রাশিদুন সেনাবাহিনীতে মোবাইল গার্ড বাহিনী নিঃসন্দেহে সর্বোৎকৃষ্ট অংশ ছিল।


title: সমযোজী বন্ধন

text:
সমযোজী বন্ধন () হল এমন এক ধরনের রাসায়নিক বন্ধন যেখানে পরমাণুসমূহ তাদের নিজেদের মধ্যে ইলেকট্রন শেয়ারের মাধ্যমে আবদ্ধ থাকে।
ইলেকট্রন শেয়ার করা পরমাণুদ্বয়ের মধ্যেকার আকর্ষন ও বিকর্ষনের ফলে যে সুস্থিত ভারসাম্য বল তৈরী হয় তাই সমযোজী বন্ধনের সৃষ্টি করে।
সমযজী বন্ধন এদের গঠনের ধরন অনুযায়ী পাই-বন্ধন, সিগমা বন্ধন, অ্যাগস্টিক মিথস্ক্রিয়া এবং ত্রিকেন্দ্রীক দ্বিইলেক্ট্রন বন্ধন ইত্যাদী ধরনের হয়ে থাকে। "সমযোজী বন্ধন" শব্দটির প্রচলন ১৯৩৯ সাল থেকে।


title: সমযোজী বন্ধন

text: পরমাণুসমুহের মধ্যে সমযোজী বন্ধন তখনই গঠিত হয় যখন এদের তড়িৎ ঋণাত্মকতা সমান বা অতি নিকটবর্তী হয়। শেয়ারকৃত ইলেকট্রন যদি দুটি পরমাণুর মধ্যে নির্দিষ্ট না থেকে অনেকগুলি পরমানু দ্বারা শেয়ার হয়ে থাকে তখন একে ডিলোকালাইজড ইলেকট্রন বলা হয়।


title: ১৯৯৬ ক্রিকেট বিশ্বকাপ ফাইনাল

text: উইলস বিশ্বকাপ ফাইনাল বা ১৯৯৬ ক্রিকেট বিশ্বকাপ ফাইনাল (ইংরেজি: 1996 Cricket World Cup Final) খেলাটি আইসিসি’র পরিচালনায় লাহোরের গাদ্দাফি স্টেডিয়ামে ১৭ মার্চ, ১৯৯৬ তারিখে অনুষ্ঠিত হয়। ব্যবসায়িক অংশীদারীত্বের কারণে এ প্রতিযোগিতাটি উইলস বিশ্বকাপ নামে পরিচিতি পায়। অর্জুনা রানাতুঙ্গা’র অধিনায়কত্বে সহ-স্বাগতিক শ্রীলঙ্কা দল ৭ উইকেটের বিশাল ব্যবধানে শীর্ষসারির দল অস্ট্রেলিয়াকে পরাভূত করে প্রথমবারের মতো বিশ্বকাপ ক্রিকেট প্রতিযোগিতায় শিরোপা লাভ করে। অরবিন্দ ডি সিলভা বোলিং ও ব্যাটিং - উভয় বিভাগেই অনন্য সাধারণ ক্রীড়াশৈলী প্রদর্শনের মাধ্যমে ম্যান অব দ্য ম্যাচের পুরস্কার লাভ করেন। ম্যান অব দ্য সিরিজ নির্বাচিত হন সনাথ জয়াসুরিয়া।


title: ১৯৯৬ ক্রিকেট বিশ্বকাপ ফাইনাল

text: প্রথম সেমি-ফাইনাল খেলাটি ১,১০,০০০ দর্শকের উপস্থিতিতে কলকাতার ইডেন গার্ডেনসে অনুষ্ঠিত হয়। টসে জয়ী হয়ে অধিনায়ক মোহাম্মদ আজহারউদ্দীন শ্রীলঙ্কাকে ব্যাটিংয়ের জন্য আমন্ত্রণ জানান। শ্রীলঙ্কার ৮ উইকেটে ২৫১ রানের বিপরীতে প্রথম ২০ ওভারে শচীন তেন্ডুলকরের ৬৫ রানের ওপর ভর করে ৯৮ রানে ১ উইকেট হারায়। ভারতের পরবর্তী ব্যাটসম্যানরা ব্যর্থ হওয়ায় চলমান ৩৫ ওভারে ৮ উইকেটে মাত্র ১২০ রান সংগ্রহ করা অবস্থায় উত্তেজিত দর্শকেরা মাঠে ফল ও প্লাস্টিকের বোতল নিক্ষেপ করতে থাকে। দর্শকদের শান্ত রাখার চেষ্টা করা হয়। খেলোয়াড়েরা পুণরায় মাঠে নামলে আরও বোতল নিক্ষিপ্ত হতে থাকে এবং স্ট্যান্ডে আগুন জ্বালিয়ে দেয়। অবশেষে বাধ্য হয়ে ম্যাচ রেফারি ক্লাইভ লয়েড শ্রীলঙ্কাকে বিজয়ী ঘোষণা করতে বাধ্য হন। এ ঘটনাটি টেস্ট কিংবা একদিনের আন্তর্জাতিকে প্রথম অনাকাক্ষিত ঘটনা হিসেবে বিবেচিত হয় যা ২০১২ সাল পর্যন্ত মাত্র দু’টি ঘটনা ঘটে।


title: ১৯৯৬ ক্রিকেট বিশ্বকাপ ফাইনাল

text: মোহালিতে অনুষ্ঠিত দ্বিতীয় সেমি-ফাইনালে অস্ট্রেলিয়া বিজয়ী হয়। একপর্যায়ে মাত্র ১৫ রানে ৪ উইকেটের পতন ঘটলেও তারা নির্ধারিত ৫০ ওভারে ৮ উইকেটে ২০৭ রান করে। ৪২ ওভারে ২ উইকেটে ১৬৫ রান সংগ্রহ করেও শেষ ৫০ বলে ওয়েস্ট ইন্ডিজ ৩৭ রানের ব্যবধানে শেষ ৮ উইকেট হারায়।


title: ১৯৯৬ ক্রিকেট বিশ্বকাপ ফাইনাল

text: চূড়ান্ত খেলায় শ্রীলঙ্কার অধিনায়ক অর্জুনা রানাতুঙ্গা টসে জয়ী হয়ে ফিল্ডিং নেন ও ১৯৮৭ সালের বিশ্বকাপ বিজয়ী ও তৃতীয়বারের মতো ফাইনালে অংশগ্রহণকারী অস্ট্রেলিয়াকে ব্যাটিংয়ের আমন্ত্রণ জানান। উল্লেখ্য যে, পূর্ববর্তী পাঁচটি বিশ্বকাপে প্রথমে ব্যাটিংকারী দল বিজয়ী হয়েছিল। ২য় উইকেট জুটিতে মার্ক টেলর-রিকি পন্টিং ১০১ রান তোলেন। পন্টিং ও টেলর আউট হলে দলের রান ৫ উইকেটে ১৭০ হয়। অধিনায়ক মার্ক টেলর দলের পক্ষে সর্বোচ্চ ৭৪ রান করেন ৮৩ বলে, ৮টি চার ও ১টি ছক্কার মার মেরে। অস্ট্রেলিয়া নির্ধারিত ৫০ ওভারে ৭ উইকেটে ২৪১ রান করে।


title: ১৯৯৬ ক্রিকেট বিশ্বকাপ ফাইনাল

text: জবাবে ৪৭তম ওভারেই শ্রীলঙ্কা জয়ের বন্দরে পৌঁছে যায়। শুরুতেই উদ্বোধনী ব্যাটসম্যানদ্বয়কে ৩০ রানের মধ্যে হারায়। অরবিন্দ ডি সিলভা ৪২ রানে ৩ উইকেট সংগ্রহের পাশাপাশি অপরাজিত ১০৭* রান করেন ও ম্যান অব দ্য ম্যাচের পুরস্কার লাভ করেন। তাঁকে যোগ্য সঙ্গ দেন অশঙ্কা গুরুসিনহা (৬৫) ও অধিনায়ক রানাতুঙ্গা (৪৭*)। ক্রিকেট বিশ্বকাপের ইতিহাসে স্বাগতিক কিংবা সহ-স্বাগতিক দেশের বিশ্বকাপ জয়ের প্রথম ঘটনার সূচনা করে শ্রীলঙ্কা।


title: বিটকয়েন

text: বিটকয়েন হল ওপেন সোর্স ক্রিপ্টোগ্রাফিক প্রোটকলের মাধ্যমে লেনদেন হওয়া সাংকেতিক মুদ্রা। বিটকয়েন লেনদেনের জন্য কোন ধরনের অর্থনৈতিক প্রতিষ্ঠান, নিয়ন্ত্রনকারী প্রতিষ্ঠান বা নিকাশ ঘরের প্রয়োজন হয় না। ২০০৮ সালে সাতোশি নাকামোতো এই মুদ্রাব্যবস্থার প্রচলন করেন। তিনি এই মুদ্রাব্যবস্থাকে পিয়ার-টু-পিয়ার লেনদেন নামে অভিহিত করেন।


title: বিটকয়েন

text: বিটকয়েনের লেনদেনটি বিটকয়েন মাইনার নামে একটি সার্ভার কর্তৃক সুরক্ষিত থাকে। পিয়ার-টু-পিয়ার যোগাযোগ ব্যাবস্থায় যুক্ত থাকা একাধিক কম্পিউটার বা স্মার্টফোনের মধ্যে বিটকয়েন লেনদেন হলে এর কেন্দ্রীয় সার্ভার ব্যবহারকারীর লেজার হালনাগাদ করে দেয়। একটি লেনদেন সম্পন্ন হওয়ার সাথে সাথে নতুন বিটকয়েন উৎপন্ন হয়। ২১৪০ সাল পর্যন্ত নতুন সৃষ্ট বিটকয়েনগুলো প্রত্যেক চার বছর পরপর অর্ধেকে নেমে আসবে। ২১৪০ সালের পর ২১ মিলিয়ন বিটকয়েন তৈরী হয়ে গেলে আর কোন নতুন বিটকয়েন তৈরী করা হবে না।


title: বিটকয়েন

text: যেহেতু বিটকয়েনের লেনদেন সম্পন্ন করতে কোন আর্থিক প্রতিষ্ঠানের প্রয়োজন পরে না এবং এর লেনদেনের গতিবিধি কোনভাবেই অনুসরণ করা যায় না তাই বিশ্বের বিভিন্ন যায়গায় বিটকয়েন ক্রমান্বয়ে জনপ্রিয় হয়ে উঠছে।. বৈধ পণ্য লেনদেন ছাড়াও মাদক চোরাচালান এবং অর্থপাচার কাজেও বিটকয়েনের ব্যবহার আশঙ্কাজনক ভাবে বৃদ্ধি পেয়েছে। যদিও বিটকয়েন ডিজিটাল কারেন্সি হিসেবে জনপ্রিয়তা পেয়েছে, বিভিন্ন আন্তর্জাতিক মুদ্রার বিপরীতে এর দর মারাত্মক ওঠানামা, দুষ্প্রাপ্যতা এবং ব্যবসায় এর সীমিত ব্যবহারের কারণে অনেকেই এর সমালোচনা করেন।


title: বিটকয়েন

text: সম্প্রতি কানাডার ভ্যানক্যুভারে বিটকয়েন এর প্রথম এটিএম মেশিন চালু করেছে। ধারণা করা হচ্ছে মুদ্রা হিসেবে প্রতিষ্ঠিত করতে এটি বিটকয়েনকে আরও এগিয়ে নিয়ে যাবে। মাদক, চোরাচালান অবৈধ অস্ত্র ব্যবসা ও অন্যান্য বেআইনি ব্যবহার ঠেকানোর জন্য যুক্তরাষ্ট্র ও কানাডীয় সরকার বিটকয়েনের গ্রাহকদের নিবন্ধনের আওতায় আনার চিন্তাভাবনা করছে।


title: বিটকয়েন

text:
বিটকয়েনের লেনদেন হয় পিয়ার টু পিয়ার বা গ্রাহক থেকে গ্রাহকের কম্পিউটারে। এটি কোন কেন্দ্রীয় নিকাশঘরের মধ্য দিয়ে যায় না কিংবা এটি নিয়ন্ত্রণের জন্য কোন নিয়ন্ত্রণকারী প্রতিষ্ঠান নেই। বিটকয়েনের সমস্ত প্রক্রিয়া সম্পন্ন হয় অনলাইনে একটি উন্মুক্ত সোর্স সফটওয়্যারের মাধ্যমে। বিটকয়েন মাইনারের মাধ্যমে যে কেউ বিটকয়েন উৎপন্ন করতে পারে। বিটকয়েন উৎপন্ন হওয়ার প্রক্রিয়াটা সবসময় অনুমানযোগ্য এবং সীমিত। বিটকয়েন উৎপন্ন হওয়ার সাথে সাথে এটি গ্রাহকের ডিজিটাল ওয়ালেটে সংরক্ষিত থাকে। এই সংরক্ষিত বিটকয়েন যদি গ্রাহক কর্তৃক অন্য কারও একাউন্টে পাঠানো হয় তাহলে এই লেনদেনের জন্য একটি স্বতন্ত্র ইলেক্ট্রনিক সিগনেচার তৈরী হয়ে যায় যা অন্যান্য মাইনার কর্তৃক নিরীক্ষিত হয় এবং নেটওয়ার্কের মধ্যে গোপন অথচ সুরক্ষিতভাবে সংরক্ষিত হয়। একই সাথে গ্রাহকদের বর্তমান লেজার কেন্দ্রীয় তথ্যভাণ্ডারে হালনাগাদ হয়।
বিটকয়েন দিয়ে কোন পণ্য কেনা হলে তা বিক্রেতার একাউন্টে পাঠানো হয় এবং বিক্রেতা পরবর্তীতে সেই বিটকয়েন দিয়ে পুনরায় পণ্য কিনতে পারে, অপরদিকে সমান পরিমাণ বিটকয়েন ক্রেতার লেজার থেকে কমিয়ে দেওয়া হয়। প্রত্যেক চার বছর পর পর বিটকয়েনের মোট সংখ্যা পুনঃনির্ধারন করা হয় যাতে করে বাস্তব মুদ্রার সাথে সামঞ্জস্য রাখা যায়।


title: বিটকয়েন

text: বিটকয়েনকে অনেকে ফিউচার মানি হিসেবে মনে করছে ।


title: দেশি সারস

text: দেশি সারস (বৈজ্ঞানিক নাম: "Grus antigone") Gruidae (গ্রুইডি) গোত্র বা পরিবারের অন্তর্গত "Grus" (গ্রুস) গণের অন্তর্গত বড় আকারের অপরিযায়ী সারস। সহজে দৃষ্টিগ্রাহ্য ও দর্শনীয় এই পাখিটি উড়তে সক্ষম এমন পাখিদের মধ্যে দীর্ঘতম, প্রায় ১.৮ মিটার (৫.৯ ফুট)। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। ধূসর শরীর আর গাঢ় লাল মাথা দেখে খুব সহজে এদের এ অঞ্চলের অন্যসব সারস থেকে আলাদা করা যায়। অগভীর জলাশয় আর জলাভূমিতে এরা তৃণমূল, শল্ক, পোকামাকড়, চিংড়ি, ছোট স্তন্যপায়ী ও মাছ খুঁজে বেড়ায়। সম্ভবত সারা জীবনের জন্য জোড় বাঁধে এবং বিশেষ কোন দুর্ঘটনা না ঘটলে একই জোড়া দীর্ঘদিন বাচ্চা তুলে যায়। জোড়ার একটি মারা গেলে অন্যটি না খেয়ে মারা গেছে এমন রেকর্ডও রয়েছে। ভারতে দেশি সারস বৈবাহিক স্থায়ীত্বের প্রতীক। এরা অসম্ভব এলাকাকাতর প্রাণী। প্রতিটি জোড়া নিজেদের জন্য একটি বিশেষ এলাকার সৃষ্টি করে এবং সেই এলাকায় অনুপ্রবেশকারীকে বরদাশত করে না। বর্ষাকাল এদের প্রজনন মৌসুম এবং এ সময়ে অগভীর পানিতে নলখাগড়া, জলজ উদ্ভিদ, ঘাস ইত্যাদি দিয়ে এরা প্রায় দুই মিটার ব্যাসবিশিষ্ট দ্বীপের মত বাসা তৈরি করে।


title: দেশি সারস

text: দেশি সারসের বৈজ্ঞানিক নামের অর্থ "আন্তিগোনের সারস" (লাতিন: "grus" = সারস, "antigone" = ট্রয়ের আন্তিগোনে, গ্রিক পুরাণ অনুসারে দেবী হেরা আন্তিগোনেকে সারসে রূপান্তরিত করেছিলেন)। সারা পৃথিবীতে এক বিশাল এলাকা জুড়ে এরা বিস্তৃত, প্রায় ১৮ লক্ষ ৩০ হাজার বর্গ কিলোমিটার এলাকা জুড়ে এদের আবাস। বিগত শতকের তুলনায় এদের সংখ্যা আশঙ্কাজনক হারে কমে গিয়েছে। ১৮৫০ সালের তুলনায় এদের বর্তমান সংখ্যা ১০% থেকে ২.৫% পর্যন্ত কমে গিয়েছেন। এ কারণে আই. ইউ. সি. এন. এই প্রজাতিটিকে সংকটাপন্ন বলে ঘোষণা করেছে। বর্তমানে কেবল ভারতেই এরা উল্লেখযোগ্য সংখ্যায় টিকে রয়েছে। বহু দেশে এদের অবস্থা বেশ আশঙ্কাজনক এবং বাংলাদেশে এদের অনিয়মিতভাবে দেখা যায়। বাংলাদেশের বন্যপ্রাণী আইনে এ প্রজাতিটিকে সংরক্ষিত ঘোষণা করা হয় নি।


title: দেশি সারস

text: পূর্ণবয়স্ক দেশি সারসের পিঠ ও ডানা ধূসর বর্ণের। গলা ও মাথা পালকহীন ও গাঢ় লাল বর্ণের। চাঁদি সবুজাভ-ধূসর। লম্বা শক্ত ঠোঁট সবজে-ধূসর রঙের ও চোখা। ওড়ার সময় দেশি সারস বকের মত গলা গুটিয়ে রাখে না, টানটান করে রাখে। এ সময় তার ডানার কালো প্রাথমিক পালকগুলো স্পষ্ট দেখা যায়। মাথায় দুটি ধূসর কান-ঢাকনি থাকে। আইরিস লালচে-কমলা। পা ও পায়ের পাতা লাল থেকে মাংসল লাল। অপ্রাপ্তবয়স্ক পাখির ঠোঁটের গোড়া হলদে এবং মাথা ও গলা বাদামি-ধূসর খাটো পালকে ঢাকা। মাথায় ধূসর চাঁদি থাকে না।


title: দেশি সারস

text: প্রজনন মৌসুমে এর মাথা ও গলার পালকহীন অংশ টকটকে লাল রঙ ধারণ করে। এ অংশটি খসখসে আর হালকা রোম দিয়ে পরিপূর্ণ। মাথার পেছনে কিছু পালকহীন অংশ ব্রিসল পালক দিয়ে ঢাকা থাকে। স্ত্রী ও পুরুষ সারসে কোন যৌন দ্বিরূপতা দেখা যায় না। তবে পুরুষ সারস স্ত্রী সারসের তুলনায় দৈর্ঘ্যে খানিকটা বড়। ভারতীয় উপপ্রজাতির পুরুষ সদস্যের দৈর্ঘ্য সর্বোচ্চ ১.৮ মিটার (৫.৯ ফুট) পর্যন্ত হতে পারে। পৃথিবীতে উড়তে পারে এমন পাখিগুলোর মধ্যে দেশি সারসই দীর্ঘতম। মনোনিত উপপ্রজাতির ওজন ৬.৮-৭.৮ কেজি (১৬ পাউন্ড) পর্যন্ত হতে পারে। এক গবেষণায় পাঁচটি "sharpii" উপপ্রজাতির গড় ওজন এসেছিল ৮.৪ কেজি (১৮.৫ পাউন্ড)। অবস্থানভেদে ও উপপ্রজাতিভেদে দেশি সারসের ওজন ৫ থেকে ১২ কেজি, উচ্চতা ১১৫ থেকে ১৬৭ সেমি, ডানার বিস্তার ২২০ থেকে ২৫০ সেমি, পা ৩২ সেমি, ঠোঁট ১৭.৫ সেমি ও লেজ ৯.৮ সেমি। উত্তরাঞ্চলের সদস্যদের উচ্চতা দক্ষিণাঞ্চলের অস্ট্রেলীয় সদস্যদের তুলনায় একটু বেশি।


title: দেশি সারস

text: অস্ট্রেলিয়ায় দেশি সারসকে প্রায়ই ব্যাপকভাবে বিস্তৃত ব্রল্গা বলে ভুল হয়। ব্রল্গার মাথা লাল তবে এ লাল অংশ গলা পর্যন্ত গড়ায় না।


title: দেশি সারস

text: একসময় দেশি সারস গাঙ্গেয় সমভূমিসহ সমগ্র ভারতের নিম্নভূমি জুড়ে বিস্তৃত ছিল। দক্ষিণে গোদাবরী নদী, পশ্চিমে গুজরাটের উপকূল ও পাকিস্তান এবং পূর্বে পশ্চিমবঙ্গ ও আসাম পর্যন্ত এরা বিস্তৃত ছিল। প্রজাতিটি একসময় পাঞ্জাবে প্রজনন করলেও এখন করে না, তবে শীতকালে প্রায়ই দেখা যায়। বর্তমানে পশ্চিমবঙ্গ ও আসামে দেশি সারস খুব কম দেখা যায় আর বিহারে একদমই দেখা যায় না।


title: দেশি সারস

text: পৃথিবীতে মোট দেশি সারস রয়েছে আনুমানিক ১৫,০০০-২০,০০০টি। প্রজাতিটির বৈশ্বিক বিস্তৃতি ক্রমেই সংকুচিত হয়ে আসছে এবং বর্তমানে এর সবচেয়ে বড় আবাস ভারতে। দেশটির জলাভূমি আর নিম্নভূমি আশঙ্কাজনক হারে দখল হয়ে যাওয়ায় এটি ধানক্ষেতের উপর অনেকাংশে নির্ভরশীল। বর্তমানে কেবল নিম্ন সমভূমিতে এদের দেখা গেলেও একসময় কাশ্মীরের পাহাড়ি জলাভূমিতে এরা নিরাপদে ঘুরে বেড়াত। তবে বর্তমানে হিমাচল প্রদেশের উঁচু অঞ্চলের জলাভূমি ও নিম্নভূমিতে এদের প্রজনন করতে দেখা গেছে। সম্ভবত এসব অঞ্চলে ধান চাষের আধিক্যের কারণে এ অঞ্চলে প্রজাতিটির আনাগোনা বৃদ্ধি পেয়েছে। উত্তর প্রদেশের ধানক্ষেতবহুল জেলাগুলোতে পৃথিবীর সবচেয়ে বেশি দেশি সারসের আবাস। প্রায় ছয় হাজারের মত দেশি সারস এসব জেলায় বসবাস করে। প্রদেশের পশ্চিমের জেলাগুলোয় এরা সংখ্যায় সবচেয়ে বেশি, মধ্যের জেলায় তারচেয়ে কম আর পূর্বের জেলাগুলোয় একেবারে কম। দেশি সারসের বিস্তৃতি জলাভূমি আর ধানক্ষেতের সাথে পরিপূরকভাবে যুক্ত। নেপালে দেশি সারস দেখা যায় কেবলমাত্র দেশের পশ্চিমাঞ্চলে। কপিলাবস্তু, নওয়ালপড়শি ও রূপান্দেই জেলায় নেপালের অধিকাংশ সারসের আবাস। ভারত, পাকিস্তান ও নেপালে মোট ৮,০০০-১০,০০০টি দেশি সারসের বাস। উনিশ শতকে প্রজাতিটি বাংলাদেশের ঢাকা বিভাগে দেখা গেলেও বর্তমানে অনিয়মিত। ১৯৯৩ সালে টেকনাফ ও ঠাকুরগাঁওয়ে দুটি নমুনা দেখা গেছে।


title: দেশি সারস

text: দক্ষিণ-পূর্ব এশিয়ার সদস্যরা দুইটি পৃথক অঞ্চলে বিভক্ত: উত্তরাঞ্চলের সদস্যদের আবাস চীন ও মায়ানমারে এবং দক্ষিণাঞ্চলের সদস্যদের কম্বোডিয়া, লাওস ও ভিয়েতনামে। কম্বোডিয়া, লাওস ও ভিয়েতনামে আনুমানিক ৮০০-১০০০টি সারস রয়েছে। মিয়ানমারে রয়েছে ৫০০-৮০০টি। দক্ষিণ-পূর্ব এশিয়ায় দেশি সারসের সংখ্যা পূর্বের তুলনায় বৃদ্ধি পেয়েছে। একসময় থাইল্যান্ড ও আরও পূর্বে ফিলিপাইন পর্যন্ত এরা বিস্তৃত থাকলেও বর্তমানে সেখানে এরা বিলুপ্ত। ২০১১ সালে বন্দী অবস্থায় প্রজননকৃত সারস থাইল্যান্ডে অবমুক্ত করা হয়। অস্ট্রেলিয়ার কেবলমাত্র পূর্বাঞ্চল ও উত্তরাঞ্চলে দেশি সারস দেখা যায়। তবে অনেকসময় দেশটির বিভিন্ন অংশে এরা আংশিক পরিযায়ী হয়ে আসে।


title: দেশি সারস

text: ভারতে দেশি সারস জলাভূমি কিংবা ক্ষেতের আইলে বাসা বানায়। স্বভাবে এরা এলাকাকাতর এবং প্রাকৃতিক জলাভূমি, নিম্নভূমি ও নিমজ্জিত ধানক্ষেতে খাদ্যের সন্ধানে ঘুরে বেড়ায়।


title: দেশি সারস

text:
১৭৫৮ সালে শ্রেণীবিন্যাসবিদ্যার জনক ক্যারোলাস লিনিয়াস সর্বপ্রথম দেশি সারসের দ্বিপদ নামকরণ করেন। তিনি প্রজাতিটিকে বড় বকের গণ "আর্ডি"-তে ("Ardea") স্থান দেন। ১৮৮১ সালে অ্যাডওয়ার্ড ব্লাইদ প্রজাতিটির উপর একটি গবেষণাপত্র প্রকাশ করেন এবং তিনি ভারতের দেশি সারসকে দুইটি প্রজাতিতে বিভক্ত করেন; "Grus collaris" ও "Grus antigone"। আধুনিককালে অধিকাংশ পক্ষীবিদ প্রজাতিটির মোট চারটি উপপ্রজাতির স্বীকৃতি দিয়েছেন যার মধ্যে একটি সম্পূর্ণ বিলুপ্ত। বিলুপ্ত উপপ্রজাতিটির নাম "G. a. luzonica" এবং এর আদি অবস্থান ছিল ফিলিপাইনে। মনোনিত উপপ্রজাতির আবাস ভারতে এবং আকারে এটাই দীর্ঘতম। মাথার পালকহীন অঞ্চলের নিচে সাদা বন্ধনী আর ডানার সাদা বর্ণের তৃতীয় পালক দেখে অন্য উপপ্রজাতি থেকে এদের খুব সহজে আলাদা করা যায়। উপপ্রজাতি "sharpii"-এর অবস্থান মায়ানমার ও তৎসংলগ্ন দ্বীপসমূহে। অনেকের মতে "antigone" ও "sharpii" একই উপপ্রজাতির দুইটি ভিন্ন রূপ। পূর্বে অস্ট্রেলিয়ার উপপ্রজাতিটিকে "sharpii"-এর (অনেকসময় "sharpei" বানানে লেখা হলেও লাতিন ব্যাকরণ অনুযায়ী "sharpii" সঠিক) অন্তর্ভুক্ত মনে করা হলেও বর্তমানে একে পৃথক উপপ্রজাতি হিসেবে গণ্য করা হয়। এ উপপ্রজাতিটির নাম "G. a. gilliae" (আনেকসময় "gillae" বা "gilli" লেখা হয়)। মাত্র ১৯৮৮ সালে এ উপপ্রজাতিটি সনাক্ত করা হয় এবং এটি প্রথম দেখা যায় ১৯৬৯ সালে। তখন দেশি সারসকে অস্ট্রেলিয়ায় সাম্প্রতিক পরিযায়ী বলে মনে করা হত। অস্ট্রেলিয়ার আদিবাসীরা অবশ্য বহু আগে থেই সারস আর ব্রল্গার মধ্যে পার্থক্য দেখতে পেয়েছিল। তারা একে ডাকত "রক্তে-মাথা-রাঙানো সারস" বলে। এ উপপ্রজাতিটি অন্যসব উপপ্রজাতির তুলনায় বেশ গাঢ় এবং এর কান-ঢাকনি আকারে অনেক বড়। মূল প্রজাতি থেকে মাত্র তিন হাজার জেনারেশন পার করে এরা নতুন উপপ্রজাতিতে পরিণত হয়েছে। ফিলিপাইনে একসময়ে প্রাপ্ত "luzonica" উপপ্রজাতিটি সম্পর্কে তেমন কিছু জানা যায় নি। এর সনাক্তকারী বৈশিষ্ট্যগুলো সম্পর্কে পরিষ্কার ধারণা পাওয়া যায় নি। সম্ভবত এরা "gilliae" বা "sharpii"-এর একটি প্রতিরূপ।
সামান্য কিছু নমুনার মাইটোকন্ড্রিয়াল ডিএনএ বিশ্লেষণ করে দেখা গেছে যে, এশীয় উপপ্রজাতিসমূহের মধ্যে বিংশ শতাব্দী পর্যন্ত জিন ফ্লো ছিল। বাসস্থান সংকুচিত হয়ে যাওয়ায় এরা একে অপরের থেকে বিচ্ছিন্ন হয়ে পড়ে। গবেষণায় আরও দেখা গেছে, অস্ট্রেলিয়ায় প্রজাতিটির আবির্ভাব প্রায় ৩৫,০০০ বছর আগে অর্থাৎ প্লাইস্টোসিন যুগের শেষ পর্যায়ে। চারগুণ বেশি নমুনা সংগ্রহ করে পরিচালিত আরেকটি গবেষণা এ ফলকে সমর্থন করে। নতুন এ গবেষণাটি আরও বলে যে ভৌগোলিকভাবে বিচ্ছিন্ন বলে অস্ট্রেলীয় উপপ্রজাতির সদস্যরা পুরোপুরি নিজেদের মধ্যে প্রজনন করতে সক্ষম হয়েছিল। যেহেতু ব্রল্গার সাথে এর জিনগত বৈপরীত্য রয়েছে, সেহেতু এদের মধ্যে কোন সংকরায়ন ঘটতে পারে না অর্থাৎ এ উপপ্রজাতিটি একটি সম্পূর্ণ পৃথক প্রজাতি হতে পারে।


title: দেশি সারস

text: দেশি সারসের ইংরেজি নাম সেরাস ক্রেন সম্ভবত হিন্দি "সারস" থেকে এসেছে। বাংলা সারস এসেছে সংস্কৃত "শরহংস" থেকে। কলোনিয়াল শাসনের সময়ে ব্রিটিশ সেনারা এ পাখি নির্বিচারে শিকার করত। তারা একে "সিরিয়াস" ও "সাইরাস" নামে ডাকত। এর বৈজ্ঞানিক নামটি এসেছে গ্রিক পুরাণে ট্রয়ের রাজা ইদিপাসের কন্যা আন্তিগোনের নামানুসারে। আন্তিগোনে ফাঁসিতে ঝুলে আত্মহত্যা করেছিলেন বলে ধারণা করা হয় সারসের গলায় নগ্ন চামড়া থেকে "antigone" শব্দটি এসেছে। আবার আরেক মতে হেরা আন্তিগোনিকে সারসে রূপান্তরিত করেছিলেন বলে এর নাম "Grus antigone"।


title: দেশি সারস

text: বেশিরভাগ সারস দীর্ঘপথের পরিযায়ী হলেও দেশি সারস স্বভাবে পুরোপুরি পরিযায়ী নয়। অবশ্য অতিবৃষ্টি ও অনাবৃষ্টির কারণে এদের এক এলাকা থেকে অন্য এলাকায় পরিভ্রমণ করতে দেখা গেছে। কেবল দক্ষিণ-পূর্ব এশিয়ার সদস্যরা পূর্ণাঙ্গ পরিযান করে। প্রজনন মৌসুমে একজোড়া সারস তাদের নিজস্ব এলাকা নিয়ন্ত্রণ করে। উচ্চস্বরে বারবার ডেকে ও ডানা ঝাপটিয়ে এরা এ এলাকা থেকে অন্য সারসদের দূরে রাখে। অপ্রজননকালীন সময়ে এরা একাকী বা দলবদ্ধভাবে ঘুরে বেড়ায়। এদের দল ছোট থেকে বিশাল আকারের হয়, একবার একদলে ৪৩০টি পাখি দেখা গিয়েছিল। যেসব অঞ্চল অর্ধশুষ্ক, সেসব অঞ্চলের সারসরা নিজ নিজ এলাকা ছেড়ে দলের সাথে মিশে ঘুরে বেড়ায়। যেসব অঞ্চলে সারাবছর পানির অবাধ সরবরাহ রয়েছে (যেমন উত্তর প্রদেশের পশ্চিমাঞ্চল) সেসব অঞ্চলে এরা সবসময় নিজ এলাকা বজায় রাখে ও জোড়ায় জোড়ায় থাকে। এখন পর্যন্ত জানা সবচেয়ে বড় দলটিকে দেখা গেছে কেওলাদেও জাতীয় উদ্যানে। প্রায় ৪৩০টি দেশি সারস ২৯ কিলোমিটার এলাকা জুড়ে বিস্তৃত ছিল। এছাড়া উত্তর প্রদেশের দুইটি জেলায় একসাথে ২৪৫-৪১২টি সারস দেখা গেছে। গুজরাট ও অস্ট্রেলিয়ায় প্রায়ই একশ বা তারও বেশি সদস্যবিশিষ্ট দল দেখা যায়। অনেকসময় প্রজনন মৌসুমে প্রজননকারী জোড়া অপ্রজননকারী পাখিদের বিভিন্ন জলাশয় থেকে তাড়িয়ে দেয়। ফলে স্থানীয়ভাবে কোন কোন জায়গায় এদের সংখ্যা অসম্ভব কমে যায়। কেওলাদেও জাতীয় উদ্যানে যেখানে গ্রীষ্মকালে ৪০০ সারস বসবাস করে, সেখানে বর্ষাকালে মাত্র ২০টি সারস বিচরণ করে।


title: দেশি সারস

text: ভূচর শিকারীদের থেকে রক্ষা পাওয়ার জন্য দেশি সারস অগভীর পানিতে বিশ্রাম নেয়। পূর্ণবয়স্ক সারস প্রতিবছর পালক বদলায় না। দুই থেকে তিন বছরে একবার এরা পালক বদলায়।


title: দেশি সারস

text: দেশি সারস অগভীর পানিতে (সাধারণত ৩০ সেমি এর কম) অথবা মেঠো জমিতে লম্বা ঠোঁট দিয়ে খাদ্যের সন্ধানে কাদামাটি ঘেঁটে যায়। এরা সর্বভূক। পোকামাকড় (প্রধানত ঘাসফড়িং), জলজ উদ্ভিদ, মাছ (সম্ভবত শুধুমাত্র বন্দী অবস্থায়), ব্যাঙাচি, ব্যাঙ, চিংড়ি ও কাকড়া এবং শস্যবীজ। প্রায়ই এশীয় ধোড়া সাপ ("Xenochrophis piscator"), ও কচ্ছপের মত বড় সরীসৃপও এরা খায়। দেশি সারস বিপদে পড়লে অন্য পাখির ডিম খায়। উদ্ভিদাংশের মধ্যে প্রবৃদ্ধ মূল, কচি পাতা, কচি তৃণ, বীজ ইত্যাদি খায়। চাষ করা শস্যের মধ্যে গম, ধান, চীনাবাদাম ইত্যাদি খাদ্য হিসেবে গ্রহণ করে।


title: দেশি সারস

text: দেশি সারস উচ্চস্বরে শিঙার মত আওয়াজ করে। অন্যসব সারসের মত এরও প্রবৃদ্ধ ট্রাকিয়া থাকে এবং এ ট্রাকিয়া কাঁধের দিকে প্যাঁচানো থাকে। সেজন্য প্রজাতিটি এমন অদ্ভুত উচ্চস্বরে ডাকতে পারে। জোড়া সারস যুগ্ম অঙ্গভঙ্গী করে সঙ্গীর মনোরঞ্জনের চেষ্টা করে। মোহনীয় ভঙ্গীতে "নেচে" নানাভাবে এরা সঙ্গীর মন জয় করার চেষ্টা করে। আবার জোড়ার একটি অপরটিকে কেন্দ্র করে ছোট ছোট লাফ দিয়ে কিংবা অনবরত মাথা ঝুঁকিয়ে নেচে যায়। প্রজননকালীন ও অপ্রজননকালীন দুই সময়েই এরা এধরনের নাচানাচি করে বেড়ায়। আবার বাসা বা ছানা রক্ষা করার জন্যও এরা এ ধরনের নাচ প্রদর্শন করে। সে নাচ প্রকৃতিগত দিক থেকে আত্মরক্ষামূলক। ভারতে দেশি সারসের প্রজনন মৌসুম বর্ষাকাল (জুলাই থেকে অক্টোবর; এক মৌসুমে দুইবার বাচ্চা তুলতে পারে), অস্ট্রেলিয়ায় সারা বছর ও বর্ষার প্রাক্কালে প্রজনন করার রেকর্ড রয়েছে। এরা বড় বাসসা তৈরি করে। অগভীর জলাশয়ে বা ধানক্ষেতে শর বা জলজ উদ্ভিদ দিয়ে বাসার ভিত্তি তৈরি করে। বাসায় খড়, ঘাস, লতা-পাতা তাদের মূল ও কাদাসহ জমা করে রাখা হয়। ফলে বাসাটিকে পানির ওপর ছোটখাটো একটা দ্বীপের মত মনে হয়। বাসাটি অরক্ষিত ও খোলা থাকে এবং বহু দূর থেকেও স্পষ্ট দেখা যায়। বাসার ব্যাস প্রায় দুই মিটার (ছয় ফুটের বেশি) এবং উচ্চতা এক মিটারের (তিন ফুট) মত হতে পারে। কোন কোন ক্ষেত্রে বাসা স্থায়ী রূপ লাভ করে, এক জোড়া সারস পরপর পাঁচটি প্রজনন মৌসুমে টানা একই বাসা ব্যবহার করে যায়।


title: দেশি সারস

text: বাসা বানানো শেষ হলে স্ত্রী সারস এক থেকে দুইটি কিংবা সর্বোচ্চ চারটি ডিম পাড়ে। তিনটি ডিম পাড়ার ঘটনা বিরল। ডিমের রঙ ধবধবে সাদা ও ওজনে ২৪০ গ্রাম। বিপদ দেখলে এরা প্রায়ই বাসার উপকরণ দিয়ে ডিম ঢাকার চেষ্টা করে। বাবা-মা দু'জনেই ডিমে তা দেয়। ২৬-৩৫ দিন পরে ডিম ফুটে ছানা বের হয়, গড়ে ডিম ফোটার সময় ৩১ দিন। ডিম ফুটে ছানা বের হওয়ার পর বাবা-মা হয় খোলস খেয়ে ফেলে নয়তো ঠোঁটে করে বাইরে ফেলে দেয়। বছরে একজোড়া সারসের সন্তান জন্মদান ও সফলভাবে সন্তান প্রতিপালন করার হার ৩০ শতাংশ। সাধারণত এক থেকে দুইটি সন্তান প্রতিপালন করার সুযোগ পায়; তিনটি ছানা প্রতিপালনের ঘটনা অত্যন্ত বিরল।


title: দেশি সারস

text: দাঁড়কাক ("Corvus macrorhynchos") আর পাতিকাকের ("C. splendens") উৎপাতে প্রায়ই এদের ডিম নষ্ট হয়ে যায়। এছাড়া শঙ্খচিলের ("Haliastur indus") কারণে বহু ডিম নষ্ট হয়েছে বলে জানা যায়। অস্ট্রেলিয়ায় ডিঙ্গো ("Canis dingo") আর লাল খ্যাঁকশিয়াল ("Vulpes vulpes") অল্পবয়সী সারসের প্রধান শত্রু। এছাড়া ফসলের ক্ষেতে বাসা পেলে কৃষক ও শিশুকিশোররা ডিম সরিয়ে নিয়ে যায়। প্রবাসী শ্রমিক আর ভবঘুরেরা খাবার হিসেবে এদের ডিম সংগ্রহ করে। এসব কারণে স্থানভেদে ৩১ শতাংশ থেকে ১০০ শতাংশ বাসায় ডিম ফুটে ছানা বের হতে পারে না। শিকার ও বাসা থেকে সংগ্রহ করার কারণে ৮% ছানার মৃত্যু হয়। আর ৩০% ছানা অজানা কারণে মৃত্যুবরণ করে। গুজরাটে প্রায় ২০% ও উত্তর প্রদেশের দক্ষিণ-পশ্চিমাঞ্চলের ৫১-৫৮% বাসায় সফলভাবে ছানার জন্ম হয়। প্লাবিত ও জলাভূমি অঞ্চলের বাসায় বা যেসব স্থানে কৃষকরা বিরক্ত করে না সেসব স্থানে সফলতার হার প্রায় একই রকম। প্রজনন মৌসুমের শেষ দিকে বাসা বানালে তা থেকে সফল সন্তান জন্মদানের সম্ভাবনা কম থাকে। তবে জলাভূমির বিস্তৃতি বেশি হলে শেষ সময়ে এ ধরনের কোন প্রভাব পড়ে না। ২০০৯-২০১১ সালে স্থানীয়দের সহায়তায় "সংরক্ষণের বিনিময়ে অর্থ" নামে একটি প্রকল্প হাতে নেওয়া হয়েছিল; তাতে মোট ৯৬টি বাসা থেকে সফল বংশবৃদ্ধির হার ছিল ৮৯%।


title: দেশি সারস

text: দেশি সারসের পরজীবী সংক্রমণ ও রোগবালাই সম্পর্কে খুব একটা জানা যায় নি। প্রাকৃতিক পরিবেশে এর রোগবালাই অন্য প্রজাতির পাখিদের উপর কী ধরণের প্রভাব ফেলে তাও অজানা। রোম চিড়িয়াখানায় পরিচালিত একটি গবেষণায় দেখা গেছে যে, দেশি সারসের উপর সাধারণ প্রাণীজ জীবাণু অ্যানথ্রাক্সের কোন প্রভাব নেই। অন্তঃপরজীবীদের মধ্যে ট্রেমাটোডা শ্রেণীর অন্তর্ভুক্ত একটি প্রজাতি "Opisthorhis dendriticus" অন্যতম। লন্ডন চিড়িয়াখানার একটি সারসের যকৃতে এই পরজীবীটির অস্তিত্ব পাওয়া যায়। এছাড়া অস্ট্রেলীয় একটি নমুনার দেহে এক প্রজাতির সাইক্লোসিলিড ("Allopyge antigones") পাওয়া গেছে। অন্যান্য পাখিদের মত এই প্রজাতিটিও উকুন দ্বারা আক্রান্ত; বেশ কিছু প্রজাতির উকুনের মধ্যে দুইটি প্রজাতি এখন পর্যন্ত শনাক্ত করা গেছে: "Heleonomus laveryi" এবং "Esthiopterum indicum"।


title: দেশি সারস

text: বন্দী অবস্থায় দেশি সারস ৪২ বছর পর্যন্ত বাঁচতে পারে। মূলত মানুষের বিভিন্ন বিধ্বংসী কর্মকাণ্ডের কারণেই এদের অস্বাভাবিক মৃত্যুর হার অনেক বেশি। বিভিন্ন বিষাক্ত কীটনাশক, যেমন- মনোক্রোটফস, ক্লোরপাইরিফস, ডায়ালড্রিন প্রভৃতি ব্যবহারের ফলে শস্যবীজ ও অঙ্কুরিত উদ্ভিদ বিষাক্ত হয়ে যায় এবং সেগুলো খাদ্য হিসেবে গ্রহণের ফলে বহু সারসের মৃত্যু হয়েছে। এছাড়া বৈদ্যুতিক তারে বিদ্যুৎপৃষ্ট হয়ে বহুু পূর্ণবয়স্কক সারসের মৃত্যু হয়। ভারতের উত্তর প্রদেশে স্থানীয়ভাবে বিদ্যুৎপৃষ্ট হয়ে মৃৃত্যুবরণকারী সারসের সংখ্যা সেই অঞ্চলের মোট সারসের এক শতাংশ।


title: দেশি সারস

text: ২০০৯ সালের হিসাব অনুযায়ী প্রাকৃতিক পরিবেশে আনুমানিক পনের থেকে বিশ হাজার প্রাপ্তবয়স্ক দেশি সারস টিকে রয়েছে। ভারতে টিকে থাকা সারসের সংখ্যা দশ হাজারেরও কম, তবে সংখ্যাটি অপর তিনটি উপপ্রজাতির তুলনায় অনেক বেশি। দেশটিতে ঐতিহ্যগতভাবে পাখিটিকে পবিত্র গণ্য করা হয়, ফলে মানুষের হাত থেকে এরা অনেকক্ষেত্রেই বেঁচে যায়। কোন কোন এলাকায় এরা মানুষকে ভয় পায় না। পূর্বে বছরের নির্দিষ্ট কিছু সময়ে এদেরকে পাকিস্তানে দেখা যেত। কিন্তু বিগত শতাব্দীর আশির দশকের শেষভাগে এদের সর্বশেষ দেশটিতে রেকর্ড করা হয়েছে। ভারতেও এদের সংখ্যা আশঙ্কাজনক হারে কমে যাচ্ছে। অনুমান করা হয়, ১৮৫০ সালে সারা পৃথিবীতে যে পরিমাণ দেশি সারস ছিল, ২০০০ সালে তার মাত্র ২.৫ শতাংশ (খুব জোরে গেলে ১০ শতাংশ) টিকে রয়েছে। ভারতের বহু কৃষকের ধারণা দেশি সারস ফসলের ক্ষতি সাধন করে, বিশেষত ধানের ("Oryza sativa")। অথচ সাম্প্রতিক গবেষণায় প্রমাণিত হয়েছে, সরাসরি ক্ষেত থেকে খাদ্যগ্রহণের ফলে যে পরিমাণ ফসলের ক্ষতি হয় তা মোট ফলনের এক শতাংশেরও কম। এছাড়া শস্যক্ষেত্রে বিচরণের সময় প্রায় ফসল ঝরে যেতে পারে। এতকিছুর পরও প্রজাতিটির প্রতি অধিকাংশ কৃষকের মনোভাব ইতিবাচক, ফলে আবাদী এলাকায় প্রজাতিটি বিচরণ ও সংরক্ষণ সম্ভব হয়েছে। অধিক হারে জলাভূমি ও অনাবাদি ভূমি দখলের ফলে ধানক্ষেতগুলো এদের খাবারের অন্যতম প্রধান উৎসে পরিণত হয়েছে। কৃষকদের ক্ষতিপূরণ প্রদানের মাধ্যমে এই সমস্যা থেকে মুক্তি পাওয়া সম্ভব। এছাড়া চাষাবাদের নামে জলাভূমি দখল ও কৃষিভূমি দখল করে শহুরে স্থাপনা সম্প্রসারণের ফলে এদের বিচরণস্থলের যথেষ্ট পরিমাণে কমে গেছে এবং এর ফলস্বরূপ এদের অস্তিত্ব বর্তমানে দীর্ঘমেয়াদী হুমকির সম্মুখীন।


title: দেশি সারস

text: অস্ট্রেলিয়ায় মোটমাট পাঁচ হাজারের বেশি দেশি সারস রয়েছে এবং এ সংখ্যা ক্রমেই বাড়ছে। তবে দক্ষিণ-পূর্ব এশিয়ার উপপ্রজাতির সদস্যরা আবাসস্থল ধ্বংস (যেমন: কৃষিকাজের উদ্দেশ্যে অতিমাত্রায় ভূমি সংস্কার, জলাভূমির পানি অপসারণ ইত্যাদি) ও বেশ কয়েকটি যুদ্ধের কারণে আশঙ্কাজনক হারে কমে গিয়েছে। একসময় দক্ষিণ চীনের যে বিশাল অঞ্চলে এরা সদর্পে ঘুরে বেড়াত, বিংশ শতাব্দীর প্রথমার্ধে সেই অঞ্চল থেকে এরা সম্পূর্ণ বিলুপ্ত হয়ে যায়। দক্ষিণ-পূর্ব এশিয়ার বিভিন্ন দেশে ছড়ানো ছিটানো অবস্থায় ১,৫০০–২,০০০টি পাখি এখনও টিকে থাকতে পারে। কম্বোডিয়ার উত্তরাঞ্চলে এদের বাসা পাহারা দেওয়ার জন্য স্থানীয়দের অর্থসাহায্য দেওয়ার ব্যবস্থা করা হয়েছে। স্বভাবতই এ প্রক্রিয়ায় ফল পাওয়া গেছে। তদারকি করা বাসার তুলনায় অরক্ষিত বাসার সাফল্যের হার অনেক কম। তবে অর্থসাহায্যকে কেন্দ্র করে স্থানীয়দের মধ্যে হিংসাত্মক মনোভাব লক্ষ্য করা গেছে। তার ফলস্বরূপ ইচ্ছাকৃতভাবে বাসা ও ডিম ভেঙে দেওয়ার ঘটনাও ঘটেছে। ফলে সমস্যা নতুন মোড় নিয়েছে এবং "সংরক্ষণের-বিনিময়ে-অর্থ" প্রকল্পটি লাভের বদলে ক্ষতি করেছে বেশি। প্রকল্প থেকে পরিষ্কার বোঝা গিয়েছে যে এ ধরণের প্রকল্প অল্প সময়ের জন্য সুবিধাজনক হলেও দীর্ঘমেয়াদী পরিকল্পনার ক্ষেত্রে আবাসস্থল সংরক্ষণ ও স্থানীয় সম্পদের সুষ্ঠু ব্যবহার নিশ্চিত করা ছাড়া কোন বিকল্প পথ খোলা নেই। ১৯৬০-এর দশকের শেষ ভাগে ফিলিপাইনের উপপ্রজাতিটি চিরতরে হারিয়ে যাওয়ায় এর সম্পর্কে বেশি কিছু জানা যায় নি।


title: দেশি সারস

text: দেশি সারস ভারতে পরম পূজনীয়। কিংবদন্তী রয়েছে, মহামুনি বাল্মীকি এক শিকারীকে সারস হত্যার দায়ে অভিশাপ দেন এবং এই ঘটনার পরিপ্রেক্ষিতে পরবর্তীতে রামায়ণ রচনা করতে উদ্বুদ্ধ হন। পঞ্চদেবতার পূজারি হিসেবে পরিচিত গণ্ডদের কাছে দেশি সারস খুব পবিত্র। আদি হিন্দু রচনাবলীতে সারসের মাংস ভক্ষণ নিষিদ্ধ ঘোষণা করা হয়েছে। সারসেরা সম্ভবত সারা জীবনের জন্য জোড় বাঁধে এবং জোড়ের একটির মৃত্যু মানে আরেকটিরও মৃত্যু। ফলে এরা বৈবাহিক স্থায়িত্বের প্রতীক হিসেবে বিবেচিত এবং গুজরাটের কোথাও কোথাও নববিবাহিত দম্পতিদের একত্রে জোড়া সারস দেখতে যাওয়া প্রথা। সারসের ডিম ভারতের কোথাও কোথাও স্থানীয় পথ্য হিসেবে ব্যবহৃত হয়। ভারতের উত্তর প্রদেশের প্রশাসনিক প্রতীক সারস। ১৬০৭ সালের কাছাকাছি মুঘল বাদশাহ জাহাঙ্গীরের লেখায় দেশি সারসের উল্লেখ দেখা যায়। তিনি লিখেছিলেন, পাখিটি ৪৮ ঘন্টা অন্তরে দুটো ডিম পাড়ে আর ৩৪ দিন পর ডিম ফুটে বাচ্চা বের হয়। তিনি সাফল্যের সাথে বন্দী সারসের প্রজননও ঘটান।


title: দেশি সারস

text: বাংলা সাহিত্যে কম হলেও দেশি সারস স্থান করে নিয়েছে। জীবনানন্দ দাশ লিখে গিয়েছেন "সিন্ধুসারস"।


title: অরবিন্দ ডি সিলভা

text: পিন্নাদুয়াগে অরবিন্দ ডি সিলভা (; জন্ম: ১৭ অক্টোবর, ১৯৬৫) কলম্বোয় জন্মগ্রহণকারী শ্রীলঙ্কার সাবেক টেস্ট ক্রিকেটার। তাঁকে শ্রীলঙ্কার ক্রিকেট ইতিহাসের সবচেয়ে আকর্ষণীয় ব্যাটসম্যানদের একজনরূপে গণ্য করা হয়। এছাড়াও, তিনি তাঁর সময়কালে সর্বাধিক মার্জিত রূচিসম্পন্ন খেলোয়াড় ছিলেন। অদ্যাবধি বিশ্বকাপের ইতিহাসে তিনিই একমাত্র খেলোয়াড়, যিনি সেঞ্চুরির পাশাপাশি ৩ উইকেট লাভ করেছেন অরবিন্দ ডি সিলভা। স্বল্পকালের জন্য জাতীয় নির্বাচক কমিটির প্রধান হিসেবে ২০১১ সালের ক্রিকেট বিশ্বকাপের পর শ্রীলঙ্কা দল থেকে পদত্যাগ করেন।


title: অরবিন্দ ডি সিলভা

text: কলম্বোয় জন্মগ্রহণকারী ডি সিলভা ৩১ মার্চ, ১৯৮৪ তারিখে নিউজিল্যান্ডের বিরুদ্ধে একদিনের আন্তর্জাতিকে অভিষেক ঘটান নিজেকে। অতঃপর ২৩ আগস্ট, ১৯৮৪ তারিখে ইংল্যান্ড ক্রিকেট দলের বিপক্ষে লর্ডসে অনুষ্ঠিত টেস্টের মাধ্যমে অভিষিক্ত হন তিনি। শুরুতে তিনি আক্রমণাত্মক ভঙ্গীমায় খেলতেন। ফলে বাজে শট খেলে আউট হয়ে যাওয়ায় তাঁর ডাকনাম হয়ে যায় "ম্যাড ম্যাক্স"। এ বিষয়ে তিনি তাঁর আক্রমণাত্মক ব্যাটিং প্রসঙ্গে জানান, ‘এ ধরণের খেলা আমার সহজাত প্রবৃত্তি। আমি এ ধারা পরিবর্তন করবো না। এ ধারায় খেলতেই আমি স্বাচ্ছন্দ্যবোধ করি। কেউ যদি বোলিংয়ের উপর প্রভুত্ব ঘটাতে চায়, তাকে তাই করতে দেয়া উচিত। শৈশব থেকেই আমি এভাবে খেলে আসছি।’ নিউজিল্যান্ড সফর শেষে ইংরেজ কাউন্টি ক্রিকেটে কেন্টের সাথে চুক্তিবদ্ধ হন। এপ্রিল, ১৯৯৫ সালে পূর্ববর্তী মৌসুমে শীর্ষস্থানীয় ব্যাটসম্যান কার্ল হুপার ওয়েস্ট ইন্ডিজ দলের সাথে খেলার লক্ষ্যে চলে যাওয়ায় স্বল্প সময়ের মধ্যে কেন্টে যোগ দেন। প্রথম-শ্রেণীর ক্রিকেট খেলার ফলে খেলোয়াড়ী জীবনের মোড় ঘুরে যায় ও খেলার ধারা পরিবর্তিত হয় তাঁর। ঐ মৌসুমে কেন্ট কাউন্টি চ্যাম্পিয়নশীপে সর্বশেষ অষ্টাদশ স্থান দখল করেছিল।


title: অরবিন্দ ডি সিলভা

text: এপ্রিল, ১৯৯৭ সালে আটদিনের ব্যবধানে তিনটি টেস্ট সেঞ্চুরি করেছিলেন। তন্মধ্যে কলম্বোর সিংহলীজ স্পোর্টস ক্লাবে পাকিস্তানের বিপক্ষে উভয় ইনিংসে অপরাজিত ১৩৮* ও ১০৫* রান করেন। ভারতের সুনীল গাভাস্কার ও অস্ট্রেলিয়ার রিকি পন্টিং উভয় ইনিংসে তিনবার করে সেঞ্চুরি করেছেন। তিনি ৭৬.২৫ গড়ে ঐ মৌসুমে রান করেন ১,২২০।


title: অরবিন্দ ডি সিলভা

text: ১৯৯৬ সালের ক্রিকেট বিশ্বকাপের ফাইনালে শ্রীলঙ্কা-অস্ট্রেলিয়া প্রতিদ্বন্দ্বিতা করে। অধিনায়ক অর্জুনা রানাতুঙ্গা টসে জয়ী হয়ে ফিল্ডিং নেন ও ১৯৮৭ সালের বিশ্বকাপ বিজয়ী ও তৃতীয়বারের মতো ফাইনালে অংশগ্রহণকারী অস্ট্রেলিয়াকে ব্যাটিংয়ের আমন্ত্রণ জানান। ডি সিলভা রিকি পন্টিং ও মার্ক টেলরকে আউট করলে দলের রান ৪ উইকেটে ১৫৬ হয়। স্টুয়ার্ট ল এবং স্টিভ ওয়াহ দলের হাল ধরেন। দু’জনে আউট হলে দল ৬ উইকেটে ২০২ করে। ইয়ান হিলি ও মাইকেল বেভান ক্রিজে আসলে ডি সিলভা পুণরায় হিলিকে আউট করেন। অস্ট্রেলিয়া নির্ধারিত ৫০ ওভারে ৭ উইকেটে ২৪১ রান করে। জবাবে কুয়াশা ও শিশিরাচ্ছন্ন মাঠে অস্ট্রেলিয়া আধিপত্য বজায় রাখতে শুরুতেই সচেষ্ট হয়। শ্রীলঙ্কা তাদের দুই উদ্বোধনী ব্যাটসম্যানকে ২৩ রানের মধ্যে হারায়। তারপর ডি সিলভা ক্রিজে আসেন ও তাঁর জীবনের সবচেয়ে আনন্দঘন খেলাটি বিচক্ষণতার সাথে খেলেন। ডি সিলভা ৪২ রানে ৩ উইকেট সংগ্রহের পাশাপাশি অপরাজিত ১০৭* রান করেন ১২৪ বল খেলে, যা বিশ্বকাপের ইতিহাসে তৃতীয় সেঞ্চুরির ঘটনা। তাঁকে যোগ্য সঙ্গ দেন অশঙ্কা গুরুসিনহা (৬৫) ও অর্জুনা রানাতুঙ্গা (৪৭*)। ৪৭তম ওভারেই জয়ের বন্দরে পৌঁছে যায় তাঁর দল। ক্রিকেট বিশ্বকাপের ইতিহাসে স্বাগতিক কিংবা সহ-স্বাগতিক দেশের বিশ্বকাপ জয়ের প্রথম ঘটনার সূচনা করে শ্রীলঙ্কা। বোলিং ও ব্যাটিং - উভয় বিভাগেই অসাধারণ ক্রীড়াশৈলী উপস্থাপনা করায় ডি সিলভা ম্যান অব দ্য ম্যাচের পুরস্কার লাভ করেন।


title: অরবিন্দ ডি সিলভা

text: ১৯৯৬ সালে উইজডেন কর্তৃপক্ষ তাঁকে বর্ষসেরা ক্রিকেটারের মর্যাদায় অভিষিক্ত করে। এছাড়াও উইজডেনের শীর্ষ ১০০ তালিকায় ৬টি বিভাগে রাখে যা ওয়েস্ট ইন্ডিজের ভিভ রিচার্ডসের চেয়ে মাত্র একটি কম। ১৯৯৬ সালের বিশ্বকাপ বিজয়ে তাঁর অবদানের জন্য উইজডেন কর্তৃপক্ষ ওডিআইয়ের ব্যাটিং বিভাগে ৮ম এবং বোলিং বিভাগে ৮২তম স্থানে রাখে।


title: কুরাইশ

text: কুরাইশ বা কুরাঈশ (কোরায়েশ, কুরেশি হিসাবে পরিচিত) উল্লেখ করতে পারে:


title: এমভি ইয়র্ক

text: এমভি ইয়র্ক হল তরল গ্যাস পরিবহনকারী একটি ট্যাংকার। ২০১০ সালের শেষের দিকে জাহাজটি সোমালিয়ার জলদস্যুরা দখল করে ও তাদের বিভিন্ন জলদস্যু কার্যক্রম পরিচালনার জন্য এটিকে মাতৃজাহাজে (সাহায্যকারী জাহাজ) পরিনত করে।


title: এমভি ইয়র্ক

text: ২৩শে অক্টোবর, ২০১০ সালে জাহাজটি কেনিয়ার মমবাসা থেকে সেশেলের মাহিতে যাওয়ার পথে কেনিয়ার উপকূলের ২৫০ মাইল দূর থেকে সোমালিয়ার জলদস্যুরা দখল করে নেয়। সম্ভবত জলদস্যুরা একটি ছোট মাছ ধরার নৌকার সাহায্যে কৌশলে এমভি ইয়র্ককে দখল করে নেয়। এসকল নৌকা সাধারনত সোমালিয়ার উপকূলে অবৈধভাবে মাছ ধরার জন্য ব্যবহৃত হয়। ইয়র্ককে জলদস্যুরা তাদের মাতৃজাহাজ হিসেবে ব্যবহার করছে এই ধারনাটি প্রতিষ্ঠিত হয় মূলত ২০১০ সালের ডিসেম্বরের দিকে এবং এ সম্পর্কে সুনির্দিষ্ঠ তথ্য পাওয়া যায় জানুয়ারি ২০১১ সালে। জলদস্যুরা সেসময় "এমভি বেলুগা নমিনেসন" নামে একটি জাহাজ ভারত মহাসাগর থেকে নিয়ন্ত্রনে নেয় কিন্তু জাহাজে যথেষ্ঠ পরিমাণ জ্বালানি ছিল না বলে তারা সেটিকে সেখান থেকে সরাতে পারছিল না। এরপর জলদস্যুরা এমভি ইয়র্কের সাহায্যে আটক করা জাহাজে জ্বালানি সরবরাহ করে সোমালিয়ার দিকে নিয়ে যেতে বাধ্য করে।


title: এমভি ইয়র্ক

text: এমভি ইয়র্ক জলদস্যুদের বহরে যুক্ত হওয়ার পর অনেক বিশ্লেষকরা মনে করেন, তাদের সক্ষমতা আগের চেয়ে বৃদ্ধি পেয়েছে কারণ পূর্বে তারা ছোট ছোট নৌকার সাহায্যে কোন জাহাজকে আক্রমণ করত ও তা দখল করে নিত কিন্তু ইয়র্কের মত আধুনিক জাহাজ দখল করার পর তাদের সক্ষমতা বেড়ে গিয়েছে বহুগুন। এরকম বণিক জাহাজ তাদের মাতৃ জাহাজ হিসেবে ব্যবহারের ফলে তাদের গতি ও আরো অনেক সকার্যক্রম বৃদ্ধি পেয়েছে উল্লেখযোগ্যভাবে। এছাড়া নেভিগেশন প্রযুক্তি ব্যবহার করে তারা বর্তমানে সমুদ্রের আবহাওয়ার গতি প্রকৃতিও নির্ণয় করতে পারছে। এ জাহাজ ব্যবহার করে তারা এমভি ইয়র্কের সমপরিমান জাহাজকে ভারী অস্ত্রশস্ত্রসহ আক্রমণ করতে পারছে সহজেই। এছাড়া জলদস্যু প্রতিরোধকারী দলের সদস্যরাও আর আগের মত জলদস্যু নিমূর্লে আক্রমণ করতে পারছে না কারণ এরকম বড় জাহাজে জিম্মী অনেক বন্দি থাকার সম্ভবনা রয়েছে।


title: এমভি ইয়র্ক

text: ২০১০ এর শেষের দিকে এমভি ইয়র্কের সাথে সাথে আরো চারটি বাণিজ্য জাহাজ জলদস্যুরা তাদের মাতৃজাহাজ হিসেবে ব্যবহার শুরু করেছে যার সবগুলোই দখল করা। জাহাজগুলো হল, রাসায়নিক পণ্য পরিবাহী ট্যাংকার "এমভি হানিবল ২", ট্যাংকার "এমভি পোলার", রাসায়নিক পণ্য পরিবাহী ট্যাংকার "এমটি মটিভেটর" ও "এমভি ইজুমি"।


title: মাইক্রোটিক

text: মাইক্রোটিক লিমিটেড বা মাইক্রোটিকল্‌স লিমিটেড, আন্তর্জাতিকভাবে মাইক্রোটিক হিসেবে পরিচিত। এটি লাটভিয়ার কম্পিউটার নেটওয়ার্কিং সরঞ্জাম প্রস্তুতকারী প্রতিষ্ঠান। এরা তারবিহীন যোগাযোগ প্রযুক্তি ও রাউটার বিক্রয় করে। ১৯৯৫ সালে তারবিহীন প্রযুক্তির উঠতি বাজারে নিজেদের পণ্য বিক্রির উদ্দেশে এই কোম্পানিটি প্রতিষ্ঠা করা হয়। ২০০৭ পর্যন্ত এই প্রতিষ্ঠানে ৭০ জনের বেশি কর্মকর্তা ছিল। ব্যায়বহুল রাউটার ও ইথারনেট রিলে লাইনের বিপরীতে স্বল্প মুল্যের বিকল্প হিসেবে এই প্রতিষ্ঠানের পণ্য পরিচিত।


title: মাইক্রোটিক

text: মাইক্রোটিকের প্রধান পণ্য হচ্ছে লিনাক্স-ভিত্তিক অপারেটিং সিস্টেম যা মাইক্রোটিক রাউটার"ওস" হিসেবে পরিচিত। এই অপারেটিং সিস্টেম কোম্পানিটির নিজস্ব হার্ডওয়্যার (রাউটার) রাউটারবোর্ড, অথবা এক্স৮৬ ভিত্তিক কম্পিউটারে ইন্সটল করা হয়। এই অপারেটিং সিস্টেম ওই কম্পিউটারকে একটি নেটওয়ার্ক রাউটার-এ রুপান্তর করে এবং আরও অনেক বাড়তি সুবিধা যুক্ত করে; যেমনঃ ফায়ারওয়াল, ভার্চুয়াল প্রাইভেট নেটওয়ার্ক অথবা ভিপিএন সার্ভিস এবং ক্লায়েন্ট, ব্যান্ডউইডথ শেপিং এবং কোয়ালিটি অফ সার্ভিস, ওয়্যারলেস এক্সেস পয়েন্ট ফাংশন এবং অন্যান্য সাধারণ ফিচার যা পরস্পর সংযুক্ত (interconnecting) নেটওয়ার্ক এর ক্ষেত্রে ব্যবহার করা হয়। সিস্টেমটি ক্যাপটিভ পোর্টাল ভিত্তিক হটস্পট সিস্টেম হিসেবে সেবা প্রদানেও সক্ষম। অপারেটিং সিস্টেমটি "সেবা স্তরের বৃদ্ধি" অনুযায়ী লাইসেন্স প্রাপ্ত। অর্থাৎ প্রত্যেকটি সংস্করনে রাউটার"ওস" এর ফিচার বৃদ্ধি পায়। রাউটার"ওস" কনফিগার ও মনিটর করার জন্য উইনবক্স নামক গ্রাফিক্যাল ইউজার ইন্টারফেস (সংক্ষেপেঃ জিইউআই) যুক্ত একটি মাইক্রোসফট উইন্ডোজ ভিত্তিক অ্যাপ্লিকেশন ব্যবহার করা হয়। তবে রাউটার"ওস" এফটিপি, টেলনেট, সিকিউর শেল (এসএসএইচ) এর মাধ্যমেও ব্যবহার করা যায়। এতে ম্যানেজমেন্ট ও মনিটরিং সংশ্লিষ্ট অ্যাপ্লিকেশন থেকে সরাসরি ব্যবহার করার জন্য একটি "অ্যাপ্লিকেশন প্রোগ্রামিং ইন্টারফেস"ও রয়েছে।


title: মাইক্রোটিক

text: রাউটার"ওস" ইন্টারনেট সার্ভিস প্রভাইডারদের ব্যবহৃত অনেক অ্যাপ্লিকেশন সমর্থন করে। যেমনঃ ওএসপিএফ, বিজিপি, মাল্টি প্রোটোকল লেভেল সুইচিং (ভিপিএলএস/এমপিএলএস), ওপেনফ্লো ইত্যাদি। এই পণ্যটির জন্য মাইক্রোটিক তাদের একটি উইকি ও ফোরামের মাধ্যমে সহায়তা দিয়ে থাকে। তাদের ফোরাম ও উইকিতে নানাধরনের কনফিগারেশনের জন্য বিভিন্ন প্রকার উদাহরন দেয়া হয়েছে। রাউটার"ওস" ইন্টারনেট প্রোটোকলের চতুর্থ সংস্করন (IPv4) এবং ইন্টারনেট প্রোটোকলের ষষ্ঠ সংস্করন (IPv6) সমর্থন করে।


title: মাইক্রোটিক

text: এই সফটওয়্যারটি লিনাক্স কার্নেল ২.৬.১৬ সমর্থিত সকল ভার্চুয়াল নেটওয়ার্ক ইন্টারফেস সমর্থন করে। তবে ওয়্যারলেস নেটওয়ার্কের ক্ষেত্রে ৩.এক্স সংস্করন অনুযায়ী এটি শুধুমাত্র এথরোজ এবং প্রিজম চিপসেট সমর্থন করে।এই কোম্পানিটি নাউটারবোর্ড নামের একটি শ্রেণীভুক্ত ইন্টিগ্রেটেড সার্কিট বোর্ড প্রস্তুত করে। এর সাথে সাথে অন্যান্য আনুষঙ্গিক উপাদানও উৎপাদন করে থাকে, যা রাউটার"ওস" চলার জন্য একটি সম্পূর্ণ হার্ডওয়্যার প্ল্যাটফর্ম তৈরি করতে প্রয়োজন হয়।


title: মাইক্রোটিক

text: ছোট থেকে মাঝারি আকারের ওয়্যারলেস ইন্টারনেট সেবাদাতা প্রতিষ্ঠান, যারা দুর্গম এলাকায় ব্রডব্যান্ড ওয়্যারলেস সেবা দিচ্ছে, তাদের কাছে রাউটারবোর্ড লাইন এবং রাউটার"ওস" একসাথে বিপনন করা হয়। পণ্যের মধ্যে থাকে- আগে থেকেই সংযোজন করা সোহু রাউটার, ভিতরে ও বাহিরে ব্যবহারযোগ্য ওয়্যারলেস ৮০২.১১এন মিমো এবং টিডিএমএ ডিভাইস এবং পরবর্তীতে চাহিদা অনুযায়ী লাগানোর জন্য আলাদা পিসিবি রাউটার সমূহ।


title: মাইক্রোটিক

text: ২০১২ এর নভেম্বরে মাইক্রোটিক "ক্লাউড কোর রাউটার" অবমুক্ত করে। এর মধ্যে রয়েছে টাইলেরা সিপিইউ যা ১৬-৩৬ সিপিইউ সমর্থন করে, ১২ × ১০০০বেস-টি ইথারনেট এবং চারটি ছোট ফর্ম ফ্যাক্টর দ্বারা প্লাগ করারযোগ্য রেডিত্ত বা এসএফপি (মিনিজিবিআইসি) ইন্টারফেস এবং ইন্টারফেস সমূহের মধ্যে "ফাস্ট-পথ" প্যাকেট ফরওয়ার্ডিং ( দাবি করা হয়, এটি প্রতি সেকেন্ডে ২৪ মিলিয়ন প্যাকেট ফরওয়ার্ড করতে পারে)। এই ইউনিটটি মধ্যম আকারের নেটওয়ার্ক সেবাদাতাদের লক্ষ্য করে তৈরি করা ও অন্যান্য নামকরা ব্রান্ডের কমদামী বিকল্প হিসেবে প্রস্তুত করা হয়েছে।


title: মাইক্রোটিক

text: গ্রাম্যপল্লী মালিতে কম খরচে ইন্টারনেট অবকাঠামো তৈরির জন্য ২০০৪ এ একটি প্রকল্প শুরু হয়। কম দাম, বেশি সুবিধা, মালিতে প্রচুর ব্যবহারকারী, অন্যান্য পণ্যের তুলনায় ভালো ইউজার ইন্টারফেস, ইত্যাদি কথা বিবেচনা করে মাইক্রোটিক রাউটার এবং অপারেটিং সিস্টেম নির্বাচন করা হয়। বুরকিনা ফাসোতেও একটি ডব্লিউলেন এর জন্য মাইক্রোটিককেই প্রাধান্য দেয়া হয়, এবং প্রকল্পের অবস্থা বিবেচনা করলে, মাইক্রোটিকের মালিকানাধীন এনস্ট্রিম প্রটোকল আইইইই ৮০২.১১ এর চেয়েও ভালো কাজ করেছে।


title: মাইক্রোটিক

text: ২০০৮ এ পিরিপিরি পৌরসভা, পিয়াউই স্টেট, ব্রাজিল, ফ্রী ইন্টারনেট সেবা দেয়ার জন্য মাইক্রোটিক রাউটার ব্যবহার করে।চেক প্রজাতন্ত্র ও হাঙ্গেরিতেও মাইক্রোটিক রাউটার জনপ্রিয় এবং বেশ সুনাম রয়েছে। বাংলাদেশেও মাইক্রোটিক রাউটার বেশ জনপ্রিয়।


title: মাইক্রোটিক

text: ওএলপিসি কর্মসূচীর অধীনে উরুগুয়ে সারাদেশের স্কুল গুলোতে ওয়্যারলেস নেটওয়ার্ক স্থাপন করে। ৩০ লাখ লোকের দেশে খুব সম্ভবত এটিই সবচেয়ে বড় মাইক্রোটিক স্থাপনা। প্রায় ২,০০,০০০ জন ছাত্র-ছাত্রীকে একটি করে ছোট ল্যাপটপ দেয়া হয়, যা মাইক্রোটিক এক্সেস পয়েন্টের সাথে সংযুক্ত ছিল।


title: ক্রেপাসকুলার

text: গোধূলিকালীন () প্রাণী হল তারা, যারা প্রধানত গোধূলির সময়ে অর্থাৎ ভোরে এবং সন্ধ্যায় সক্রিয় থাকে।


title: ক্রেপাসকুলার

text: Crepuscular শব্দটি লাতিন "Crepusculum", অর্থ গোধূলি, থেকে উদ্ভূত হয়েছে। এর অর্থ সাধারণত দিনের উজ্জ্বল আলোতে এবং রাতের গভীর অন্ধকারে সক্রিয় দিবাচর ও নিশাচর প্রাণী থেকে ভিন্নতা প্রকাশ করে। এই ভিন্নতা অবশ্য পরম কিছু নয়, কারণ গোধূলিকালীন প্রাণীরা তীব্র চন্দ্রালোকে রাতে অথবা দিনের ম্লান আলোতেও সক্রিয় হয়ে উঠতে পারে। এই শব্দের ব্যবহার অনেকটাই অস্পষ্ট, উদাহরণস্বরূপ, কিছু প্রাণী রয়েছে যাদেরকে নিশাচর বলা হয়, তারা আসলে গোধূলিকালীন প্রাণী।


title: ক্রেপাসকুলার

text: গোধূলিকালীন আচরণের বিশেষ শ্রেণীর মধ্যে অন্তর্ভুক্ত রয়েছে প্রভাতি বা ম্যাটুটিনাল এবং সান্ধ্যকালীন বা ভেসপেরটাইন যারা যথাক্রমে ভোর এবং সন্ধ্যাকালে সক্রিয় থাকে। যারা ভোর এবং সন্ধ্যা, উভয় সময়েই সক্রিয় থাকে তাদের বাইমোডাল সক্রিয়তার ধরন রয়েছে বলে মনে করা হয়।


title: ক্রেপাসকুলার

text: সক্রিয়তার বিভিন্ন ধরণকে মূলত শিকারীবিরোধী অভিযোজন বলে ধারণা করা হয়, যদিও এর কিছু কিছু শিকারী অভিযোজনও হতে পারে। অনেক শিকারী প্রাণী খাদ্য সংগ্রহে প্রধানত রাতের আঁধারে বের হয়, আবার অন্যান্যরা বের হয় পূর্ণ সূর্যালোকে। এভাবে, ক্রেপাসকুলার বা গোধূলিকালীন স্বভাব শিকারের চাপ কমিয়ে এসব প্রাণীর পপুলেশন বৃদ্ধি করে। এই ঘটনা একটা নতুন ভারসাম্য আসার আগ পর্যন্ত সেসব শিকারীদেরকে উত্তম খোরাকের সুযোগ করে দেয় যারা তাদের মনোযোগ ক্রেপাসকুলার শিকারের উপর নিবদ্ধ রাখে। এরকম পরিবর্তীত ভারসাম্য ইকোলজিতে সর্বত্র বিদ্যমান।


title: ক্রেপাসকুলার

text:
কতিপয় শিকারী প্রজাতি অন্যান্য শিকারীদের সাথে প্রতিযোগীতার ফলে নিজস্ব স্বভাবকে বিন্যস্ত করে নেয়। উদাহরণ হিসেবে বলা যায় গ্যালাপাগোস দ্বীপে
পুঞ্জেরর উপর নির্ভরশীল শর্ট-ইয়ারড পেঁচার কথা যারা এমনিতে সাধারণত দিবাচর, কিন্তু গ্যালাপাগোস হকের বাসস্থান শান্তা ক্রুজের মতোন অন্যান্য দ্বীপপুঞ্জে এরা গোধূলিকালীন বা ক্রেপাসকুলার হয়।


title: ক্রেপাসকুলার

text: শিকারের সাথে সংশ্লিষ্টতা ছাড়াও গরম অঞ্চলে ক্রেপাসকুলার সক্রিয়তা তাপীয় পীড়ন এড়ানোর জন্য অন্যতম উপায়।


title: ক্রেপাসকুলার

text: আমাদের পরিচিত অনেক স্তন্যপায়ী প্রজাতি ক্রেপাসকুলার। এদের মধ্যে রয়েছে, কিছু বাদুড়, হ্যামস্টার (ধেড়ে ইঁদুরের মতো প্রাণী), বিড়াল, কুকুর, খরগোশ, ফেরেট (নকুল-জাতীয় সাদা রঙের প্রাণীবিশেষ), গিনিপিগ, এবং ইঁদুর। অন্যান্য স্তন্যপায়ী ক্রেপাসকুলারের মধ্যে আছে ওসেলট (মধ্য আমেরিকার চিতাবাঘের মতো একজাতের বেড়াল), প্রসিমিয়ান, লাল পান্ডা, ভালুক, হরিণ, মুজ (আমেরিকার হরিণবিশেষ), চিনচিলা (দক্ষিণ আমেরিকার কাঠবিড়ালসদৃশ জন্তুবিশেষ), নেংটি ইঁদুর, স্কাংক (উত্তর আমেরিকার ভোঁদড়জাতীয় প্রাণীবিশেষ), ওয়ামব্যাট, কুয়ল, চিত্রা হায়েনা, ববক্যাট, টেনরেসিডা, কেপিবারা, আফ্রিকান বন্য কুকুর, সিটাটুঙ্গা, এবং বিলুপ্ত তাসমানিয়ান বাঘ। ক্রেপাসকুলার পাখির মধ্যে কমন নাইটহক, চিমনি সুইফট, আমেরিকান উডকক, এবং স্পটেড ক্রেক উল্লেখযোগ্য।


title: ক্রেপাসকুলার

text: অনেক মথ, গুবরে পোকা, মাছি, এবং অন্যান্য কীটও গোধুলিচারি, মূলত ভেসপেরটাইন।


title: জেপি ডুমিনি

text: জ্যঁ-পল ডুমিনি (; জন্ম: ১৪ এপ্রিল, ১৯৮৪) কেপ টাউনের স্ট্যান্ডফন্টেইনে জন্মগ্রহণকারী দক্ষিণ আফ্রিকার ক্রিকেটার। সংক্ষেপে তিনি জেপি ডুমিনি নামে বৈশ্বিকভাবে পরিচিত। দক্ষিণ আফ্রিকা দলে বামহাতি ব্যাটসম্যান ও ডানহাতি অফ স্পিন বোলার হিসেবে খেলে থাকেন। কেপে জন্মগ্রহণ করলেও বড় হয়েছেন ওয়েস্টার্ন কেপে। বর্তমানে ঘরোয়া ক্রিকেটে নিজ রাজ্য দল কেপ কোবরাজে খেলছেন।


title: জেপি ডুমিনি

text: শীর্ষসারির ব্যাটসম্যানরূপে ডুমিনি সফলতা লাভ করেছেন, দক্ষ ফিল্ডার ও কার্যকর পরিবর্তিত বোলাররূপে পরিচিত পেয়েছেন। ২০০৪ সালে শ্রীলঙ্কার বিপক্ষে একদিনের আন্তর্জাতিকে অভিষিক্ত হয়েছেন। আঘাতপ্রাপ্ত সহ-অধিনায়ক অ্যাশওয়েল প্রিন্সের পরিবর্তে ডুমিনির টেস্ট অভিষেক ঘটে ১৭ ডিসেম্বর, ২০০৮ তারিখে পার্থের ওয়াকায়। অপরাজিত অর্ধ-শতকের পাশাপাশি দ্বিতীয় ইনিংসের জয়সূচক রানটি আসে এবি ডি ভিলিয়ার্সের সাথে অবিচ্ছিন্ন জুটি বেঁধে। পরের টেস্টে নীচের সারির ব্যাটসম্যানদের নিয়ে প্রথম সেঞ্চুরি করেন। বক্সিং ডে টেস্টের খেলাটিতে ২০০ রানের মধ্যে ৭ উইকেট পড়ে যায়। এ অবস্থায় ডেল স্টেইনকে (৭৬) সাথে নিয়ে ১৮০ রান করেন। এর মাধ্যমে গ্রেইম ও পিটার পোলকের অস্ট্রেলিয়ার বিপক্ষে সৃষ্ট রেকর্ডটি ভেঙ্গে ফেলেন। দক্ষিণ আফ্রিকা ৬২ রানে এগিয়ে থেকে ৯ উইকেটের বিজয় অর্জন করে। এরফলে দক্ষিণ আফ্রিকা প্রথমবারের মতো সিরিজ জয় করে। পাশাপাশি ১৬ বছরের মধ্যে অস্ট্রেলিয়া নিজ মাটিতে প্রথমবারের মতো হারে।


title: জেপি ডুমিনি

text: ৭ জানুয়ারি, ২০১৫ তারিখে ক্রিকেট সাউথ আফ্রিকা কর্তৃপক্ষ ২০১৫ সালের ক্রিকেট বিশ্বকাপের জন্য তাদের পরিচালনাধীন দক্ষিণ আফ্রিকা ক্রিকেট দলের ১৫-সদস্যের চূড়ান্ত তালিকা প্রকাশ করে। এতে ডুমিনিও দলের অন্যতম সদস্য মনোনীত হন। ১৫ ফেব্রুয়ারি, ২০১৫ তারিখে গ্রুপ পর্বের ১ম খেলায় জিম্বাবুয়ের বিপক্ষে তিনি অংশগ্রহণ করেন। ৫ম উইকেট জুটিতে ডেভিড মিলারকে সাথে নিয়ে অবিচ্ছেদ্যভাবে একদিনের আন্তর্জাতিকের ইতিহাসের সর্বোচ্চ ২৫৬* রানের নতুন রেকর্ড গড়েন।


title: জেপি ডুমিনি

text: ২০১৫ সালের ক্রিকেট বিশ্বকাপের নক-আউট পর্বের কোয়ার্টার ফাইনালে শ্রীলঙ্কার বিরুদ্ধে প্রথম দক্ষিণ আফ্রিকান হিসেবে বিশ্বকাপে হ্যাট্রিক করেন ডুমিনি। ধারাবাহিকভাবে তিনি অ্যাঞ্জেলো ম্যাথিউস, নুয়ান কুলাসেকারা ও থারিন্ডু কৌশলকে আউটের মাধ্যমে দুই ওভারের সমন্বয়ে গড়া একদিনের আন্তর্জাতিকের ৩৮তম হ্যাট্রিক সম্পন্ন করেন। এরফলে প্রথমবারের মতো বিশ্বকাপের নক-আউট পর্বের কোন খেলা অত্যন্ত সংক্ষিপ্ত সময়ে শেষ হয়ে যায়। তার দল ৯ উইকেটেব ব্যবধানে জয়সহ প্রথমবারের মতো বিশ্বকাপের নক-আউট পর্বে জয় পায়।


title: ক্যারিবিয়ান প্রিমিয়ার লীগ

text: ক্যারিবিয়ান প্রিমিয়ার লীগ (সংক্ষেপে সিপিএল অথবা সিপিএলটি২০) ওয়েস্ট ইন্ডিজ ক্রিকেট বোর্ড দ্বারা ক্যারিবীয় অনুষ্ঠিত বার্ষিক টি২০ ক্রিকেট টুর্নামেন্ট। এটি ২০১৩ সালে প্রথম অনুষ্ঠিত হয় এবং এটি ক্যারিবিয়ান টুয়েন্টি২০ এর প্রতিস্থাপিত টুর্নামেন্ট। বর্তমানে এটির স্পন্সর লিমাকল এবং অফিশিয়ালভাবে টুর্নামেন্টের নাম লিমাকল সিপিএল২০। প্রথম আসরে জ্যামাইকা তালাওয়াস গায়ানা আমাজন ওয়ারিয়র্সকে হারিয়ে চ্যাম্পিয়ন হয়।


title: ক্যারিবিয়ান প্রিমিয়ার লীগ

text: ওয়েস্ট ইন্ডিজ ক্রিকেট বোর্ড প্রথম সেপ্টেম্বর ২০১২ সালে ক্যারিবিয়ান প্রিমিয়ার লীগের জন্য পরিকল্পনা ঘোষণা করে। ডিসেম্বর ১৩, ২০১২ তারিখে ওয়েস্ট ইন্ডিজ ক্রিকেট বোর্ড লীগে অর্থায়নের জন্য, ভেরুস ইন্টারন্যাশনালের প্রতিষ্ঠাতা আজমল খানের সঙ্গে একটি চুক্তি চূড়ান্ত করেছে বলে ঘোষণা দেয়। চুক্তির অংশ হিসেবে, ওয়েস্ট ইন্ডিজ ক্রিকেট বোর্ড বর্তমান তহবিলে বার্ষিক ২০ রিটেইনার চুক্তি ছাড়াও খেলোয়াড়দের জন্য অতিরিক্ত রিটেইনার চুক্তির জন্য ভেরুস ইন্টারন্যাশনালের থেকে অতিরিক্ত তহবিল পাবে।


title: ক্যারিবিয়ান প্রিমিয়ার লীগ

text: টুর্নামেন্টের জন্য তারিখ ২৯ জুলাই থেকে ২৬ আগস্ট নিশ্চিত করা হয়। ২০১৫ টুর্নামেন্ট ২১ জুন থেকে ২৬ জুলাই অনুষ্ঠিত হবে।


title: ক্যারিবিয়ান প্রিমিয়ার লীগ

text: টুর্নামেন্টে ছয় ফ্রেঞ্চাইজিসহ প্রতি দলে ১৫জন চুক্তিবদ্ধ খেলোয়াড় রয়েছে। এছাড়া প্রতি দলে সর্বোচ্চ ৪জন বিদেশি খেলোয়ার ও ২৩ বছর বয়সের নিচে ৪ জন খেলোয়ারের অন্তর্ভুক্ত রয়েছে। প্রতিটি দল একজন স্থানীয় এবং একজন আন্তর্জাতিক ফ্রেঞ্চাইজি খেলোয়াড় রয়েছে। দল গঠনের খসড়া হয় ৫ জুন ২০১৩ তারিখে।


title: এমব্রোজ লাইট (জাহাজ)

text: এমব্রোজ লাইট ছিল কলম্বিয়ার বিদ্রোহীদের দ্বারা পরিচালিত একটি ব্রাইজেনটাইন (দুই মাস্তুল বিশিষ্ঠ ভেসেল বা জাহাজ)। ১৮৮৫ সালে যুক্তরাষ্ট্রের নৌবাহিনীর "ইউএসএস এলিয়েন্স" (ছোট গানবোট) নামক জাহাজ এটিকে জলদস্যুতার অভিযোগে আটক করে। পরবর্তীতে একটি আদালত জলদস্যুতার অভিযোগ বাতিল করে দেয়।


title: এমব্রোজ লাইট (জাহাজ)

text: ২৪শে এপ্রিল দক্ষিণ আটলান্টিক স্কোয়াড্রনের কমান্ডার লুইস ক্লার্ক কলম্বিয়ার ক্যারিবীয় উপকূলের কার্টাগেনার উদ্দেশ্যে যাত্রা করেছিলেন। হঠাৎ এলিয়েন্সের সদস্যরা কালো কাপড়ে লাল ক্রস চিহ্ন আঁকা পতাকা সম্বলিত এমব্রোজ লাইটকে দেখতে পায়। পতাকা দেখে নৌবাহিনীর সদস্যরা এটিকে জলদস্যুদের জাহাজ বলে মনে করেন, কারণ তখনকার সময়ে জলদস্যুরা কোন জাহাজ আক্রমণের প্রাক্কালে জলি রজার নামে এ ধরনের পতাকার ব্যবহার করত। আমেরিকানরা যুদ্ধের প্রস্ততি নিতে শুরু করেন কিন্তু কাছাকাছি আসার পর তারা এমব্রোজ লাইট থেকে কলম্বিয়ার কল সাইন শুনতে পান ও এমব্রোজ লাইটও এলিয়েন্সকে দেখে থেমে যায়। কমান্ডার ক্লার্ক, লেফটেনান্ট এম. ফিশারের নেতৃত্বে একটি অনুসন্ধানী দল এমব্রোজ লাইটে প্রেরন করেন। দলটি এমব্রোজ লাইটে সন্ধান করে জাহাজটিকে সশস্ত্র ও ৬০ জন সশস্ত্র লোককে খুঁজে পান। অস্ত্রের একটি বড় চালান আবিষ্কার করেন। কলম্বিয়ার বিদ্রোহীরা তাদের নেতা পেদ্রু লারর পত্র দেখান ও কার্টাগেনাতে অবরোধের অনুমতি চান। কিন্তু কমান্ডার ক্লার্ক পত্রটি উপেক্ষা করে বিদ্রোহীদের বন্দি ও এমব্রোজ লাইটকে উপহার হিসেবে আটক করেন। ক্লার্ক লেফটেনান্ট ফিশারের সাথে আরো দশ জন সদস্য দিয়ে এমব্রোজ লাইটের ক্যাপ্টেন নিয়োগ করেন এবং নিউ ইয়র্কের দিকে যাত্রা করে।


title: এমব্রোজ লাইট (জাহাজ)

text: আদালতে এটি নিয়ে বিচার উস্থাপিত হলে, আদালত বলেন, ইউএসএস এলিয়েন্স জাহাজটি আটক করে কোন ভুল করেনি কারণ বিদ্রোহীদের নেতা পেদ্রু লারার এরকম একটি যুদ্ধ জাহাজ পরিচালনার অনুমতি নেই। রায়ে আরো বলা হয়, একটি নির্দিষ্ট পরিমাণ জড়িমানার বিনিময়ে জাহাজটি এর কলম্বিয়ার মালিকের কাছে ফেরত পাঠানো হবে। এছাড়া আদালত রুল জাড়ি করেন, কলোম্বিয়ার গৃহযুদ্ধের সময় সৈন্যদের আনা নেওয়ায় জাহাজটি ব্যবহৃত হবে। যখন কার্টাগেনাতে যুদ্ধ ছড়িয়ে পরে তখন যুক্তরাষ্ট্রের পররাষ্ট্রমন্ত্রী "থমাস এফ. বেয়ার্ড" এমব্রোজ লাইট ও এর বন্দিদের মুক্ত করে দেন।


title: এমব্রোজ লাইট (জাহাজ)

text: এই সিদ্ধান্তটি শুধুমাত্র যুক্তরাষ্টের জলদস্যু আইনের অওতায় নেওয়া হয়েছিল, যেখানে উল্লেখ রয়েছে কাকে জলদস্যু বলা যাবে এবং কাকে বলা যাবে না।


title: রজার ওয়াই. তিসিয়েন

text: রজার ওয়াই. তিসিয়েন (১ ফেব্রুয়ারি, ১৯৫২) একজন চীনা মার্কিন প্রাণরসায়নবিদ। তিনি ইউনিভার্সিটি অব ক্যালিফোর্নিয়া, সান ডিয়েগো এর রসায়ন ও প্রাণরসায়নের একজন অধ্যাপক। তিনি ২০০৮ সালে রসায়নে নোবেল পুরস্কার লাভ করেন।


title: রজার ওয়াই. তিসিয়েন

text: তিসিয়েন হার্ভার্ড বিশ্ববিদ্যালয় থেকে ১৯৭২ সালে পদার্থবিজ্ঞান ও রসায়নে ব্যাচেলর অব সায়েন্স ডিগ্রি অর্জন করেন। তিনি কেমব্রিজ বিশ্ববিদ্যালয় থেকে ১৯৭৭ সালে পিএইচডি ডিগ্রি অর্জন করেন। ইউনিভার্সিটি অব ক্যালিফোর্নিয়া, বার্কলেতে শিক্ষকতা করেন ১৯৮২ থেকে ১৯৮৯ সাল পর্যন্ত। ১৯৮৯ সাল থেকে ইউনিভার্সিটি অব ক্যালিফোর্নিয়া, সান ডিয়েগো তে শিক্ষকতা করছেন।


title: রডরিক ম্যাকিনন

text: রডরিক ম্যাকিনন রকফেলার বিশ্ববিদ্যালয় এর মলিকুলার নিউরোবায়োলজি এবং বায়োফিজিক্সের একজন অধ্যাপক। তিনি ২০০৩ সালে রসায়নে নোবেল পুরস্কার লাভ করেন।


title: রডরিক ম্যাকিনন

text: ম্যাকিনন ম্যাসাচুসেটসের বারলিংটনে জন্মগ্রহণ করেন। তিনি ব্র্যান্ডেইজ বিশ্ববিদ্যালয় থেকে ১৯৭৮ সালে প্রাণরসায়নে ব্যাচেলর্স ডিগ্রি লাভ করেন। তিনি ১৯৮২ সালে ডক্টর অব মেডিসিন ডিগ্রি লাভ করেন। ১৯৮৯ সালে হার্ভার্ড বিশ্ববিদ্যালয় এ শিক্ষক হিসেবে নিয়োগ লাভ করেন।


title: পিটার অ্যাগর

text: পিটার অ্যাগর একজন মার্কিন চিকিৎসক, অধ্যাপক এবং আণবিক জীববিজ্ঞানী। তিনি ২০০৩ সালে রসায়নে নোবেল পুরস্কার লাভ করেন।


title: পিটার অ্যাগর

text: অ্যাগর মিনেসোটার নর্থফিল্ডে জন্মগ্রহণ করেন। তিনি জনস হপকিন্স বিশ্ববিদ্যালয় থেকে ১৯৭৪ সালে ডক্টর অব মেডিসিন ডিগ্রি লাভ করেন।


title: অ্যালান ম্যাকডিয়ারমিড

text: অ্যালান গ্রাহাম ম্যাকডিয়ারমিড একজন রসায়নবিদ। তিনি ২০০০ সালে রসায়নে নোবেল পুরস্কার লাভ করেন।


title: অ্যালান ম্যাকডিয়ারমিড

text: তিনি ইউনিভার্সিটি অব উইসকনসিন, ম্যাডিসন থেকে অজৈব রসায়নে ১৯৫২ সালে মাস্টার্স ও ১৯৫৩ সালে পিএইচডি ডিগ্রি অর্জন করেন। তিনি ১৯৫৫ সালে কেমব্রিজ বিশ্ববিদ্যালয় থেকে আবার পিএইচডি ডিগ্রি অর্জন করেন। তিনি ইউনিভার্সিটি অব সেন্ট অ্যান্ড্রুজ এর রসায়ন অনুষদে এক বছর শিক্ষকতা করেন। তিনি পরে পেন্সিল্‌ভেনিয়া বিশ্ববিদ্যালয় এ শিক্ষক হিসেবে যোগ দেন, যেখানে ১৯৬৪ সালে পূর্ণ অধ্যাপক পদে উন্নীত হন। এখানে তিনি ৪৫ বছর পর্যন্ত শিক্ষকতা করেন। ২০০২ সালে ইউনিভার্সিটি অব টেক্সাস অ্যাট ডালাস এ শিক্ষক হিসেবে যোগ দেন।


title: থ্রি ইডিয়টস

text: থ্রি ইডিয়টস একটি ভারতীয় চলচ্চিত্র। ২০০৯ সালে এটি মুক্তি পায়। এর পরিচালক রাজকুমার হিরানী, চিত্রনাট্য লিখেছেন অভিজাত যোশি এবং প্রযোজনা করেছেন বিধু বিনোদ চোপড়া। থ্রি ইডিয়টস এ অভিনয় করেছেন আমির খান, কারিনা কাপুর, আর মাধবন, শারমান যোশি। মুক্তির পর এটি ভারতে সব ওপেনিং বক্স অফিস রেকর্ড ভঙ্গ করে। মুক্তির দিন এবং সপ্তাহে এটি বলিউডের সর্বোচ্চ আয় করা সিনেমা। থ্রি ইডিয়টস ভারতীয় চলচ্চিত্রের ইতিহাসে সর্বোচ্চ আয় করা চলচ্চিত্র। এই সিনেমাটি ছয়টি ফিল্ম ফেয়ার, দশটি স্টার স্ক্রিন এবং ষোলটি আইফা অ্যাওয়ার্ড জিতে নেয়।


title: থ্রি ইডিয়টস

text: ইম্পেরিয়াল কলেজ অফ ইঞ্জিনিয়ারিং দেশসেরা প্রকৌশল বিশ্ববিদ্যালয়ের প্রাক্তন দুই ছাত্র, ফারহান কুরেশী এবং রাজু রাস্তোগী দশ বছর পর এক ফোনকল পেয়ে ফিরে আসে তাদের প্রিয় ক্যাম্পাসে। প্রাণের শত্রু এবং পুরোনো সহপাঠী চতুর রামলিঙ্গম তাদের স্মরণ করিয়ে দেয় দশ বছরের পুরোনো এক বাজির কথা। অগাধ অর্থবিত্তের মালিক চতুর রামলিঙ্গম ওরফে সাইলেন্সার জানতে চায়, কেমন আছে থ্রী ইডিয়টসরা ?


title: থ্রি ইডিয়টস

text: ফ্ল্যাশব্যাকে দেখা যায় ভার্সিটির ডিন ভীরু সাহাস্ত্রাবুদ্দকে ( আড়ালে সবাই যাকে “ভাইরাস” নামে ডাকে)। যিনি কঠোর নিয়মের বেড়াজালে পুঁথিগত পড়াশোনার কবলে তার বিশ্ববিদ্যালয়কে ছাত্রদের জন্যে করে রেখেছেন এক নিরানন্দের জায়গা। হল জীবনেই তিন রুমমেট রাজু, চতুর এবং রাঞ্চোরদাস শ্যামলদাস চাঁচর(আমির খান) ওরফে থ্রী ইডিয়টসের পরিচয় ঘটে পরষ্পরের সাথে।


title: থ্রি ইডিয়টস

text: ফারহানের ইচ্ছে ছিল সে ‘ওয়াইল্ড লাইফ’ ফটোগ্রাফার হবে, কিন্তু সেই স্বপ্নকে জলাঞ্জলি দিয়ে বাবার ইচ্ছা পূরণ করতে সে ইঞ্জিরিয়ারিংয়ে ভর্তি হয়। রাজুর স্বপ্ন সে পড়াশোনা করে বড় চাকরী করবে এবং পরিবারের দরিদ্রতা দূর করবে। মধ্যবিত্ত এবং নিম্ন মধ্যবিত্ত পরিবারের স্বপ্ন বহন করে ইঞ্জিনিয়ারিং পড়তে আসা ফারহান এবং রাজু অচিরেই আবিষ্কার করে তাদের রুমমেট রাঞ্চোর চিন্তা আর কাজে বাদবাকি সকলের চেয়ে আলাদা। রাঞ্চো ইঞ্জিনিয়ারিং পড়তো ভালবেসে, যন্ত্রপাতির প্রতি তার ছিল অদম্য কৌতূহল। রাঞ্চো বিশ্বাস করতো যে ইঞ্জিনিয়ারিংয়ে সফল হতে হলে এর সম্পর্কিত বিষয় গুলোর বাস্তব প্রয়োগ ঘটাতে হবে, পাঠ্যবই এবং প্রফেসর কর্তৃক প্রদত্ত বিষয়গুলো ভালভাবে না বুঝে শুধু মুখস্ত করলেই ইঞ্জিনিয়ারিংয়ে সফল হওয়া যায় না। সফলতার নিয়ে মাথা না ঘামিয়ে উৎকর্ষের পেছনে ছোটা উচিত, তাহলে সফলতা এমনিতেই চলে আসবে।


title: থ্রি ইডিয়টস

text: আজ দশবছর পর, আজ থ্রি ইডিয়টসেরা কে কোথায় আছে?? তৃতীয় ইডিয়ট রাঞ্চোকে খোঁজার অভিযানে বেরোয় রাজু, ফারহান এবং চতুর। সঙ্গে যুক্ত হয় পিয়া (কারিনা কাপুর), ভিরু সাহাস্ত্রাবুদ্দের মেয়ে।বিনোদ চোপড়া ফিল্মস'র প্রযোজনায় এই চলচ্চিত্রের অভিনয় কাজ শুরু হয় ২০০৮ সালের ২৮ জুলাই।


title: বন নীতিমালা

text: বন নীতিমালা হল পরিবেশ ও উন্নয়নের উপর জাতিসংঘের সম্মেলন (UNCED) বা ধরিত্রী সম্মেলনে প্রসূত একটি দলিলের অনানুষ্ঠানিক নাম। দলিলটির মূল নাম "সব ধরণের বনের ব্যবস্থাপনা, সংরক্ষণ এবং টেকসই উন্নয়নের তরে বৈশ্বিক ঐকমত্যের জন্য নীতিমালার অ-আইনত আরোপিত প্রামাণিক বিবৃতি (১৯৯২)"। এটি একটি অ-আইনত বাধ্যবাধকতাপূর্ণ দলিল যা সংরক্ষণ এবং টেকসই উন্নয়ন বনবিজ্ঞানের জন্য বেশ কিছু সুপারিশ করেছে।


title: বন নীতিমালা

text: উন্নয়নশীল দেশগুলো “গ্রুপ অভ ৭৭” এর মাধ্যমে বন অভয়ারণ্যগুলো সরিয়ে রাখার নিমিত্তে বর্ধিত বৈদেশিক সাহায্য চেয়ে বসলে দলিলটির আলাপ-আলোচনা জটিল রূপ পরিগ্রহ করে। উন্নত জাতিগুলো সেসব দাবীর বিরোধিতা করে, এবং চুড়ান্ত দলিলটি শেষ পর্যন্ত আপোসের মাধ্যমে মীমাংসা হয়।


title: বন নীতিমালা

text: এই বন নীতিমালার ফলস্বরুপ পরবর্তীকালে ১৯৯৪ সালে মন্ট্রিল প্রক্রিয়া শুরু হয়।


title: মন্ট্রিল প্রক্রিয়া

text: মন্ট্রিল প্রক্রিয়া () হল টেকসই বন ব্যবস্থাপনার উপর একটি স্বত:স্ফূর্ত চুক্তি। এটি "শীতপ্রধান ও উত্তুরে বনগুলোর সংরক্ষণ এবং টেকসই ব্যবস্থাপনার জন্য মানদন্ড ও সূচকের উপর কার্যকরী দল" হিসেবেও পরিচিত। ১৯৯২ সালের ধরিত্রী সম্মেলনে উদ্ভূত বন নীতিমালার ফলস্বরূপ ১৯৯৪ সালের জুন মাসে সুইজারল্যান্ডের জেনেভায় এটি বিরচিত হয়। ২০১২ পর্যন্ত এর সদস্য দেশগুলো হল আর্জেন্টিনা, অস্ট্রেলিয়া, কানাডা, চিলি, চীন, জাপান, দক্ষিণ কোরিয়া, মেক্সিকো, নিউজিল্যান্ড, রাশিয়া, যুক্তরাষ্ট্র, এবং উরুগুয়ে।


title: মন্ট্রিল প্রক্রিয়া

text: সদস্য দেশগুলোকে বিবেচনায় নিলে এদের মধ্যে রয়েছেঃ


title: সিএসএস ম্যাকরে

text: সিএসএস ম্যাকরে ছিল যুক্তরাষ্ট্রের গৃহযুদ্ধের সময়কার একটি কনফেডারেট গানবোট। গানবোটটিতে একটি ৯-ইঞ্চি সেমআথবার ও ছয়টি ৩২-পাউন্ড স্মোথবার কামান ছিল।


title: সিএসএস ম্যাকরে

text: মূলত মেক্সিকান বিদ্রোহীদের পতাকা লাগানো ("মার্কিস ডি লা হাভানা" নাম যুক্ত) কাঠের এই ছোট নৌকাটিকে যুক্তরাষ্ট্রের নৌবাহিনীর "ইউএসএস সারাতুগা" জাহাজের মাধ্যমে ১৮৬০ সালে অ্যান্টোন লিজার্ডো যুদ্ধের সময় জলদস্যু জাহাজ হিসেবে আটক করা হয়েছিল। ১৫ মার্চ, ১৮৬১ সালে কনফেডারেট আইনসভা ১০টি দ্রতগতি সম্পন্ন গানবোট তৈরির এক প্রস্তাব অনুমোদন দেয়। নৌবাহিনীর সচিব "স্টিফেন আর. মেলরি" সেদিনই নিউ ওরলেন্সে যতগুলো স্টিমার রয়েছে তার মধ্য থেকে বেছে বেছে দ্রুতগতির গানবোট তৈরির নির্দেশ দেন। ১৭ মার্চ, ১৮৬১ সালে এই স্টিমারটিকে পূণঃগঠনের জন্য নির্বাচন করা হয় ও এর নামকরণ করা হয় সিএসএস ম্যাকরে।


title: কুইদাগ মার্সেন্ট

text: কুইদাগ মার্সেন্ট (কারা মার্সেন্ট বা অ্যাডভেঞ্চার প্রাইজ নামেও পরিচিত) ছিল একটি ভারতীয় বণিক জাহাজ যার মালিক ছিলেন কৈর্গি নামের এক ব্যক্তি। ৩০শে জানুয়ারি, ১৬৯৮ সালে স্কটিশ প্রাইভেটিয়ার ক্যাপ্টেন উইলিয়াম কিড জাহাজটি দখল করেন। জাহাজটি দখলের পর উইলিয়াম কিড নিউ ইয়র্কে যাত্রা করে তাকে প্রাইভেটিয়ার নিযুক্তকারী শাষকের সাথে সাক্ষাত করে জাহাজের রত্নভান্ডার বুঝিয়ে দেন। জাহাজটি দখলের ফলে আফ্রিকা ও ভারতীয় উপকূলে ব্রিটিশ সাম্রাজ্যের বিরুদ্ধে বিতর্ক শুরু হয় ও তাদের সুষ্ঠ বাণিজ্য ব্যাহত হয়। যদিও ক্যাপ্টেন কিড জাহাজ আটকের এই ঘটনাটিকে বৈধই মনে করতেন। কোন কোন জায়গায় এই খবরও ছড়িয়ে পরে যে, ক্যাপ্টেন কিড একজন জলদস্যু। পরবর্তীতে অবশ্য জলদস্যুতার ও হত্যার অভিযোগে ক্যাপ্টেন কিডকে ফাঁসিতে ঝুলিয়ে মৃত্যুদন্ড দেওয়া হয়।


title: কুইদাগ মার্সেন্ট

text: ক্যাপ্টেন কিড জাহাজটি তার নিযুক্ত বণিকদের তত্বাবধানে রেখে যান এবং বাকী ধনরত্ন লুকিয়ে ফেলেন। এদিকে কিড জেলে বন্দি থাকা অবস্থায় তাকে প্রথমে নিউ ইয়র্ক ও পরবর্তীকালে ইংল্যান্ড নিয়ে যাওয়া হয়। সেসময় নিউ ইয়র্কের গভর্নর লর্ড রিচার্ড বেলোমন্ট জাহাজের অবস্থান জানার জন্য চেষ্ঠা চালায় কিন্তু তিনি ব্যার্থ হন। অন্যদিকে নিউ ইয়র্কে খবর ছড়িয়ে পরে বণিকের জাহাজের সমস্ত ধনরত্ন ব্রিক্রি করে দিচ্ছে এবং জাহাজটি পুড়িয়ে ফেলছে। খবরের সত্যতা প্রমানের জন্য লর্ড বেলোমন্ট একটি জাহাজকে পাঠান। কুইদাগ মাসেন্ট-এর সঠিক অবস্থান ইতিহাসবিদদের কাছে একটি একটি রহস্য ছিল কিন্তু ২০০৭ সালের ডিসেম্বরে ডোমিনিকান প্রজাতন্ত্রের ক্যাটালিনা দ্বীপপুঞ্জ থেকে কুইদাগের মত একটি জাহাজের ধংস্বশেষ উদ্ধার করা হয়।


title: কুইদাগ মার্সেন্ট

text: এই নিবন্ধ ইংরেজি উইকিপিডিয়ার নিবন্ধটির অনুবাদ। ইংরেজি নিবন্ধটি লেখার ক্ষেত্রে ইংরেজি উইকিপিডিয়ার লেখকেরা যে সূত্র ব্যবহার করেছেন তার তালিকা লেখকের শেষ নামের আদ্যক্ষর অনুযায়ী নিচে উল্লেখ করা হল। নিবন্ধটির কোন অংশ এই সূত্র থেকে নেয়া হয়েছে তা "পাদটীকা" দ্রষ্টব্য।


title: রাইনিঅগনাথা

text: রাইনিঅগনাথা হিরস্টি () হল পৃথিবীর এখন পর্যন্ত জানা সবচাইতে পুরোনো কীট। পৃথিবীর প্রথম স্থলজ বাস্তুসংস্থানগুলো যখন গঠিত হচ্ছিল, সেই সময়ে, প্রায় ৪০০ মিলিয়ন বছর পূর্বে ডেভোনিয়ান পিরিয়ডের বা যুগের প্রথমভাগে এটি আবির্ভূত হয়েছিল।


title: রাইনিঅগনাথা

text: রাইন চার্টের একটি ভাগে সংরক্ষিত নমুনার মস্তকের অংশটি ১৯১৯ সালে শ্রদ্ধাভাজন ডব্লিউ. ক্রেন সংগ্রহ করেন এবং এস. হির্স্ট, এস. মলিক এবং ডি. জে. স্কউরফিল্ডের কাছে হস্তান্তর করেন। হির্স্ট এবং মলিক ১৯২৬ সালে একটি প্রতিবেদন প্রকাশ করেন। প্রতিবেদনে তারা "Rhyniella praecursor" এর বর্ণনা দেন যা স্প্রিংটেইল বলে পরিচিত। রাইনিঅগনাথার মস্তকসহ আরোও কয়েকটি খন্ডকেও তারা "R. praecursor" বলে বর্ণনা করেন এবং এই নমুনাকে “অনুমিত শূককীট” বলে বিবৃতি দেন। ১৯২৮ সালে কীটতত্ত্ববিদ রবিন জে. টিলইয়ার্ড নমুনাটিকে একটি ভিন্ন প্রজাতি বলে সঠিকভাবে সনাক্ত করেন এবং "Rhyniognatha hirsti" হিসেবে পুনরায় নামকরণ করেন। পরবর্তীতে ডি. জে. স্কউরফিল্ড এটিকে লন্ডনের ন্যাচারাল হিস্টরি মিউজিয়ামে দান করে দেন। বর্তমানে এটি সেখানে অণুবীক্ষণ স্লাইডে প্রদর্শন করা হচ্ছে। বিজ্ঞানীরা এই নমুনা থেকে তেমন কোনো তথ্য পাননি, তবে চোয়ালের গঠন দেখে তারা মনে করে এটি সম্ভবত পাখাওয়ালা ছিল।


title: রাইনিঅগনাথা

text: প্রাসঙ্গিক চিত্রঃ এবার্ডিন বিশ্ববিদ্যালয়


title: রাইনিঅগনাথা

text: সে সময়কার অন্যান্য কীটের মতো রাইনিঅগনাথাও সম্ভবত উদ্ভিদের স্পোরোফিল খেয়ে জীবন ধারণ করতো। কীটের অঙ্গসংস্থানবিদ্যা এর খাদ্যাভ্যাস সম্পর্কে কিছু সূত্র দিয়ে থাকতে পারে। এটির ছিল বৃহৎ চোয়াল বা ম্যান্ডিবল যা শিকারের জন্য ব্যবহৃত হয়ে থাকতে পারে আবার না-ও পারে।


title: রাইনিঅগনাথা

text: এঞ্জেল এবং গ্রিমাল্ডি (২০০৪) দেখান যে পাখাওয়ালা পতঙ্গের অনেক বৈশিষ্ট্য নিয়ে "R. hirsti" প্রথমদিককার কীট হিসেবে আবির্ভূত হয়েছিল। এর মানে হতে পারে এই- "R. hirsti" ইতোপূর্বেই পাখনা ধারণ করতো।


title: গ্রিনপিস

text: গ্রিনপিস হল একটি বেসরকারী আন্তর্জাতিক পরিবেশবাদি সংস্থা। বিশ্বের চল্লিশটি দেশে এর শাখা রয়েছে যা নেদারল্যান্ডসের আমস্টারডাম থেকে পরিচালিত হয়। এই সংস্থাটির মূল উদ্দেশ্য পৃথিবী নামক এই গ্রহের সব ধরনের জীববৈচিত্রের পরতিপালনের জন্য প্রাকৃতিক পরিবেশ নিশ্চিত করা। সংস্থাটি সারা বিশ্বে বন্য পরিবেশ ধ্বংশ, গ্লোবাল ওয়ার্মিং, অধিক হারে মাৎস্য শিকার, বানিজ্যিক ভাবে তিমি শিকার এবং পারমানবিক শক্তির বিরুদ্ধে প্রচারনা চালিয়ে আসছে। এই লক্ষ্যে সংস্থাটি উচ্চপর্যায়ে লবিং এবং সরাসরি পদক্ষেপ গ্রহণ গ্রহন করে থাকে। গ্রিনপিস কোন সরকারি অনুদান গ্রহণ না করে এর প্রায় তিন কোটি সমর্থকদের কাছ থেকে অর্থ গ্রহণ করে থাকে।


title: গ্রিনপিস

text: ষাট এবং সত্তোরের দশকে কানাডার ব্রিটিশ কলম্বিয়ার ভ্যানকুভারে পারমানবিক শক্তির বিরোধিতা করার মাধ্যমে এই সংস্থাটিস সূচনা ধটে। আলাস্কায় যুক্তরাষ্টের পারমানবিক পরীক্ষার বিরুদ্ধে প্রতিবাদ করার জন্য ১৫ই সেপ্টেম্বর ১৯৭১ সালে সদ্য প্রতিষ্ঠিত ডোন্ট মেক এ ওয়েভ কমিটি "ফিলিস কোরম্যাক" নামের একটি জাহাজ ভ্যানকুভার থেকে পাঠায়। ফিলিস কোরম্যাক জাহাজটির নাম সেসময় পরিবর্তন করে গ্রিনপিস রাখা হয়। পরবর্তীতে ডোন্ট মেক এ ওয়েভ কমিটিও গ্রিনপিস নামটি ধারন করে।


title: রাইনিয়েলা

text: রাইনিয়েলা () হল ডেভোনিয়ান পিরিয়ডের গোড়ার দিকের প্রাগিয়ান পর্যায়ে গঠিত রাইনি চার্ট থেকে প্রাপ্ত জীবাশ্ম স্প্রিংটেইল। "Rhyniella praecursor" এর মানে হল "রাইনি চার্টের ক্ষুদ্র সৃষ্টি" যা আধুনিক ষড়পদীর অগ্রদূত। কিছুকাল পর্যন্ত একে প্রথমদিককার ডেভোনিয়ান পিরিয়ডের একমাত্র ষড়পদী হিসেবে বিশ্বাস করা হত। এটি কলেম্বোলা উপশ্রেণীর অতি আদিম একটি সদস্য।


title: রাইনিয়েলা

text: ১৯১৯ সালে এর দেহাবশেষ আবিষ্কার করা হয়। ছড়িয়ে ছিটিয়ে থাকা ক্ষুদ্রাংশ এবং বহিঃকঙ্কালের টুকরো থেকে পরবর্তীকালে ১৯২৬ সালে একে পূনর্গঠন করা হয় এবং বর্ণনা করা হয়। প্রথমদিকে একে শূককীট বলে বিশ্বাস করা হত।


title: রাইনিয়েলা

text:
মুখোপাঙ্গগুলোকে প্রথমদিকে "R. praecursor" এর হিসেবে বর্ণিত হলেও পরবর্তীকালে ১৯২৮ সালে এগুলোকে "Rhyniognatha hirsti" এর বলে বর্ণনা করা হয়। ২০০৪ সালে "Rhyniognatha hirsti" কে এখন পর্যন্ত জানা সবচেয়ে পুরোনো কীট বলে অভিহিত করা হয়।
এসব আদিম ষড়পদীকে ঘিরে যে বিতর্ক ও অনিশ্চয়তা রয়েছে তা থেকে দেখা যায়, ৪০০ মিলিয়ন বছর আগে স্প্রিংটেইল এবং কীটের পূর্বপুরুষরা এতোই সমরূপ ছিল যে এদেরকে একই দলভূক্ত বলে ভুল করা খুব সহজ ছিল।


title: রাইনিয়েলা

text: রাইনিয়েলা ১-২ মিলিমিটার পর্যন্ত বেড়ে উঠেছিল এবং সম্ভবত ধাঙড় বা স্ক্যাভেঞ্জার হয়ে থাকতে পারে যারা পঁচা খাবার খেয়ে বাচতো।


title: রুডলফ মার্কাস

text: রুডলফ আর্থার মার্কাস একজন কানাডীয় বংশোদ্ভূত রসায়নবিদ। তিনি ১৯৯২ সালে রসায়নে নোবেল পুরস্কার লাভ করেন।


title: রুডলফ মার্কাস

text:
মার্কাস ১৯২৩ সালের ২১ জুলাই কুইবেকের মন্ট্রিলে জন্মগ্রহণ করেন। মার্কাস ম্যাকগিল বিশ্ববিদ্যালয় থেকে ১৯৪৩ সালে বিএসসি এবং ১৯৪৬ সালে পিএইচডি ডিগ্রি অর্জন করেন।
ন্যাশনাল মেডেল অব সায়েন্স, ১৯৮৯


title: চ্যরিল নরমান হিঙ্ঘলিউড

text: স্যার চ্যরিল নরমান হিঙ্ঘলিউড একজন ইংরেজ ভৌত রসায়নবিদ। তিনি ১৯৫৬ সালে রসায়নে নোবেল পুরস্কার লাভ করেন।


title: চ্যরিল নরমান হিঙ্ঘলিউড

text: হিঙ্ঘলিউড ১৮৯৭ সালের ১৯ জুন লন্ডনে জন্মগ্রহণ করেন। প্রথম বিশ্বযুদ্ধে তিনি একটি বিস্ফোরক কারখানায় রসায়নবিদ হিসেবে কাজ করেন। ১৯২১ থকে ১৯৩৭ সাল পর্যন্ত তিনি ট্রিনিটি কলেজে টিউটর ছিলেন। ১৯৩৭ সালে তিনি রসায়নের অধ্যাপক হিসেবে নিযুক্ত হন। ১৯৫৫ থেকে ১৯৬০ সাল পর্যন্ত তিনি রয়েল সোসাইটির প্রেসিডেন্টের দায়িত্ব পালন করেন।


title: চ্যরিল নরমান হিঙ্ঘলিউড

text: অর্ডার অব মেরিট, ১৯৬০


title: আলেক্সান্ডার টড

text: আলেক্সান্ডার রবার্টাস টড, ব্যারন টড একজন স্কটিশ প্রাণরসায়নবিদ। তিনি ১৯৫৭ সালে রসায়নে নোবেল পুরস্কার লাভ করেন।


title: আলেক্সান্ডার টড

text: টড গ্লাসগোর কাছে জন্মগ্রহণ করেন। তিনি গ্লাসগো বিশ্ববিদ্যালয় থেকে ১৯২৮ সালে বিএসসি ডিগ্রি অর্জন করেন। ১৯৩৩ সালে অক্সফোর্ড বিশ্ববিদ্যালয় থেকে পিএইচডি ডিগ্রি অর্জন করেন। তিনি ১৯৩৮ সালে ম্যানচেস্টার বিশ্ববিদ্যালয় রসায়নের অধ্যাপক নিযুক্ত হন। ১৯৪৪ সালে কেমব্রিজ বিশ্ববিদ্যালয়ের ক্রাইস্টপ্স কলেজের ফেলো নির্বাচিত হন এবং ১৯৬৩ থেকে ১৯৭৮ সাল পর্যন্ত মাস্টারের দায়িত্ব পালন করেন। তিনি ১৯৪২ সালে রয়েল সোসাইটির ফেলো নির্বাচিত হন এবং ১৯৭৫ থেকে ১৯৮০ সাল পর্যন্ত প্রেসিডেন্টের দায়িত্ব পালন করেন। ১৯৭৭ সালে অর্ডার অব মেরিটে ভূষিত হন।


title: মনরো নীতি

text: মনরো নীতি ২ ডিসেম্বর, ১৮২৩ সালে মার্কিন যুক্তরাষ্ট্র কর্তৃক ঘোষিত একটি বিশেষ পররাষ্ট্র নীতি। এ নীতি অনুসারে সমগ্র আমেরিকার (উত্তর ও দক্ষিণ উভয় আমেরিকায়) যে কোন বিষয়ে ইউরোপের কোন দেশের যেকোন ধরনের হস্তক্ষেপ বা কলোনি স্থাপন প্রক্রিয়া মার্কিন যুক্তরাষ্ট্রের নিকট অবৈধ হস্তক্ষেপ বলে বিবেচিত হবে এবং এ ধরনের হস্তক্ষেপের বিরুদ্ধে দেশটি ব্যবস্থা গ্রহণ করবে। একইভাবে যুক্তরাষ্ট্রও ইউরোপের দেশসমূহের কোন বিষয়ে বা তাদের কলোনিসমূহ সংক্রান্ত কোন হস্তক্ষেপ থেকে বিরত থাকবে। এমন এক সময়ে নীতিটি ঘোষিত হয়েছিল যখন কিউবা ও পুয়ের্তো রিকো বাদে সমগ্র দক্ষিণ আমেরিকার বিভিন্ন কলোনি স্প্যানিশ সাম্রাজ্য ও পর্তুগীজ সাম্রাজ্য থেকে বিচ্ছিন্ন হয়ে স্বাধীনতা লাভ করেছে। এ নীতির মাধ্যমে যুক্তরাষ্ট্র যুক্তরাজ্যের সহায়তায় আমেরিকাকে বহির্বিশ্বের হস্তক্ষেপ থেকে দূরে রাখতে এবং সেখানে তার একক কর্তৃত্ব বজায় রাখতে সচেষ্ট হয়েছিল। যুক্তরাষ্ট্রের প্রেসিডেন্ট জেমস মনরো এ নীতিটি ঘোষণা করেন বলে তার নামানুসারে এর নামকরণ হয়েছে মনরো নীতি।


title: রাশিদুন সেনাবাহিনী

text: রাশিদুন সেনাবাহিনী ছিল সপ্তম শতকে মুসলিম বিজয় অভিযানের সময়কার রাশিদুন খিলাফতের সামরিক বাহিনী। রাশিদুন নৌবাহিনীর পাশাপাশি এটি বিভিন্ন কাজে অংশ নেয়। রাশিদুন সেনাবাহিনীতে উচ্চ শ্রেণীর নিয়মানুবর্তিতা, কৌশলগত দক্ষতা ও সংগঠন রক্ষা করা হত।


title: রাশিদুন সেনাবাহিনী

text: তৎকালীন সময়ে রাশিদুন সেনাবাহিনী বিশ্বের সবচেয়ে শক্তিশালী ও কার্যকরী সেনাবাহিনীগুলোর মধ্যে অন্যতম ছিল। ৬৩২ সালে এই বাহিনীতে ১৩,০০০ সৈনিক ছিল। তবে খিলাফতের সীমানা বৃদ্ধির সাথে সাথে বাহিনীর সদস্যসংখ্যা ৬৫৭ সাল নাগাদ ১,০০,০০০ সৈনিকে উন্নীত হয়। রাশিদুন সেনাবাহিনীর সবচেয়ে সফল দুজন সেনাপতি হলেন খালিদ বিন ওয়ালিদ ও আমর ইবনুল আস। তারা যথাক্রমে পার্সি‌য়ান মেসোপটেমিয়া ও রোমান সিরিয়া জয় করেন।


title: রাশিদুন সেনাবাহিনী

text: রাশিদুন সেনাবাহিনীতে শুধুমাত্র মুসলিমরাই যোগ দিতে পারত। রিদ্দার যুদ্ধের সময় বাহিনীটি মূলত মদীনা, মক্কা ও তাইফের লোকদের নিয়ে গঠিত ছিল। পরবর্তীতে ৬৩৩ সালে ইরাক বিজয়ের সময় অনেক বেদুইন এতে নিয়মিত সৈনিক হিসেবে ভর্তি হয়। সাসানীয় সাম্রাজ্য জয়ের সময় (৬৩৩ - ৬৫৬) প্রায় ১২,০০০ উচ্চশ্রেণীর পার্সিয়ান সৈনিক ইসলাম গ্রহণ করে এবং সাম্রাজ্য আক্রমণে অংশ নেয়। রোমান সিরিয়ায় মুসলিম বিজয় অভিযানের সময় (৬৩৩ - ৬৩৮) কমান্ডার জোয়াকিমের (পরবর্তীতে আবদুল্লাহ জোয়াকিম) অধীন প্রায় ৪,০০০ গ্রিক বাইজেন্টাইন সৈনিক ইসলাম গ্রহণ করে এবং আনাতোলিয়া ও মিশর জয়ে অংশ নেয়। মিশর বিজয়ের সময় (৬৪১ - ৬৪৪) কপ্টিক থেকে ইসলাম গ্রহণ করা ব্যক্তিরা মুসলিম বাহিনীতে যোগ দেয় ও বিজয় সহজ করে দেয়। উত্তর আফ্রিকা জয়ের সময় বার্বার ধর্মান্তরিতরা নিয়মিত বাহিনীতে যোগ দেয়। পরবর্তীতে এদেরকে আফ্রিকায় রাশিদুন সেনাবাহিনী ও তদপরবর্তী উমাইয়া সেনাবাহিনীতে বড় আকারে দেখা যায়।


title: রাশিদুন সেনাবাহিনী

text: রাশিদুন সেনাবাহিনীতে বিরাট অংশ পদাতিক ছিল। মুসলিম বাহিনীতে একটি গুরুত্বপূর্ণ অংশ ছিল মুবারিজুন। এটি দ্বন্দ্বযোদ্ধাদের নিয়ে গঠিত হয়। এদের কাজ ছিল শত্রুদের দ্বন্দ্বযোদ্ধাদের হত্যা করে তাদের মনোবল ভেঙ্গে দেয়া। এরপর পদাতিক বাহিনী "কার ওয়া ফার" নামক কৌশলের আশ্রয় নিত। এতে তলোয়ার ও বর্শা ব্যবহার হত সেসাথে শত্রুদের দুর্বল করে তোলার জন্য তীর নিক্ষেপ করা হয়। তবে অশ্বারোহী বাহিনীর আক্রমণ রিজার্ভ রাখা হত যাতে এরপর পাল্টা আক্রমণ করা যায়। প্রতিরক্ষামূলকভাবে মুসলিম বর্শাধারীরা দেয়ালের মত হয়ে তীরন্দাজদেরকে তাদের আড়াই মিটার দীর্ঘ বর্শা দিয়ে রক্ষা করত। ইয়ারমুকের যুদ্ধে এই রক্ষাব্যুহ চারদিক ধরে প্রতিরক্ষার কাজ করেছিল।


title: রাশিদুন সেনাবাহিনী

text: রাশিদুন অশ্বারোহীরা অন্যতম সফল হালকা অশ্বারোহী বাহিনী ছিল। এর সদস্যরা সাড়ে পাঁচ মিটার দীর্ঘ বর্শা ও তলোয়ার সজ্জিত থাকত। অশ্বারোহী বাহিনীকে রিজার্ভ হিসেবে রাখা হত। পদাতিক বাহিনীর মুহুর্মুহু আক্রমণে পর্যুদস্ত শত্রুদের উপর আক্রমণে এটি ব্যবহৃত হত। অশ্বারোহীরা পাশ থেকে বা বৃত্তাকারভাবে অবস্থান নিত। সাসানীয়দের বিরুদ্ধে ওয়ালাজার যুদ্ধ ও বাইজেন্টাইনদের বিরুদ্ধে ইয়ারমুকের যুদ্ধে অশ্বারোহী বাহিনীর ব্যবহার কিছু উত্তম দৃষ্টান্ত। দুই ক্ষেত্রেই অশ্বারোহীরা সেনাবাহিনীর পার্শ্ব ও মধ্যভাগের পিছনে অবস্থান নেয়। আরব উপদ্বীপের আবহাওয়া ও দুর্বল অর্থনৈতিক অবস্থার কারণে বিপুল সংখ্যক যুদ্ধের ঘোড়া রক্ষণাবেক্ষণ ব্যয়বহুল হওয়ায় মূল বাহিনীর সাথে অশ্বারোহীদের অনুপাত ২০% এর কম রাখা হত। নিকট প্রাচ্যের সম্পদশালী অঞ্চল করায়ত্ত হওয়ার পর আরব সৈনিকরা বহুসংখ্যক ঘোড়া লাভ করে। ফলে রাশিদুন খিলাফতের শেষের দিকে বাহিনীর অর্ধেক অশ্বারোহী ছিল। বাইজেন্টাইন ও সাসানীয়দের মধ্যে অশ্বারোহী তীরন্দাজ থাকলেও ঐতিহ্যগত আরব যুদ্ধকৌশলে এমন কিছু না থাকায় প্রথমদিকে রাশিদুন অশ্বারোহীদের মধ্যে এমন কিছু ছিল না। পারস্য বিজয়ে অগ্রগতি লাভ করলে বেশ কিছু সাসানীয় ইসলাম গ্রহণ করে এবং রাশিদুন বাহিনীতে যোগ দেয়। তারা তাদের অশ্বারোহী দক্ষতা ও অশ্বারোহী তীরন্দাজির জন্য দৃষ্টি আকর্ষণ করে।


title: রাশিদুন সেনাবাহিনী

text:
তৎকালীন মুসলিম সামরিক উপকরণের পুনর্নির্মাণ কষ্টসাধ্য। রোমান সেনাবাহিনী বা পরবর্তীকালীন মুসলিম সেনাবাহিনীর সাথে তুলনা করলেও তৎকালীন অস্ত্রের দৃষ্টিগ্রাহ্য নমুনা তৈরী করা কঠিন। বাস্তবিকপক্ষে খুব অল্প পরিমাণ উপকরণ প্রমাণ হিসেবে টিকে আছে। এর অধিকাংশের সময়কাল নির্ণয় করা কঠিন। ইসলামপূর্ব আরবে অধিকাংশ সামরিক উপকরণ সিরিয়া, ইরাক, আর্মেনিয়া ও ইয়েমেন থেকে আসত। প্রথমদিককার অভিযানে জয় করার মাধ্যমে আরো অনেক বেশি সংগৃহিত হয়।
মুসলিম সৈনিকরা মাথার নিরাপত্তার জন্য হেলমেট পরত। এগুলো গোলাকার ও সুচালো দুইরকমই হত। গোলাকারগুলোকে “বাইদাহ” (“ডিম”) বলা হত। এগুলো বাইজেন্টাইন ধাচের ছিল ও দুইটি অংশ নিয়ে তৈরী হত। সুচালো হেলমেটগুলো মধ্য এশীয় ধাচের ছিল ও এগুলোকে “তারিকাহ” বলা হত। মুখ ও ঘাড়ের সুরক্ষার জন্য ধাতব আচ্ছাদন ব্যবহৃত হত। প্রায়শ মুখমন্ডল অর্ধেক আবৃত থাকত এবং পাগড়ির বর্ধিতাংশ মরুভূমির প্রবল বায়ুপ্রবাহ থেকে রক্ষার জন্য ব্যবহৃত হত।


title: রাশিদুন সেনাবাহিনী

text: শক্ত চামড়ার তৈরী বর্ম ইয়েমেন, ইরাক ও পারস্য উপসাগরীয় এলাকায় তৈরী হত। পরবর্তীতে পার্শ্ববর্তী সাম্রাজ্য জয়ের ধাতব বর্ম ব্যবহার ব্যাপকভাবে শুরু হয়। এগুলো দির নামে পরিচিত ছিল। মরিচা থেকে রক্ষার জন্য এগুলোকে পালিশ করা হত এবং ধুলা ও তেলের মিশ্রণে রাখা হত। পদাতিক সৈনিকরা অশ্বারোহীদের তুলনায় বেশি ভারী অস্ত্র সজ্জিত ছিল। দুটি বর্ম পড়ার তথ্যও পাওয়া যায়, এগুলোর মধ্যে দ্বিতীয়টি ছোট ও প্রায়ই চামড়ার তৈরী ছিল।


title: রাশিদুন সেনাবাহিনী

text: কাঠ বা বেতের তৈরী ঢাল ব্যবহার করা হত তবে অধিকাংশ ঢাল চামড়ার তৈরী ছিল। এজন্য উট বা গরুর চামড়া ব্যবহৃত হত ও এগুলো তৈলাক্ত করা হত। প্রাচীন হিব্রুদের সময় থেকেই এই চর্চা চলে আসছে। লেভান্ট অভিযানের সময় বাইজেন্টাইন হাতির চামড়ার তৈরী ঢাল ব্যবহৃত হয়েছিল। সম্ভবত এগুলো বাইজেন্টানদের সাথে যুদ্ধের সময় করায়ত্ত হয়।


title: রাশিদুন সেনাবাহিনী

text: পারস্য উপসাগরীয় উপকূলের নলখাগড়া দিয়ে দীর্ঘদন্ডযুক্ত বর্শা তৈরী হত। পদাতিকদের বর্শা আড়াই মিটার ও অশ্বারোহীদের বর্শা সাড়ে পাঁচ মিটার দীর্ঘ হত।


title: রাশিদুন সেনাবাহিনী

text: তলোয়ার ছিল সবচেয়ে গুরুত্বপূর্ণ অস্ত্র। উচ্চ মানসম্পন্ন তলোয়ার ইয়েমেনে তৈরী হত। অন্যান্য ধরনের তলোয়ার সমগ্র আরবেই তৈরী হত। ছোট আরব তলোয়ার ও সাসানীয় দীর্ঘ তলোয়ারই ব্যবহার করা হত এবং অশ্বারোহী ও পদাতিক বাহিনী দুই ধরনের তলোয়ার একই সময় বহন কর। তলোয়ারগুলো কাধ থেকে বেল্টের সাহায্যে ঝুলানো তলোয়ারের খাপে রাখা হত। অন্যতম একটি অস্ত্র ছিল ড্যাগার। এটি সর্বশেষ অস্ত্র হিসেবে ব্যবহারের জন্য রাখা হত।


title: রাশিদুন সেনাবাহিনী

text: আরবের বিভিন্ন অঞ্চলে স্থানীয়ভাবে ধনুক তৈরী হত। হিজাজি ধনুকের চল সাধারণ ছিল। এটি একটি কাঠের টুকরো বা দুটি কাঠের টুকরো একটির পিছনে অন্যটি লাগিয়ে তৈরী হত। প্রথাগত আরব ধনুকগুলোর সর্বোচ্চ পাল্লা ছিল ১৫০ মিটার। তৎকালীন পদাতিক তীরন্দাজরা অশ্বারোহীদের বিপক্ষে কার্যকরী প্রমাণিত হয়।


title: রাশিদুন সেনাবাহিনী

text: পারস্য বিজয়ের পর আরব তীরন্দাজরা ভারী তীরের ব্যবহারের কারণে পরিচিতি পান। স্বল্প দূরত্বে এগুলো বর্মভেদ করতে পারত। একজন পারসিক লেখক লিখেছেন যে পারসিক তীরন্দাজরা আরবদের প্যাডযুক্ত কাপড়ের কারণে অসফল হন। তবে আরবদের ব্যবহৃত তীর বিপক্ষের ধাতব পোশাক ভেদ করতে সক্ষম হয়।


title: রাশিদুন সেনাবাহিনী

text: অবরোধের জন্য ক্যাটাপাল্ট ব্যাপকভাবে ব্যবহৃত হয়। খলিফা উমরের সময় দাবাবাহ নামক অবরোধ টাওয়ার বাহিনীতে যুক্ত করা হয়। বহুতল বিশিষ্ট কাঠের তৈরী এই টাওয়ারগুলো চাকার সাহায্যে সরানো যেত। এগুলোকে পায়ের হেটে সরানো হত। এরপর ব্যাটারিং র‍্যাম দিয়ে দেয়াল ভেঙ্গে দেয়া হত। তীরন্দাজরা রেম ও এটিকে চালানো সৈনিকদের নিরাপত্তা রক্ষা করত।


title: রাশিদুন সেনাবাহিনী

text: খলিফা উমর মুসলিম শাসকদের মধ্যে সর্বপ্রথম সেনাবাহিনীকে একটি রাষ্ট্রীয় সংগঠন হিসেবে গড়ে তোলেন। ৬৩৭ সালে এই সংস্কার সাধিত হয়। কুরাইশ ও আনসারদের সহযোগে প্রথমে এটির সূচনা হয়। এরপর ধীরে ধীরে সমগ্র আরব ও মুসলিম অধিকৃত অঞ্চলে তা ছড়িয়ে পরে। যুদ্ধে যেতে সক্ষম এমন সব প্রাপ্তবয়স্ক ব্যক্তির নাম লিপিবদ্ধ করা থাকত ও বেতন কাঠামো নির্দিষ্ট করা ছিল। নিবন্ধনকৃত সকলে সামরিক ক্ষেত্রে অংশগ্রহণে বাধ্য ছিল। তারা দুইভাগে বিভক্ত ছিল। এগুলো হল:


title: রাশিদুন সেনাবাহিনী

text: মুহররম মাসের শুরুতে তাদের বেতন দেয়া হত। ফসল কাটার মৌসুমে অতিরিক্ত অর্থ দেয়া হত। অধিকাংশ সময় নগদ অর্থে তাদের বেতন দেয়া হত। ইউরোপে রোমান পরবর্তী যুগের বিপরীতে জমি লাভ করা বা প্রজাদের কাছ থেকে সরাসরি কর সংগ্রহের দায়িত্ব তারা পেত না। সেনাবাহিনী অনেকাংশ রাষ্ট্রের উপর নির্ভরশীল ছিল তাই তাদেরকে রাষ্ট্রের কার্যকলাপ নিয়ন্ত্রণ করতে হত। কর্মদক্ষতা ও মেধার কারণে পদন্নোতি দেয়ার ব্যবস্থা ছিল। কর্মকর্তার পদ ছিল নিয়োগ ভিত্তিক। এটি নির্দিষ্ট র‍্যাঙ্ক ছিল না। কোনো যুদ্ধ বা অভিযান পরিচালনের জন্য কমান্ডার নিয়োগ দেয়া হত এবং অভিযান সমাপ্ত হলে তারা পূর্ব পদে ফিরে আসত।


title: রাশিদুন সেনাবাহিনী

text: সৈনিকদের নিয়মিত বিরতিতে ছুটি দেয়া হত। দূরবর্তী স্থানে অবস্থানরতদের চার মাস অন্তর ছুটি দেয়া হত। প্রত্যেক সেনাদলে একজন কোষাধ্যক্ষ, একজন হিসাবরক্ষক, একজন কাজি, বেশ কয়েকজন দোভাষী এবং চিকিৎসক ও শল্যবিদ থাকতেন। অভিযান চালানো হত ঋতুর উপর ভিত্তি করে। শীতপ্রধান অঞ্চলে গ্রীষ্মকালে ও গ্রীষ্মপ্রধান অঞ্চলে শীতকালে অভিযান চালানো হত। বসন্তে সৈনিকদের স্বাস্থ্যকর আবহাওয়া সম্পন্ন এলাকায় পাঠানো হত। নিয়ম অনুযায়ী প্রত্যেক সৈনিককে ব্যক্তিগত ব্যবহারের জন্য কিছু জিনিস রাখতে হত। এর মধ্যে সুই, তুলা, দড়ি,কাচি ও পশুখাদ্যের ব্যাগ থাকত। খলিফা উমরের বিশেষ নির্দেশ অনুযায়ী প্রত্যেক সৈনিককে অশ্বারোহণ, তীরনিক্ষেপ ও সাঁতার শিক্ষার উপর জোর দিতে হত।


title: রাশিদুন সেনাবাহিনী

text: এক স্থান থেকে অন্যস্থানে যাত্রার সময় সেনারা শুক্রবার বিরতি দিত। যাত্রার দিনগুলোতে দিনের বেলা সৈনিকরা ক্লান্ত হয়ে পড়ে এমন দূরত্ব অতিক্রম করা হত না। কিভাবে যাত্রা করা হবে তা নির্ভর করত পানি ও অন্যান্য প্রয়োজনীয় উপকরণের প্রাপ্যতার উপর। যোগাযোগ লাইনের ব্যাপারে স্বাধীনতা তাদের একটি গুরুত্বপূর্ণ বৈশিষ্ট্য ছিল। সেসাথে তাদের পশ্চাতে কোন সরবরাহ লাইন থাকত না। সরবরাহ ভান্ডার না থাকায় বাহিনীকে কখনো সরবরাহ থেকে বিচ্ছিন্ন করা সম্ভব হত না। এজন্য সেনা দপ্তরের অধীনে আলাদা বিভাগ ছিল। খাদ্যসামগ্রী একসাথে জড়ো করে বাহিনীর সাথে পাঠিয়ে দেয়া হত। এজন্য কোনো সড়ক বা মালগাড়ির দরকার হত না। বরং উটের পিঠে করে এসব পাঠানো হত। ফলে মানুষ ও পশুর পক্ষে যাওয়া সক্ষম এমন সব স্থানেই সৈনিকরা যেতে সক্ষম ছিল। এই সহজসাধ্যতার কারণে মুসলিমরা বাইজেন্টাইন ও পার্সি‌য়ানদের চেয়ে চলাচল ও গতিতে সফলতা লাভ করে। যাত্রার সময় তারা ক্যারাভেনের মত এগিয়ে চলত। সামরিক নিরাপত্তার দিক থেকে দেখলে এটিকে অভেদ্য বলা যায়। অগ্রবর্তী একটি বাহিনী দ্বারা যাত্রার নেতৃত্ব দেয়া হত। এরপর সেনাবাহিনীর মূল বাহিনী থাকত। এর পেছনে থাকত নারী ও শিশু এবং বোঝা বহন করা উট। একেবারে শেষে পিছনের দিকে রক্ষীরা অবস্থান করত। দীর্ঘ যাত্রায় ঘোড়া সামনের দিকে থাকত। তবে শত্রু কর্তৃক আক্রমণের আশঙ্কা থাকলে সৈনিকরা ঘোড়ায় আরোহণ করত। এর ফলে অশ্বারোহীরা অগ্রবর্তী রক্ষী বা পশ্চাতবর্তী রক্ষী হিসেবে কাজ করতে পারত বা পার্শ্ববর্তী অবস্থা গ্রহণ করতে পারত। এটি নির্ভর করত কোন দিক থেকে আক্রমণ আসতে পারে তার উপর। প্রয়োজন হলে সমগ্র সেনাবাহিনী এক ঘন্টার মধ্যেই সুরক্ষিত স্থানে আত্মগোপন করতে পারত যাতে অন্য কোনো বাহিনী তাদের ধরতে না পারে।


title: রাশিদুন সেনাবাহিনী

text:
মার্চের সময় বাহিনী নিমোক্ত ভাগে বিভক্ত করা হত:
যাত্রার সময় অধিকাংশ সৈনিক উটে আরোহণ করত। বাকিরা ঘোড়ায় চড়ত। এর ফলে প্রতিদ্বন্দ্বী পার্সি‌য়ান ও রোমানদের তুলনায় তাদের চলাচলে দ্রুততা আসে।


title: রাশিদুন সেনাবাহিনী

text: দশমিক পদ্ধতিতে সেনা বিন্যাস করা হত।


title: রাশিদুন সেনাবাহিনী

text:
যুদ্ধক্ষেত্রে সেনাদেরকে বিভিন্ন ভাগে ভাগ করা হত। এগুলো হল:
প্রত্যেক ভাগের একজন কমান্ডার থাকত এবং এগুলোর মধ্যে ১৫০ মিটারের দূরত্ব রাখা হত। প্রত্যেক গোত্রীয় দলের নেতাদেরকে বলা হত আরিফ। এধরনের সেনাদলে ১০, ১০০ ও ১০০০ জনের কমান্ডার থাকত। বড় সেনাদল গঠনের জন্য এই রেজিমেন্টগুলোর গঠন সহজসাধ্য ছিল সেসাথে পরিস্থিতির উপর নির্ভর করত। আরিফদের দল থাকত এবং প্রত্যেক দল আমিরুল আশার নামক কমান্ডারের অধীনে কাজ করত। আমিরুল আশার থাকতেন সেকশন কমান্ডারের অধীন এবং সেকশন কমান্ডার কমান্ডার-ইন-চীফ আমিরুল জাইশের অধীনে থাকতেন।


title: রাশিদুন সেনাবাহিনী

text: সেনাবাহিনীর অন্যান্য অংশগুলো হল:


title: রাশিদুন সেনাবাহিনী

text: এটি ছিল সেনাবাহিনীর সবচেয়ে উন্নত বিভাগ। অধিকাংশ অভিযানে এর সফলতা প্রতীয়মান হয়। গুপ্তচর ও গোয়ান্দা বিভাগ ইরাক অভিযানের সময় সর্বপ্রথম খালিদ বিন ওয়ালিদ কর্তৃক সংগঠিত হয়। পরে তিনি সিরিয়ান ফ্রন্টে বদলি হলে সেখানেও তিনি গুপ্তচর বিভাগ সংগঠিত করেন। পরবর্তীতে এটি সেনাবাহিনীর একটি গুরুত্বপূর্ণ অংশ হিসেবে পরিগণিত হয় এবং এজন্য আলাদা দপ্তর খোলা হয়। এর কাজ ছিল শত্রুর গতিবিধি ও কাজকর্মের উপর নজর রাখা। এতে বিজিত অঞ্চলের স্থানীয় জনগণকে কাজে লাগানো হত। গোয়েন্দাদের কাজ ছিল সুসংগঠিত ও এজন্য তাদেরকে মানসম্পন্ন বেতন দেয়ার ব্যবস্থা ছিল। প্রত্যেকে সেনা ইউনিটের সাথেই সংবাদবাহক থাকত ও তারা খলিফাকে সেনাবাহিনীর অবস্থা সম্পর্কে সর্বশেষ তথ্য সরবরাহ করত।


title: রাশিদুন সেনাবাহিনী

text: সামরিক কেন্দ্রগুলো জুন্দ নামে পরিচিত ছিল। এটি সর্বপ্রথম খলিফা উমর কর্তৃক প্রতিষ্ঠিত হয়। সেনা প্রশাসনের উদ্দেশ্য এটি তৈরী করা হয়। এই কেন্দ্রগুলো মদীনা, কুফা, বসরা, মসুল, ফুসতাত, দামেস্ক, জর্ডান ও ফিলিস্তিনে অবস্থিত ছিল। এই কেন্দ্রগুলোতে সৈনিকদের অবস্থানের জন্য ব্যারাক তৈরি করা হয়। স্বল্প সময়ের নোটিশে উপস্থিত করার জন্য উপযোগী চার ঘোড়া রাখার উপযুক্ত আস্তাবল এগুলোতে তৈরী করা হয়। এসকল "জুন্দ" থেকে প্রয়োজনমাফিক অতিরিক্ত সৈন্য পাঠানো হত। সেনাবাহিনী সম্পর্কিত দলিলপত্র এখানে রক্ষিত থাকত। এসব স্থানে খাদ্য মজুদ থাকত ও এখান থেকেই অন্য স্থানে পাঠানো হত। সেনা কেন্দ্রগুলোর পাশাপাশি বড় শহর ও কৌশলগতভাবে গুরুত্বপূর্ণ স্থানে সেনানিবাস স্থাপন করা হয়। নির্মিত সেনানিবাস ও ব্যারাকগুলোতে আবহাওয়া ও পরিচ্ছন্নতার দিকেও লক্ষ রাখা হত। সেনানিবাসে রাস্তা নির্মাণের জন্য বিশেষ ব্যবস্থা করা হয়। খলিফা উমর রাস্তা নির্মাণের ব্যাপারে প্রয়োজনীয় নির্দেশনা দিতেন।


title: রাশিদুন সেনাবাহিনী

text: শত্রুসেনাদের দুর্বলতাকে কাজে লাগিয়ে সুযোগের সদ্ব্যবহার করা ও সর্বনিম্ন ক্ষয়ক্ষতি সহকারে বিজয় অর্জন মুসলিম সেনাদের একটি গুরুত্বপূর্ণ কৌশল ছিল। খালিদ বিন ওয়ালিদ সাসানীয় (ইরাক ৬৩৩ – ৬৩৪) বাইজেন্টাইন সাম্রাজ্যের (সিরিয়া ৬৩৪ - ৬৩৮) বিরুদ্ধে অভিযানের সময় বেশ কিছু দুর্দান্ত কৌশলের আশ্রয় নেন। এগুলো পার্সি‌য়ান ও বাইজেন্টাইনদের বিরুদ্ধে সফল প্রমাণিত হয়। সহজে চলাচলে সক্ষম না হওয়া সাসানীয় ও বাইজেন্টাইনদের প্রধান দুর্বলতা ছিল। খালিদ বিন ওয়ালিদ তাই শত্রুদের বিরুদ্ধে দ্রুত চলাচলের কৌশল ব্যবহার করেন। পরবর্তী সকল মুসলিম বিজয় অভিযানের সময় সেনাপতিরা খালিদের এই কৌশল ব্যবহার করেন। রাশিদুন সেনাবাহিনীর একটি অংশ শুধু অশ্বারোহী ছিল। তবে বাকিরা উটে আরোহণ করত। খালিদ বিন ওয়ালিদ ও পরবর্তী সেনাপতিরা মুসলিম সৈনিকদের লড়াইয়ের দক্ষতাকে কাজে লাগান। এদের মধ্যে অনেকে ছিলেন বেদুইন এবং তলোয়ার চালনায় সুদক্ষ।


title: রাশিদুন সেনাবাহিনী

text: সিরিয়া বিজয়ের সময় মুসলিমদের হালকা অশ্বারোহী বাহিনী সেনাবাহিনীর সবচেয়ে শক্তিশালী অংশে পরিণত হয়। ইয়ারমুকের যুদ্ধে এদের শক্তিমত্তা ব্যাপকভাবে প্রকাশিত হয়। যুদ্ধের বিভিন্ন প্রতিকূল পর্যায়ে খালিদ অশ্বারোহীদেরকে বিভিন্ন দিকে চালনা করে যুদ্ধের মোড় ঘুরিয়ে দেন। খালিদের মাধ্যমে শক্তিশালী অশ্বারোহী দল গঠিত হয়। প্রথমদিককার মুসলিম ইতিহাসবিদরা এদেরকে মুতাহাররিক তুলাইহা ( متحرك طليعة ) বা "মোবাইল গার্ড" নাম দেন। এদেরকে অগ্রবর্তী দল হিসেবে ব্যবহার করা হত। শত্রুদের সমূলে উৎপাটনের ব্যাপারে দক্ষ ছিল। বাইজেন্টাইনদের বিরুদ্ধে এদের কৌশল যথেষ্ট কাজ দেয়। হামলার কার্যকারিতার কারণে মুসলিমদের পক্ষে সিরিয়া বিজয় সহজ হয়।


title: রাশিদুন সেনাবাহিনী

text: আল-মুসান্না আরেকটি কার্যকর কৌশল উদ্ভাবন করেন। এটিকেও পরবর্তী সেনাপতিরা যুদ্ধক্ষেত্রে ব্যবহার করতেন। এই কৌশলটি ছিল যতক্ষণ বিরোধীপক্ষে হামলা করার মত দূরত্বে আছে ততক্ষণ মরুভূমি থেকে বেশী দূরে অবস্থান না করা। এটি মূলত মরুভূমির কাছাকাছি থেকে যুদ্ধ করার রীতি। কোনো কারণে পরাজয় হলে পিছিয়ে যাওয়ার রাস্তা খোলা রাখা হত। মরুভূমি ছিল নিরাপত্তার জন্য স্বর্গভূমি। সাসানীয় ও বাইজেন্টাইন বাহিনী এখানে সুবিধা করতে পারত না। অন্যদিকে উষ্ট্রারোহী সৈনিকদের জন্য এটি চলাচলের জন্য এটি ছিল আদর্শ স্থান। একই কৌশল অবলম্বন করে খালিদ ইরাক ও সিরিয়া বিজয়ের সময় তারা সেনাদেরকে ইরাক ও সিরিয়ার বেশি ভেতরে পাঠাননি যতক্ষণ না শত্রুসেনাদের লড়াইয়ের ক্ষমতা হ্রাস পায়। পিছনের দিকে সবসময় মরুভূমি থাকায় সহজ যোগাযোগ ও পুনএকত্রীকরণের সুবিধা প্রাপ্তি ঘটে।


title: রাশিদুন সেনাবাহিনী

text: বাইজেন্টাইন ও সাসানীয়রা দুর্বল ও বিধ্বস্ত হলে সেনাপতিরা যেকোন কৌশল বেছে নিতেন। তবে তারা মূলত তাদের সৈনিকদের দ্রুত স্থানান্তরের ক্ষমতাকে কাজে লাগিয়ে শত্রুদেরকে ব্যাপকভাবে একত্রিত হওয়ার পথে বাধা সৃষ্টি করেন।


title: রাশিদুন সেনাবাহিনী

text: খলিফা আবু বকর তার সেনাপতিদেরকে তাদের মিশন, মিশন পরিচালনার জন্য ভৌগোলিক এলাকা, ও প্রয়োজনীয় রসদ বরাদ্দ করতে। এরপর মিশন সফল করার দায়িত্ব সম্পূর্ণরূপে সেনাপতিদের উপর ন্যস্ত থাকত। তারা তাদের নিজস্ব কৌশল ব্যবহারের ব্যাপারে স্বাধীন ছিলেন। খলিফা উমর তার খিলাফতের শেষের ভাগে সেনাপতিরা কোথায় অবস্থান নেবে, কোথায় পরবর্তী গন্তব্য হবে ও সেনাদলের ডানপ্রান্ত ও বামপ্রান্ত কে নিয়ন্ত্রণ করবে তা ঠিক করে দিতেন। এর ফলে বিজয় তুলনামূলকভাবে ধীরগতির হয়ে পড়ে কিন্তু অভিযানকে আরও সুসংগঠিত রূপ দেয়। খলিফা উসমান আবু বকরের মত একই প্রক্রিয়া অনুসরণ করতেন। তিনি তার সেনাপতিদেরকে মিশনের দায়িত্ব ন্যস্ত করতেন এবং সফল করার দায়িত্ব তাদের নিজস্ব কৌশলের উপর ছেড়ে দিতেন। খলিফা আলীও একই কাজ করতেন।


title: রাশিদুন সেনাবাহিনী

text: কুরআনের নির্দেশিত যুদ্ধনীতি অনুসরণ করা হত। যুদ্ধ শুধু আত্মরক্ষা, অন্য মুসলিমদের সাহায্য ও চুক্তিভঙ্গের কারণে অনুমোদিত ছিল। সেসাথে এই প্রয়োজন পূরণ হওয়ার সাথে সাথে যুদ্ধ বন্ধ করার বাধ্যবাধকতা রয়েছে। জীবদ্দশায় নবী মুহাম্মদ (সা) বিভিন্ন নির্দেশনা দিয়েছেন ও যুদ্ধের নীতির দেখিয়ে দিয়ে গেছেন। তার সাহাবী আবু বকর রাশিদুন সেনাবাহিনীকে দেয়া দশটি নীতিতে এই নিয়মগুলো সংক্ষিপ্ত আকারে বলা হয়েছে: